Α καὶ Ω (Αποκ. 1,8.11· 22,13): Αυτοαποκάλυψη του Θεού, η δημιουργική αρχή και το τέλος του σύμπαντος. Συνδέθηκε με το πρώτο και το τελευταίο γράμμα του εβραϊκού αλφαβήτου, την αρχή και το τέλος των λέξεων Emeth (= αλήθεια, πιστότητα), τα αρχικά Elohim (= Θεός) και Tsebaoth (= των δυνάμεων) ή των δύο κλήρων, Ουρίμ και Θουμμίμ.

ἀββᾶ (= πατέρα): Συροχαλδαϊκή προσφώνηση (Μάρκ. 14,36). Κατά τον απόστολο Παύλο η προσφώνηση αυτή ήταν αποκλειστικό προνόμιο των χριστιανών. Εχρησιμοποιείτο όμως στις προσευχές και από τους Εβραίους, οι οποίοι απέφευγαν να αναφέρουν το όνομα του Θεού (Ρωμ. 8,15· Γαλ. 4,6).

Ἄβελ: Ο δεύτερος γιος των πρωτοπλάστων και μικρότερος αδελφός του Κάιν. Ήταν ποιμένας προβάτων και διακρινόταν για την ευσέβεια προς τον Θεό σε αντίθεση με τον Κάιν. Γι’ αυτό, όταν και οι δύο προσέφεραν θυσίες στον Θεό και η θυσία του Άβελ έγινε ευπρόσδεκτη, ο Κάιν εξαγριώθηκε τόσο πολύ, ώστε από φθόνο φόνευσε τον αδελφό του (Γεν. 4,3-8· Ματθ. 23,35· Λουκ. 11,51· Εβρ. 11,4· 12,24).

Ἀβραάμ: Γιος του Θάρρα, που γεννήθηκε στην Ουρ της Χαλδαίας από τη φυλή του Σημ. Όταν η οικογένειά του περιέπεσε στην ειδωλολατρία, ο Αβραάμ παρέλαβε τον πατέρα, τη γυναίκα του, τη Σάρρα, και τον ανιψιό του, τον Λωτ, και εγκαταστάθηκε στη Χαρράν της Μεσοποταμίας, όπου διέμεινε για κάποιο χρόνο (Γεν. 11,31· Ιουδ. 5,7). Εκεί τον διέταξε ο Θεός να απομακρυνθεί από την οικογένειά του και τους συγγενείς του και να μεταβεί σε ξένη γη, την οποία θα του υπεδείκνυε εκείνος. Γι’ αυτό, αφού παρέλαβε τη γυναίκα του και τον ανιψιό του, πήγε και κατοίκησε στην Παλαιστίνη, η οποία κατοικείτο από τους Χαναναίους. Τότε εμφανίσθηκε σε αυτόν ο Θεός και του υποσχέθηκε ότι η γη, στην οποία κατοικούσε, ανήκε σε αυτόν και στους απογόνους του, οι οποίοι θα πληθύνονταν, όπως τα άστρα του ουρανού και η άμμος της θάλασσας (Γεν. 12,1-9). Ο Αβραάμ, άτεκνος μέχρι το έσχατο γήρας, πιστεύοντας ακράδαντα στις υποσχέσεις του Θεού, ανέμενε την απόκτηση τέκνου. Και όντως λίγο αργότερα από τη δούλη του, την Άγαρ, με τη συγκατάθεση της Σάρρας, απέκτησε γιο, τον Ισμαήλ, και μετά δεκατρία έτη, από τη γηραλέα σύζυγό του, τον Ισαάκ, τον οποίο διατάχθηκε να θυσιάσει, για να δοκιμασθεί η πίστη του στον Θεό (Γεν. 22,2-18). Μετά τον θάνατο της Σάρρας νυμφεύθηκε τη Χεττούρα και απέκτησε έξι γιους, από τους οποίους ο καθένας έγινε αρχηγός φυλής στην Αραβία. Έζησε 175 έτη και, όταν πέθανε, ετάφη στο σπήλαιο, όπου ήδη αναπαυόταν η Σάρρα (Γεν. 25,7-10).

ἄβυσσος: Η κόλαση, ο άδης ως τόπος διαμονής των νεκρών (Ρωμ. 10,7), ιδίως και ως τόπος, από όπου εξέρχονται τα καταδικασμένα πονηρά πνεύματα (Λουκ. 8,31· Αποκ. 9,1-.2.11· 11,7· 17,8· 20,1.3).

Ἄγαβος: Χριστιανός προφήτης, που ζούσε κατά τους χρόνους των Αποστόλων. Πιθανώς ένας από τους 72 μαθητές του Κυρίου. Μαρτύρησε στην Αντιόχεια. Αυτός προφήτευσε τον μεγάλο λιμό του 44 μ.Χ. επί Καίσαρα Κλαυδίου (Πράξ. 11,28), καθώς και τα παθήματα, που ανέμεναν τον απόστολο Παύλο στην Ιερουσαλήμ (Πράξ. 21,10).

ἀγάπη: Διάθεση φιλική, φιλία, συμπάθεια σε πράγμα (Β΄ Θεσ. 2,10) ή σε πρόσωπο (Ματθ. 24,12· Λουκ. 11,42· Ιωάν. 5,42· 15,9· Α΄ Κορ. 4,21· 13,13· 16,24· Β΄ Κορ. 2,4· 8,7· Εφ. 2,4· Φιλ. 1,16· Κολ. 1,13· Φιλήμ. 9· Α΄ Ιωάν. 4,17). Η λέξη επίσης δηλώνει και την έμπρακτη εκδήλωση συμπαθείας και κλίσεως, και μάλιστα με ιδιάζοντα σημεία αγάπης (Α΄ Πέτρ. 5,14) και με ιδιαίτερη μέριμνα και φροντίδα (Ιωάν. 13,35· 15,13· Ρωμ. 5,8· 15,30· Α΄ Κορ. 13,1-4· 14,1· Β΄ Κορ. 13,11· Α΄ Θεσ. 1,3· Α΄ Ιωάν. 4,8· 16). Κατά πληθυντικό «ἀγάπαι», ονομάζονταν τα δημόσια και λιτά δείπνα των πρώτων χριστιανών, οι οποίοι συνέρχονταν και αναγίνωσκαν τις Γραφές, προσεύχονταν, έψαλλαν και μεταλάμβαναν των αχράντων μυστηρίων. Ακολούθως συνέτρωγαν λιτά σε ένδειξη αδελφικής αγάπης και ενότητας. Τις τροφές προσέφεραν πλούσιοι πιστοί, και απο αυτές διανέμονταν μερίδες σε ασθενείς και σε απόντες για εύλογες αιτίες (Ιούδ. 12).

ἄγγελος: Κομιστής ή μηνυτής (Ιώβ 1,14· Α΄ Βασ. 11,3· Λουκ. 8,31· Ρωμ. 10,7· Αποκ. 9,1· 11.12,7· 17,7-8· 20,1-3). Επίσης η λέξη αναφέρεται σε προφήτες (Ησ. 42,19· Αγγ. 1,13), σε ιερείς (Εκκλ. 5,6· Μαλ. 2,7), σε άψυχα αντικείμενα (Ψαλμ. 77,49), σε ιεροκήρυκες ως διδάσκοντες το θέλημα του Υψίστου. Γενικώς όμως οι άγγελοι νοούνται ως όντα πνευματικά υπέρτερα του ανθρώπου κατά τον χαρακτήρα και τις δυνάμεις, τον οργανισμό και τις διαθέσεις. Ιστάμενοι πάντοτε ενώπιον του Θεού, τον υπηρετούν στη διοίκηση του κόσμου, μεταφέρουν στους θνητούς τις διαταγές του και ενεργούν για την ευημερία της ανθρωπότητας (Ματθ. 1,24, 4,11· 26,53· Μάρκ. 1,13· Λουκ. 1,11· 2,13· 12,8· Ιωάν. 20,12· Πράξ. 5,19· 12,9· Ρωμ. 8,38· Α΄ Κορ. 6,3· Γαλ. 1,8· Κολ. 2,18· Α΄ Τιμ. 3,16· Εβρ. 1,4· Ιακ. 2,25· Α΄ Πέτρ. 1,12· Β΄ Πέτρ. 2,4· Ιούδ. 6· Αποκ. 1,1· 20· 5,2 κ.ά.). Υπήρχαν πριν από τη δημιουργία του κόσμου (Ιώβ 38,7). Παρίστανται πολυπληθείς (Δαν. 7,10) ως όντα μεγάλης ισχύος (Ψαλμ. 102,20), ως ενεργητικοί (Κριτ. 13,20· Ησ. 6,2-6· Δαν. 3,21-23) και ως διηρημένοι σε διάφορες τάξεις ή στρατιές (Ησ. 6,2-6· Ιεζ. 10,1). Από τους λεγόμενους αγαθούς αγγέλους λέγεται ότι επτά αρχάγγελοι στέκονται πλησίον του θρόνου του Θεού, προστατεύοντας κάποια έθνη (Δαν. 10,13· 12,1). Όσους όμως αμάρτησαν απέναντι στον Θεό, εκείνος τους απέπεμψε στην άβυσσο και προς διάκριση από τους αγγέλους ονομάσθηκαν διάβολοι, δαιμόνια και πειρασμοί. Ο αρχηγός αυτών εκαλείτο «Βεελζεβούλ», «Σατάν», «Αβαδδών» στην εβραϊκή, Ἀπολλύων και «ὀλοθρεύων» στην ελληνική (Εξ. 12,23) και κατά τους Ο΄ «ἄγγελος τῆς ἀβύσσου».

ἅγιος: Η λέξη δηλώνει χαρακτηριστικό του Θεού και των αφιερωμένων σε αυτόν προσώπων ή αντικειμένων. Πρώτα έχει έννοια όχι πνευματική, αλλά νομική και λατρευτική. Σημαίνει δηλαδή αφιερώνω, αγνίζω, προσφέρω, θυσιάζω, θέτω σε κάποιο πράγμα ή και πρόσωπο τη σφραγίδα της ιδιοκτησίας του Θεού. Ενίοτε είναι συνώνυμη με τη λέξη ένδοξος. Συγχρόνως φορτίζεται και με ηθική και πνευματική έννοια.

ἀγοράζειν: Μεταφορά από την απελευθέρωση των δούλων. Επίσης το ρήμα εχρησιμοποιείτο είτε για την απαλλαγή από δυσβάστακτο χρέος είτε για την απελευθέρωση των αιχμαλώτων πολέμου, η οποία είχε ως αποτέλεσμα την επιστροφή τους στην πατρίδα και την ανάκτηση των πολιτικών τους δικαιωμάτων (Ματθ. 13,44.46· Μάρκ. 6,36-37· Λουκ. 14,18.19· Ιωάν. 4,8· Α΄ Κορ. 6,20· Β΄ Πέτρ. 2,1· Αποκ. 3,18).

Ἀδάμ: Ο πρώτος άνθρωπος, που πλάσθηκε από τον Θεό, από τον οποίο απέρρευσε όλο το ανθρώπινο γένος. Υπήρξε επίσης το τελευταίο έργο της όλης δημιουργίας, πρόσωπο λογικό και κύριος όλων των επί της γης όντων (Λουκ. 3,38· Ρωμ. 5-14· Α΄ Κορ. 15,22· 45· Α΄ Τιμ. 2,13.14· Ιούδ. 14).

ᾅδης: Στους Ισραηλίτες η λέξη αντιστοιχούσε με την εβραϊκή λέξη σιεόλ, που ήταν το κοινό κατοικητήριο των νεκρών. Διακρίνονταν σε δύο κύρια μέρη, στον παράδεισο ή στον κόλπο του Αβραάμ, όπου διέμεναν οι αγαθοί, και στη γέεννα ή κόλαση, όπου ετιμωρούντο οι κακοί (Ματθ. 11,23· 16,18· Λουκ. 10,15· 16,23· Πράξ. 2,27.31· Α΄ Κορ. 15,55· Αποκ. 1,18· 3,7· 6,8· 20,13.14).

Ἀδρίας: Πέλαγος, που εκτείνεται κατά μήκος της ανατολικής Ιταλίας (Πράξ. 27,27).

ἄζυμος: Άρτος χωρίς ζύμη. Τέτοιον άρτο έτρωγαν κατά την εορτή του Πάσχα επί επτά συνεχείς ημέρες οι Εβραίοι (Ματθ. 27,17· Λουκ. 22,1· Μάρκ. 14,1· Πράξ. 12,3· 20,6). Εικονικώς η λέξη δηλώνει τον χωρίς ζύμη κακίας, τον καθαρό, τον άγιο (Α΄ Κορ. 5,7).

Αἰθίοψ: Όνομα κατοίκων της Νουβίας υπό την αιγίδα της Κανδάκης (= βασίλισσας). Έτσι ονομαζόταν και ο πρώτος αλλοδαπός, ο οποίος ασπάσθηκε τον Χριστιανισμό (Πράξ. 8,27).

αἷμα: Γενικώς σημαίνει το αίμα ανθρώπου ή ζώου (Μάρκ. 5,25· Λουκ. 13,1· 22,44· Ιωάν. 19,34· Πράξ. 15,20· 29· 21,25· Αποκ. 8,7· 11,6· 14,20· 16.3.6· 19,13). Εικονικώς λέγεται περί του ερυθρού χρώματος του αίματος (Πράξ. 2,20· Αποκ. 6,12). Το αίμα ως υλική βάση της ζωής του ανθρώπου (Ιωάν. 1,13· Πράξ. 17,26), συνδέεται και με τη σάρκα (Εφ. 6,12· Εβρ. 2,14), οπότε δηλώνει το υλικό μέρος του ανθρώπου σε αντίθεση με τις λέξεις Θεός και πνεύμα (Ματθ. 16,17· Εφ. 6,12· Εβρ. 2,14· Γαλ. 1,16). Σημαίνει απλώς και τον βίαιο θάνατο (Ματθ. 23,35· Λουκ. 11,50· Πράξ. 1,19· 22,20· Ρωμ. 3,15· Αποκ. 16,6) και τον ίδιο τον φόνο (Ματθ. 23,30· 27,6· 8.24· Λουκ. 11,51· Πράξ. 20,26· Εβρ. 12,4· Αποκ. 17,6· 18,24). Προκαλείται και ως εκδίκηση εξ ουρανού κατά τα λεγόμενα στο Γεν. 4,10 (Ματθ. 23,35· 27,25· Λουκ. 11,50· Πράξ. 18,6· Αποκ. 6,10· 19,2). Επίσης δηλώνει το αίμα των προς εξιλασμό θυσιαζόμενων ζώων (Εβρ. 9.7.13.18.19.20), γι’ αυτό και λέγεται αίμα της διαθήκης (Εβρ.10,29· 13,20· Πρβλ. Εξ. 24,8). Με την ίδια έννοια του εξιλασμού το αίμα του Χριστού έγινε προσφορά για την εξιλέωση της αμαρτωλής ανθρωπότητας (Ματθ. 26,28· Μάρκ. 14,24· Λουκ. 22,20· Α΄ Κορ.11,25· 27· Εβρ. 10,19· 13,20) και για την απαλλαγή του ανθρώπου από την αμαρτία (Ρωμ. 3,25· Εφ. 1,7· Κολ. 1,14· Α΄ Πέτρ. 1,19· Εβρ. 9,12), με την οποία οι πιστοί καθίστανται μέτοχοι της καθαρότητος (Ρωμ. 5,9· Εβρ. 9,14· 12,24· Α΄ Πέτρ. 1,2· Α΄ Ιωάν. 1,7· Αποκ. 1,5· 7,14).

αἰών: Ο συνεχής, ο διαρκής ρους, το ρεύμα. Σημαίνει και το άπειρο διάστημα του χρόνου ή την αιωνιότητα, το συνεχές, το έχον πέρας. Άλλοτε δηλώνει τη γενεά, το μέρος ή τη διάρκεια του χρόνου, τον χρόνο του βίου ή τον παρόντα κόσμο. Η κάθε σημασία διακρίνεται από τη συνάφεια του λόγου (Ματθ. 6,13· Μάρκ. 11,14· Λουκ. 1,33· Ιωάν. 4,14· Ρωμ. 1,25).

ἀκροβυστία: Δηλώνει αυτόν, που έχει το άκρο βύσμα του γεννητικού του οργάνου, το περίβλημα της βαλάνου, και ακόμη τον απερίτμητο, τον εθνικό, τον ειδωλολάτρη (Πράξ. 11,3· Ρωμ. 2,25· Α΄ Κορ. 7,18.19· Γαλ. 2,7· Κολ. 2,13).

ἀλάβαστρον: Κοκκώδης ποικιλία γύψου, συχνά λευκή και ημιδιαφανής, όμοια με μάρμαρο, αλλά μαλακότερη από το αλάβαστρο της Αιγύπτου. Γι’ αυτό χρησιμοποιείται για διακοσμητικές εργασίες και κατασκευές αντικειμένων. Η λέξη δήλωνε τα μυροδοχεία, και κατεξοχήν τα μικρά αγγεία με μακρύ και στενό λαιμό συνήθως μιας χρήσεως (Μάρκ. 14,3). Συνδέεται με τη γυναίκα και τη χρίση της κεφαλής του Ιησού στην οικία του Σίμωνος του λεπρού προ του πάθους του Κυρίου (Mατθ. 26,7· Μάρκ. 14,3· Λουκ. 7,37).

ἀλληλούια: (=αινείτε, υμνείτε τον Θεό). Λέξη εβραϊκή, σύνθετη από το β΄ πληθ. προσ. της προστακτικής του ρ. χιλλέλ (= αινώ, επαινώ) + ουλάχ (= Θεόν). Σύμφωνα με την Αποκάλυψη ψάλλεται και στον ουρανό (Αποκ. 19,1.3.4.6)

ἀλλήλων: Αλληλοπαθητική αντωνυμία, που δηλώνει την εξισωτική αμοιβαιότητα των πάντων στην πρώτη Εκκλησία (Ρωμ. 12,10· 15,7· Γαλ. 5,13· 6,2). Στους ελληνορρωμαϊκούς χρόνους εχρησιμοποιείτο για την έκφραση σχέσεων μεταξύ ίσων στην οικογενειακή ηθική (σχέση μεταξύ αδελφών) και στην ηθική της φιλίας, δηλαδή σε όσα οφείλουν να κάνουν οι φίλοι ο ένας για τον άλλο.

ἀλόη: Είναι θαμνώδες, ποώδες πολυετές καλλωπιστικό φυτό με κίτρινα, κόκκινα ή πρασινωπά άνθη, που ευδοκιμεί σε ξηρά εδάφη. Η ουσία (λάδι εύοσμο), που υπάρχει στις νευρώσεις των φύλλων του, χρησιμοποιείται στη φαρμακευτική και για ταρίχευση νεκρών σωμάτων. Ο Νικόδημος φέρεται να κομίζει τριάντα λίτρα αλόης (Ιωάν. 19,39).

ἀλώπηξ: Χαρακτηρισμός του Αντίπα από τον Χριστό, όταν εκείνος πληροφορήθηκε από τους Φαρισαίους ότι αποτελούσε και ο ίδιος αντικείμενο του διωγμού του (Λουκ. 13,31-33). Ο χαρακτηρισμός συνδέθηκε με τις αμαρτωλές ορέξεις του (Λουκ. 3,19 κεξ.), με τον εγωισμό και την αλαζονεία του, με την πονηρία και την πανουργία του, ή και με τη δολοφονία του ανυπεράσπιστου Ιωάννη. Αυτή η αναφορά του Ιησού τίθεται σε αντιθετικό παραλληλισμό προς την αυτοπαρομοίωση με την όρνιθα, που συνάζει ως κλωσόπουλα τους Ιεροσολυμίτες υπό τις φτερούγες της (Λουκ. 13,34).

ἀμήν: Οι πιστοί μετά την ευχή έλεγαν τη λέξη αυτή. Με την ίδια σημασία απαντά και στο τέλος των δοξολογιών (Α΄ Κορ. 16,24.27· Ρωμ. 1,25· 9.5· 15,33· Α΄ Πέτρ. 4,11) Ομοίως υπάρχει και στην Αποκάλυψη ως ουσιαστικό (=επικύρωση) και αναφέρεται στον Χριστό (Αποκ. 3,14). Επίσης η λέξη ενισχύει την έννοια του λόγου, τον οποίο ο λέγων δεν προέφερε (Ματθ. 5,18· Μάρκ. 3,28· Λουκ. 4,24· Ιωάν. 1,52). Στον Ιωάννη συνήθως επαναλαμβάνεται.

ἀμνός: Το νεογνό πρόβατο. Η θυσία του αμνού κατά το Πάσχα παρέπεμπε τους Ισραηλίτες στην απαλλαγή από τη δουλεία της Αιγύπτου (Εξ. 12,1-28· Ιωάν. 1,29· 36· Πράξ. 8,32· Α΄ Πέτρ. 1,19).

ἀνάθεμα (=αφιέρωμα, δώρο στους θεούς): Κατά τον ιερό πόλεμο όλα τα λάφυρα, συμπεριλαμβανομένων και των ανθρώπων, αφιερώνονταν στον Θεό χωρίς δυνατότητα ανάκλησης. (Λευιτ. 27,29). Η σημασία της λέξης «καταραμένο πράγμα» (Α΄ Κορ. 12,3.16,22) οφείλεται ίσως στον αποτρεπτικό χαρακτήρα του αφιερώματος ή της θυσίας, ώστε να αποφευχθεί το κακό.

ἀνακεφαλαιοῦσθαι: Με το ρήμα αυτό δηλώνεται η τελείωση, η τελεσφόρηση των πάντων, η «ἐν Χριστῷ» ενοποίηση-ειρήνευση επί γης Ιουδαίων και Ελλήνων στο ένα καινούργιο σώμα. Υποταγή των ουρανίων δυνάμεων σε εκείνον ως κεφαλή (Ρωμ. 13,9· Εφ. 1,10).

ἀνάληψις: Όπως ο όρος «ὕψωσις» στον Ιωάννη (Ιωάν. 3,14.8,28· 12,32.34), έτσι και ο όρος «ἀνάληψις» στον Λουκά (Λουκ. 9,51) είναι περιεκτικός του πάθους, της ανάστασης και της αναβάσεως του Κυρίου στον ουρανό (Mάρκ. 16,19), απαρχή της ανάληψης των δικαίων, που συνιστούν το σώμα του αναστάντος, η οποία θα συνοδεύσει την τελική έγερση αυτών εκ των νεκρών (Α΄ Θεσ. 4,17). Η άνοδος σημαίνει ταυτόχρονα και την είσοδο στην επουράνια δόξα. Ο Ιησούς δοξασμένος με την ανάληψη και την ενθρόνισή του στον Ουρανό, εμφανίσθηκε πανηγυρικά στον επουράνιο κόσμο, ο οποίος έκαμψε ευλαβικά το γόνυ ενώπιόν του ως Κυρίου.

ἀνάστασις: Η έγερση εκ του τάφου. Τρεις αναστάσεις απαντούν στην Παλαιά Διαθήκη, που έγιναν από τον Ηλία (Γ΄ Βασ. 17,17-24· Δ΄ Βασ. 4,18-37· 8,1· 13,21) και πέντε στην Καινή Διαθήκη, που έγιναν τρεις από τον Χριστό (Λουκ. 7,11-17· 8,40-56· Μάρκ. 5,21-43· Ιωάν. 11,1-44· 12,1-9· 11· 17), μία από τον Πέτρο (Πράξ. 9,36-42) και μία από τον Παύλο (Πράξ. 20,9-12). Επρόκειτο όμως για επιστροφή των ανθρώπων στη φυσική και φθαρτή ζωή, αφού λίγα έτη αργότερα πέθαναν οριστικά. Πρωτοτότοκος των νεκρών είναι ο Ιησούς Χριστός.

ἀντίλυτρον: Η λέξη σημαίνει το λύτρο για την εξαγορά αιχμαλώτου από τη δουλεία ή εκείνου, που υποκαθιστά τη θυσία του ενόχου, ισοδύναμο με το τίμημα, που θα δινόταν, εάν επωλείτο ως δούλος. Στην καθημερινή λατρεία-θυσία του αμνού μετείχαν οι απανταχού της γης Ιουδαίοι διά του κατά κεφαλήν φόρου προς αυτόν (Ματθ. 17,27) ως μέσου εξιλασμού και αντίλυτρον (Έξ. 30,12: «λύτρα της ψυχής»). Ο Χριστός καθιέρωσε την ευχαριστία και παρέδωσε το πνεύμα του (Μάρκ. 10,45· Λουκ. 9,44β. 10,42-44· Α΄ Τιμ. 2,5-6). Αντί λύτρου προσέφερε εκούσια τον ίδιο τον εαυτό του, προκειμένου να επιτευχθεί απελευθέρωση από το ζυγό της αμαρτίας, του διαβόλου και του φόβου του θανάτου ολόκληρης της ανθρωπότητας, όπως ερμηνεύεται το ευχαριστιακό συνοπτικό «ὑπέρ πολλῶν» (Μάρκ. 14,24) ή «περί πολλῶν» (Ματθ. 26,28· Αποκ. 5,9· Α΄ Κορ. 6,20· Α΄ Πέτρ. 1,17-19).

ἀντίχριστος: Έτσι ονομάζεται όποιος πολεμά ή αντιμάχεται τον Χριστό στην Καινή Διαθήκη (Α΄ Ιωάν. 2,18.22· 4,3· Β΄ Ιωάν. 7), αλλά και συγκεκριμένος άνθρωπος, στον οποίο ο διάβολος μεταβιβάζει όλη την εξουσία και τη δύναμή του. Ο αντίχριστος θα εξυψωθεί ως θεός, όπως ο βασιλιάς της Τύρου (Ιεζ. 28,2), ο βασιλιάς της Βαβυλώνος (Ησ. 14,13-14), ο Αντίοχος ο Επιφανής (Δαν. κεφ. 8) και ο Ηρώδης Αγρίππας (Πράξ. 12,21).

ἀπογραφή: Η καταγραφή στους δημοσίους καταλόγους προς φορολογία των πολιτών, για να γνωσθούν ο πληθυσμός και τα μέσα των επαρχιών (Λουκ. 2,2· Πράξ. 5,37).

ἀποκάλυψις: Πλήρης αποκάλυψη ακρότατου μυστικού. Αφαίρεση του καλύμματος, που εμποδίζει την όραση, φωτισμός. Στην Καινή Διαθήκη σχετίζεται με την ήδη μέλλουσα να συντελεσθεί στα τέλη των αιώνων παγκόσμια φανέρωση του προαιώνιου σχεδίου της σωτηρίας του ανθρώπου (Ματθ. 11,25.27· Λουκ. 2, 32) διά του Ιησού Χριστού (Ματθ. 16,17). Στον Παύλο η λέξη αναφέρεται στη φανέρωση του σταυρωμένου Ιησού ως του αναστάντος Μεσσία και Θεού διά του θαυμαστού οράματος στις πύλες της Δαμασκού (Γαλ. 1,12· Πρβλ. Α΄ Κορ. 9,1· 15,8), αλλά και στην έλευση, στη Δευτέρα Παρουσία του Κυρίου και σε όλα τα γεγονότα, που θα συνοδεύσουν το κοσμογονικό εκείνο γεγονός (Ρωμ. 2,5· 8,19· Α΄ Κορ. 1,7· Β΄ Θεσ. 1,7· 2,1-3· Α΄ Πέτρ. 1,5-7· 12-13· 4,13· 5,1). Στον Παύλο επίσης η λέξη σημαίνει και τη φανέρωση του σχεδίου και θελήματος του Θεού από τους προφήτες κατά τη διάρκεια της επίγειας σύναξης με σκοπό την παρηγορία των πιστών και την παραίνεση για εγρήγορση (Α΄ Κορ. 14,6.26), την εκστατική θέα επουράνιων μυστηρίων (Β΄ Κορ. 12,1.7), αλλά και άλλες αποκαλύψεις-επεμβάσεις του Θεού στη ζωή τους (Γαλ. 2,2).

Ἀπολλώς: Γνωστός λόγιος Ιουδαίος, καταγόμενος από την Αλεξάνδρεια, κήρυκας της πρώτης Εκκλησίας με επιρροή κυρίως στην Κόρινθο (Α΄ Κορ. 1,12).

ἀποστασία: Η έξαρση της ανομίας και αποστασιοποίησης από τον Θεό πριν από τα τελικά έσχατα (Πράξ. 21,21· Β΄ Θεσ. 2,3).

ἀποστάσιον ή βιβλίον αποστασίου: Ήταν το έγγραφο, το οποίο παρείχε ο άνδρας στη γυναίκα του ως διαζευκτήριο ή διαζύγιο προς βεβαίωση, ότι είναι χωρισμένη (Ματθ. 5,31· 19,7· Μάρκ. 10,4).

Ἀποστολική Σύνοδος τῶν Ἱεροσολύμων: Συνήλθε το 48 μ.Χ. και ασχολήθηκε με την κοινωνία των χριστιανών Ιουδαίων και των μη Ιουδαίων χριστιανών, επιτρέποντας στα έθνη να εντάσσονται στην Εκκλησία, χωρίς να γίνουν Ιουδαίοι, υπό την προϋπόθεση να απέχουν από ειδωλόθυτα, από αίμα, από πνικτά και από πορνεία (Πράξ. 15,29) και, τέλος, να αναλαμβάνουν λογεία (Α΄ Κορ. 16,1-4· Β΄ Κορ. 8,9· Ρωμ. 15,25-31), η οποία δεν θα αποτελεί απλώς έρανο αγάπης για χάρη των ενδεών, αλλά πραγματικό σύμβολο του συνδέσμου της αγάπης-φιλίας μεταξύ εθνών και Ιουδαίων (Πράξ. 15,4-29· Γαλ. 2,7-10).

ἀπόστολος: Στον ιουδαϊκό κόσμο απαντά ο όρος shaliah, που δηλώνει τους αντιπροσώπους του μεγάλου συνεδρίου με αποστολή να επιθεωρήσουν, να συλλέξουν φόρους και να μεταφέρουν οδηγίες, αλλά όχι να κηρύξουν και να ασκήσουν ιεραποστολή. Στον Λουκά η λέξη συνδυάζεται με τον όρο προφήτης και προσδιορίζει αυστηρά τους δώδεκα (Λουκ. 6,13· 11,49). Εξαίρεση αποτελεί το Πράξ. 13,1-3, όπου μνημονεύεται η αποστολή του Βαρνάβα και του Παύλου από την κοινότητα της Αντιόχειας. Στον Παύλο με τον όρο χαρακτηρίζονται εκείνοι, οι οποίοι «εθεάσαντο» τον αναστάντα (Α΄ Κορ. 9,1· 15,7 κεξ.), διακονούν το κήρυγμα του ευαγγελίου, κοπιάζουν και πάσχουν για τον Κύριο (Γαλ. 2,7 κεξ. Β΄ Κορ. 11,23-33· Ρωμ. 11,13 κεξ. Πρβλ. Β΄ Κορ. 4,7-12· Γαλ. 6,17). Ως απόστολοι ορίζονται ακόμη και όσοι μεταφέρουν δώρα αγάπης είτε προς τον Παύλο είτε προς την Εκκλησία των Ιεροσολύμων (Β΄ Κορ. 8,23· Φιλιπ. 2,25). Επίσης ως Απόστολο φαίνεται ότι ο Παύλος χαρακτηρίζει και μία γυναίκα, την Ιουνία (Ρωμ. 16,7).

ἀργύριον: Υποκοριστικό της λέξεως άργυρος, το ασήμι (Πράξ. 3,6· 7,16· 20,33· Α΄ Κορ. 3,12), χρήμα σε άργυρο (Πράξ. 19,19), εν γένει το χρήμα (Ματθ. 25,18· 27.28,12· 15 Μάρκ. 14,11· Λουκ. 9,3· 19,15· 23· 22,5· Πράξ. 8,20). Επίσης νόμισμα αργυρό, ο σίκλος, ο χρησιμοποιούμενος υπό των Εβραίων από τα μέσα περίπου του 2ου π.Χ. αιώνα. Ισοδυναμούσε με ένα αττικό τετράδραχμο (Ματθ. 26,15· 27,3· 5.6.9).

Ἄρειος Πάγος: Λόφος του Άρεως ΒΔ της Ακροπόλεως. Κατά τη μυθολογία εκεί οι θεοί δίκασαν τον Άρη, διότι είχε θανατώσει τον γιο του Ποσειδώνα Αλιρρόθιο. Συνδέθηκε και με τις [Αρές ή Ερινύες](http://el.wikipedia.org/wiki/%CE%95%CF%81%CE%B9%CE%BD%CF%8D%CE%B5%CF%82) ή Σεμνές Ευμενίδες, χθόνιες θεότητες της τιμωρίας και της εκδίκησης. Η νομοθεσία του Σόλωνος (6ος αι. π.Χ.) καθιέρωσε τον Άρειο Πάγο ως βουλή με ισόβια μέλη, αρμόδια για την εφαρμογή του νόμου και τη διεξαγωγή δικών για φόνο, για εμπρησμούς και για την κατάλυση του πολιτεύματος. Εκεί οδηγήθηκε ο απόστολος Παύλος ένεκα της αρμοδιότητας του οργάνου αυτού επί της εποπτείας των ιερών και της πρόνοιας για την ακριβή τέλεση της λατρείας, και εξεφώνησε τον περιβόητο λόγο του (Πράξ. 17,22-31).

Ἀρέτας Δ΄ (9 π.Χ.-38 μ.Χ.): Βασιλιάς των Ναβαταίων με επιρροή ως την Δαμασκό ([Β΄ Kορ. 11,32](https://www.die-bibel.de/online-bibeln/luther-bibel-1984/bibeltext/bibel/text/lesen/stelle/57/110032/110032/ch/be4ed6865c15eac996b492cea581c757/)). Ο Ηρώδης Αντίπας απέπεμψε τη θυγατέρα του, για να νυμφευθεί τη σύζυγο του αδελφού του, και εκείνος συνέτριψε τα στρατεύματά του.

Ἀρμαγεδ(δ)ών (=λόφος Μεγιδδώ): Κείται πλησίον της πεδιάδας Εσδρηλώμ, όπου έγιναν φοβερές και μεγάλες μάχες των Ισραηλιτών κατά των εχθρών του Θεού. Στο βιβλίο της Αποκαλύψεως (Αποκ. 16,16) η σημασία της λέξεως είναι μεταφορική. Σημαίνει ότι, όπως στην πεδιάδα αυτή συναθροισμένοι κατανικήθηκαν και αφανίσθηκαν οι εχθροί του Θεού και των τέκνων του, έτσι και πάλι ο Θεός θα συναθροίσει τους εχθρούς του και θα τους εξολοθρεύσει (Ιωήλ 3,2). Η κατά των εχθρών του Θεού νίκη μεταφορικώς καλείται «κοιλάς Ιωσαφάτ» (Β΄ Παραλ. 20,26).

ἄρτος: Στην Καινή Διαθήκη χορηγός άρτου γίνεται ο Χριστός (Μάρκ. 6,36-44) στο χλωρό χορτάρι της ερήμου μέσω των Αποστόλων του, σε αντίθεση προς το πολυτελές γεύμα του Ηρώδη Αντίπα, που καταλήγει στον αποκεφαλισμό του Προδρόμου, και προς το δείπνο, που παραθέτει ο Χριστός. Και δεύτερο γεύμα καταγράφεται στο Μάρκ. 8,1-9.

ἄρτος ἄζυμος: Καταναλωνόταν το βράδυ του Πάσχα ως ανάμνηση της της Εξόδου. Με την όξινη ζύμη παρομοιάζονται οι Φαρισαίοι και ο Ηρώδης (Μάρκ. 8,14-21). Στο Α΄ Κορ. 5,7-8 έτσι παραβάλλονται οι ανομήσαντες πιστοί.

ἀρχή: Αρχή, έναρξη (Ματθ. 24,8· Λουκ. 1,2· Ιωάν. 6,64), η τοπική αρχή (Πράξ. 10,11· 11,5). Επί προσώπων σημαίνει τον πρώτο κατά σειρά (Κολ. 1,18· Αποκ. 21,6· 22,13). Ο Χριστός καλείται «ἡ ἀρχή τῆς κτίσεως τοῦ Θεοῦ» (Αποκ. 3,14). Η λέξη σημαίνει επίσης και την πολιτική αρχή, την εξουσία (Λουκ. 12,11· 20,20· Τίτ. 3,1). Μεταφορικώς κατά πληθυντικό δηλώνει τάγμα αγγελικό, τους αγγέλους, οι οποίοι έλαβαν από τον Θεό τη δύναμη και την εξουσία (Α΄ Κορ. 15.24· Εφ. 1,21· 3,10· 6,12· Κολ. 1,16).

ἀρχιερεύς: Ο ανώτατος κληρικός της μωσαϊκής ιεραρχίας, ο αρχηγός των λευιτών και των ιερέων. Οι αρχιερείς ασκούσαν μεγάλη επιρροή στον λαό, διότι είχαν μόρφωση, ήταν δικαστές του λαού και άρχοντες της συναγωγής. Πολλές φορές αυτοί διηύθυναν τις τύχες του λαού και προσέφεραν τις θυσίες για τον εξιλασμό των Ιουδαίων (Εβρ. 9,7· 25). Ο αληθινός όμως και τέλειος αρχιερέας είναι ο Χριστός, ο οποίος με το ίδιο του το αίμα προσέφερε στον Πατέρα την εξιλαστήρια θυσία και εισήλθε άπαξ διά παντός στα άγια των αγίων, δηλαδή στους ουρανούς (Εβρ. 2,17· 3,1· 4,14· 7,26· 9,11-12).

Ἄρχιππος: Παραλήπτης της προς Φιλήμονα επιστολής, συστρατιώτης του Παύλου. Μνημονεύεται και στον επίλογο της προς Κολοσσαείς επιστολής με την επισήμανση να εκπληρώσει στο ακέραιο το διακόνημα, το οποίο του ανέθεσε ο Κύριος (Κολ. 4,17).

ἀρχισυνάγωγος: Ο προϊστάμενος της συναγωγής, ο οποίος μεριμνούσε για την τάξη και γενικώς για τα αφορώντα αυτήν (Μάρκ. 5,22· 35· 36· 38· Λουκ. 8,49· 13,14· Πράξ. 13,15· 18,8· 17).

ἀρχιτελώνης: Ο επιστάτης των τελωνών (Λουκ. 19,2).

ἀσσάριον (λατ. assarius): Ρωμαϊκό νόμισμα από χαλκό, μικρής αξίας, ισοδύναμο με το δέκατο περίπου της δραχμής ή με τέσσερις κοδράντες ή με το 1/16 του αργυρού δηναρίου (Ματθ. 10,29· Λουκ. 12,6).

ἀστήρ: Ο αστέρας, το άστρο, που ανήγγελε τη γέννηση του Χριστού (Ματθ. 2,2). Ο αστήρ ο πρωινός είναι το άστρο, που αναγγέλλει την πρωία (Αποκ. 2,28· 22,16). Στην Αποκάλυψη υπό την εικόνα των επτά αστέρων νοούνται οι επτά Εκκλησίες της Ασίας (Αποκ. 1,16· 2,1· 3,1). «Ἀστέρες πλανῆτες» είναι οι κομήτες και εικονικώς οι επικίνδυνοι άνθρωποι, οι οποίοι εξήλθαν από την τροχιά τους και επιδιώκουν να αποπλανήσουν και να εκτροχιάσουν και άλλους ανθρώπους από την ευθεία οδό (Ιούδ. 13).

ἀστραπαί: Αστραπές συνοδεύουν τη θεοφάνεια στο Σινά (Εξ. 19,1) και την αποκάλυψη του Ιωάννη (Αποκ. 4,5· Πρβλ. Ιωήλ 2,2). Στα υπόλοιπα κεφάλαια της Αποκαλύψεως προστίθενται και ο σεισμός και η χάλαζα η μεγάλη (Αποκ. 11,19-21· 16,18-21), φαινόμενα, τα οποία αποτελούν παιδαγωγικά μέσα τιμωρίας των ανθρώπων και επιβεβαιώνουν οπτικά και ακουστικά το γεγονός της έλευσης του Θεού και της κρίσης.

Ἀχαΐα: Επαρχία της Ελλάδος με πρωτεύουσα την Κόρινθο. Η ηπειρωτική Ελλάς διαιρείτο στην Αχαΐα και στην Μακεδονία, μετά τον Σπερχειό, με πρωτεύουσα την Θεσσαλονίκη. Ανθύπατος της Αχαΐας στους ρωμαϊκούς χρόνους υπήρξε μεταξύ άλλων και ο Γαλλίων (Πράξ. 18,12). Διά της Αχαΐας διήλθε και ο απόστολος Παύλος και συνέλεξε ελεημοσύνες για τους πτωχούς της Ιερουσαλήμ (Ρωμ. 15,26).

Βάαλ Ζεβούλ ή Βεελζεβούλ: Ο χαρακτηρισμός Βεελζεβούλ αποδόθηκε στον διάβολο-σατανά, στον άρχοντα των δαιμονίων ([Mατθ. 10,25](https://www.die-bibel.de/online-bibeln/luther-bibel-1984/bibeltext/bibel/text/lesen/stelle/50/100025/100025/ch/171651ed973da36dd0700ae0cec2df5e/). [12,24](https://www.die-bibel.de/online-bibeln/luther-bibel-1984/bibeltext/bibel/text/lesen/stelle/50/120024/120024/ch/33e11d0987e55506fde3c9b5c8f79e57/). 27). Οι Ιουδαίοι, καλώντας τον Κύριο Βεελζεβούλ, απέδωσαν σε αυτόν την φοβερότερη ύβρη, την οποία ήταν δυνατόν να εκφράσει λέξη εβραϊκή.

βάπτισμα-βαπτισμός: Όπως και εκείνο του Προδρόμου, το χριστιανικό βάπτισμα είναι μοναδικό και μη επαναλήψιμο. Αποτελεί σημείο μεταστροφής, διενεργείται από ιερείς και έχει εσχατολογική σωτηριώδη επενέργεια (Α΄ Κορ. 6,11). Το χριστιανικό βάπτισμα δεν συνδέει τον νεοφώτιστο με συγκεκριμένο βαπτιστή, όπως κακώς πίστευαν οι Κορίνθιοι, αλλά συντελείται από κάθε κήρυκα του ευαγγελίου στο όνομα του Ιησού Χριστού (Γαλ. 3,27· Ρωμ. 6,3) και συνδέεται με τη χορηγία αγίου Πνεύματος. Τέλος, το βάπτισμα μεταμορφώνει οντολογικά τους βαπτισθέντες, και μάλιστα σε έναν (Γαλ. 3,28· Α΄ Κορ. 12,12-13).

βάρβαρος: Λέξη ηχοποιημένη εκ του βαρ-βαρ, με τον οποίο οι αρχαίοι Έλληνες απέδωσαν κάθε άκουσμα ξένο και ακατανόητο. Αρχικά η λέξη σήμαινε ανθρώπους με ακατανόητη ομιλία και αργότερα απέκτησε πολιτιστική σημασία δηλώνοντας τους μη Έλληνες (Πράξ. 28,2· 4· Ρωμ. 1,14· Α΄ Κορ. 14,11· Κολ. 3,11).

βασιλεία: Η λέξη σημαίνει το βασιλικό αξίωμα, τη βασιλική δύναμη και την άσκησή της, το πεδίο άσκησης του αξιώματος, τον λαό, ο οποίος συνιστά το βασίλειο, υπακούοντας στον βασιλιά. Στο κήρυγμα του Ιησού είναι όνομα δράσης και έχει μάλλον τη δεύτερη σημασία. Διά της παρουσίας του Ιησού η βασιλεία πραγματοποιείται στην ιστορία με καινούργιο τρόπο. Το κυριακό κήρυγμα της βασιλείας ερμηνεύθηκε χριστολογικά, εκκλησιολογικά και εσχατολογικά.

βασιλεία τοῦ Θεοῦ: Η βασιλεία του Θεού, στην οποία κυριαρχεί το θείο θέλημά του (Ματθ. 12,28· 19,24· 21,31). Ονομάζεται και βασιλεία των ουρανών (Ματθ. 3,2· 4,17· 5,3), αλλά και βασιλεία του Χριστού (Ματθ. 16,28· 20,21· Ιωάν. 18,36· Β΄ Τιμ. 4,1). Επειδή μάλιστα κατά την εβραϊκή αντίληψη η βασιλεία του Μεσσία ήταν η αποκατάσταση της βασιλείας του Δαυίδ, γι’ αυτό καλείται και βασιλεία του Δαυίδ (Μάρκ. 11,10). Περαιτέρω καλείται βασιλεία «ἡ ἐν τῷ οὐρανῷ καὶ ἐπὶ τῆς γῆς τοῦ Κυρίου ἐξουσία», η θεμελίωση της Εκκλησίας επάνω στη γη ως αντίτυπο της μέλλουσας βασιλείας (Ματθ. 3,2), αλλά η μεταμόρφωση του Χριστού, ως τύπος της μέλλουσας δόξας, της οποίας πρόκειται να αξιωθούν όσοι πολιτευθούν ορθά επάνω στη γη. Το κυριακό κήρυγμα της βασιλείας ερμηνεύθηκε χριστολογικά, εκκλησιολογικά και εσχατολογικά.

βασίλειον ἱεράτευμα: Η έκφραση για τον Ισραήλ σημαίνει είτε βασίλειο, του οποίου όλα τα μέλη είναι ιερείς, που έχουν άμεση σχέση με τον Θεό, είτε βασίλειο, το οποίο κυβερνάται από ιερείς, όπως συνέβη στη μεταιχμαλωσιακή περίοδο, είτε βασίλειο, το οποίο διαδραματίζει τον ιερατικό ρόλο του μεσίτη στη σχέση εθνών και Θεού (Ησ. 61,5-6). Έτσι ονομάζονται στην Καινή Διαθήκη τα μέλη της Εκκλησίας του Χριστού (Α΄ Πετρ. 2,9· Αποκ. 1,6· 5,10).

βασιλικός: Ο ανήκων στον βασιλιά, ο αντιπρόσωπος ή εκπρόσωπος του βασιλιά, ο αξιωματούχος του βασιλιά, ο εκλεκτός ή άριστος (Ιακ. 2,8). Βασιλική ονομαζόταν και η πορφύρα (Πράξ. 12,20).

βδέλυγμα: Η αηδία, το κάθαρμα. Βδέλυγμα της ερημώσεως είναι οι μιαροί και γεμάτοι από κάθε βδελυρία, οι οποίοι βεβήλωσαν και μόλυναν τον ναό στο 66 μ.Χ. Νοούνται οι υπό τον Ελεάζαρ, γιο του αρχιερέα Ανανία, οι οποίοι κατασπίλωσαν αυτόν (Ματθ. 25,15· Μάρκ. 13,14· Λουκ. 16,15). Στην Αποκάλυψη η λέξη υπαινίσσεται την ειδωλολατρία (Αποκ. 17,4-5· 21,27).

Βηθανία (= οίκος πτωχού): Έκειτο πλησίον της Βηθφαγή, νοτιοανατολικώς της Ιερουσαλήμ. Ακμαίο αγροτικό χωριό, έδρα του Ιησού κατά τη διάρκεια των επισκέψεών του στην Ιερουσαλήμ (Ματθ. 21,17· 26,6· Λουκ. 19,29· 24,50· Μάρκ. 11,1.11.12· Ιωάν. 11,18).

Βηθεσδά (= οίκος ελέους): Έτσι εκαλείτο η πλησίον της προβατικής πύλης των Ιεροσολύμων δεξαμενή ή κολυμβήθρα, της οποίας τα ύδατα είχαν ιαματική δύναμη. Εκεί ο Χριστός θεράπευσε τον παράλυτο (Ιωάν. 5,2). Διαιρείτο σε δύο μικρότερες δεξαμενές, και γι’ αυτό υπήρχαν πέντε επιστύλιες στοές, όπου απέθεταν το πλήθος των ασθενών.

Βηθλεέμ: Μικρή πόλη της Ιουδαίας, που έκειτο νοτιοδυτικώς της Ιερουσαλήμ. Παλαιότερα εκαλείτο Εφραθά (Γεν. 35,19· 48,7). Πλησίον αυτής εκείτο ο τάφος της Ραχήλ. Υπήρξε η γενέτειρα του Χριστού (Ματθ. 2,1· 5· 6· 8· 16· Λουκ. 2,4· 15· Ιωάν. 7,42). Σημειώνεται ότι υπήρχε και άλλη Βηθλεέμ βορειοδυτικώς της Ναζαρέτ.

Βηθσαϊδά ή Βηθσαϊδάν: 1· Κώμη της Γαλιλαίας, δυτικώς της Τιβεριάδος, πατρίδα των Πέτρου, Ανδρέα και Φιλίππου, αλλά και τόπος δράσης του Ιησού (Mάρκ. 6,45· Ιωάν. 1,45· 12,21). 2· Κώμη ανατολικώς της Τιβεριάδος στην περιοχή της Γαυλωνίτιδος, πλησίον του χώρου, όπου ο Ιορδάνης εκβάλλει στη λίμνη, και χώρος του θαύματος της τροφοδοσίας πολυάριθμων ανθρώπων (Λουκ. 9,10-17) και της θεραπείας του τυφλού (Mάρκ. 8,22-26).

Βηθφαγή (= τόπος σύκων): Χωριό στις ανατολικές υπώρειες του όρους των Ελαιών, πλησίον της Βηθανίας (Ματθ. 21,1· Λουκ. 19,29).

βιβλίον τῆς ζωῆς: Ληξιαρχικός κατάλογος-μητρώο, όπου εγγράφονταν ονόματα των αγίων-πολιτών της Καινής Ιερουσαλήμ (Εξ. 32,32· Φιλιπ. 4,3). Σε άλλα βιβλία καταγράφονταν οι πράξεις. Το βιβλίο «κατεσφραγισμένον σφραγῖσιν ἑπτά» (Αποκ. 5,1) ανακαλεί τον «τόμον βιβλίου» του Ιεζεκιήλ, ο οποίος περιέχει «κλαυθμοὺς καὶ θρηνωδίας καὶ οὐαί» (Ιεζ. 3,9-10). Ταυτίσθηκε με το ρωμαϊκό επίσημο έγγραφο διπλής όψεως, το συμβόλαιο γάμου ή με εκείνο του αποστασίου, δηλαδή του αυτομάτου διαζυγίου (Ματθ. 19,7), το αποδεικτικό, που έδινε ο άνδρας στη γυναίκα του ως δηλωτικό του δικαιώματός της να παντρευθεί και πάλι (Δευτ. 24,1.3· Ησ. 50,1· Ιερ. 3,8· Μάρκ. 10,4). Μάλλον το βιβλίο της Αποκαλύψεως περιέχει το κοσμικό εσχατολογικό σχέδιο της θείας οικονομίας, που αποτελεί τον κατάλογο των μετόχων της αιώνιας μακαριότητας και εκπληρώνει παλαιοδιαθηκικές και καινοδιαθηκικές προφητείες (Αποκ. 13,8· 17,8· 20,12· 21,27).

βλασφημία: Η ειρωνεία, οι ασεβείς λόγοι ή οι υβριστικές κρίσεις προς τον Θεό, αλλά και η διεκδίκηση της θεϊκής αξίας (Ματθ. 12,31· 15,19· Μάρκ. 2,7· Λουκ. 5,21· Ιωάν. 10,33· Εφ. 4,31, Κολ. 3,8· Α΄ Τιμ. 6,4· Ιούδ. 9· Αποκ. 2,9· 13,1).

Βοανεργές: Εβραϊκή έκφραση (= υιός βροντής). Έτσι ονομάσθηκαν οι γιοι του Ζεβεδαίου Ιάκωβος και Ιωάννης για τον ορμητικό τους χαρακτήρα (Μάρκ. 3,17).

βρυγμός: Ήχος εκείνου που κρυώνει ή ανατριχιάζει και τρέμει, αλλά και τρίξιμο των δοντιών ως σημείο έσχατης αγωνίας και απελπισίας (Ματθ. 8,12· 13,42.50· 22,13· 24,51· 25,30· Λουκ. 13,28)

βύσσος: Πολυτελές και εξαιρετικά λεπτό ύφασμα, μεταξωτό ή βαμβακερό, λευκό με κυανέρυθρες αποχρώσεις, που φορούσαν κάτω από το επανωφόρι. Προερχόταν είτε από την Ινδία είτε από την Αίγυπτο, από όπου συνήθως παραγγέλλονταν τα εσωτερικά ενδύματα. Ο συνδυασμός πορφύρας και βύσσου δήλωνε την πολυτελή αμφίεση (πρβλ. Εσθήρ, 6,8). Κατά τους Ο΄ η λέξη σήμαινε τη βασιλική στολή. Ο βύσσος αναφέρεται ως δείγμα ματαιότητας (Αποκ. 18,12) μαζί με την πορφύρα (Αποκ. 18,16), αλλά και αποκαλυπτικής δόξας (Αποκ. 19,8· 19,14).

Γαββαθᾶ: Εκεί κάθισε ο Πιλάτος επί του βήματος, για να κρίνει τον Κύριο (Ιωάν. 19,13). Έκειτο απέναντι του πραιτωρίου, όπου δικάζονταν υπό των ρωμαίων επάρχων τα διάφορα εγκλήματα.

Γαδαρηνῶν ή Γερασηνῶν ή Γεργεσηνῶν χώρα: Πόλις στην Περαία ανατολικώς της λίμνης Γεννησαρέτ, που κατοικείτο ως επί το πλείστον από εθνικούς (Ματθ. 8,28· Μάρκ. 5,1· Λουκ. 3,26.37), νοτιοανατολικώς της Γαλιλαίας πλησίον του ποταμού Ιαβώκ, όπου έγινε η δίωξη της λεγεώνος των δαιμόνων. Το Ματθ. 8,28 αναφέρεται σε χώρα των Γαδαρηνών, πόλη νοτιοανατολικώς της λίμνης. Στο Λουκ. 8,26.37 κάποια χειρόγραφα προτιμούν τη λέξη «Γέργεσα».

Γαλατία: Περιοχή της κεντρικής Ασίας, που έκειτο περιμετρικώς της σημερινής Άγκυρας, όπου εγκαταστάθηκαν οι περιπλανώμενοι Γαλάτες ή Κέλτες, όπως αυτονομάζονταν. Οι Ρωμαίοι προσάρτησαν στη Γαλατία την Πισιδία, την Ισαυρία, τμήματα της Λυκαονίας, της Φρυγίας και της Παφλαγονίας, συγκροτώντας ρωμαϊκή επαρχία με αυτό το όνομα. Οι κυριότερες πόλεις της Γαλατίας ήταν η Άγκυρα, η Πεσινούς, όπου υπήρχε ο ναός της μητέρας των θεών Κυβέλης, και το Τάβιο (Α΄ Κορ.16,1· Γαλ. 1,2· Β΄ Τιμ. 4,10· Α΄ Πέτρ. 1,1).

Γαλιλαία: Χώρα της Παλαιστίνης στην ορεινή περιοχή του Νεφθαλί, και εύφορη περιοχή κυρίως στα βορειοδυτικά και στα ηφαιστειογενή της τμήματα χάρη στη χειροτεχνία, στο εμπόριο και στις ιαματικές πηγές. Τα εισοδήματα της γης όμως νέμονταν ολίγοι μεγαλογαιοκτήμονες, οι οποίοι ήταν εγκατεστημένοι στις πόλεις. Το άχθος από τα τεράστια χρέη και τους φόρους των πτωχών καλλιεργητών της γης απηχούν οι παραβολές του Ιησού (Ματθ. 4,25). Η θάλασσα της Γαλιλαίας (η λεγόμενη και θάλασσα της Χιννερέθ ή Τιβεριάδας), 210 μ. υπό την επιφάνεια της Μεσογείου, τροφοδοτούμενη κυρίως από τον ποταμό Ιορδάνη, ήταν πλούσια σε αλιεία.

Γαλλίων: Ο στωικός Lucius Iunius (ή Annaeus) Gallio, γιος του ρήτορα Marcus Annaeus Seneca και μεγαλύτερος αδελφός του γνωστού φιλοσόφου και πολιτικού Lucius Annaeus Seneca (4 π.Χ.-65 μ.Χ.), γεννήθηκε στην Κόρδοβα της νότιας Ισπανίας και υιοθετήθηκε στη Ρώμη. Ο αδελφός του τον επαινεί για την ηπιότητα και τη γλυκύτητα του χαρακτήρα του. Πιθανώς έφθασε στην Κόρινθο το θέρος του 51 μ.Χ. Σύντομα την εγκατέλειψε λόγω πυρετού και μετέβη στη Ρώμη, όπου ανυψώθηκε στο αξίωμα του υπάτου. Αυτοκτόνησε το 65 μ.Χ., για να μη γίνει θύμα του Νέρωνα. Πάντως ήταν ανθύπατος στην Αχαΐα, όταν ο Παύλος μετέβη εκεί, για να κηρύξει τον Χριστιανισμό (Πράξ. 18,12.14.17). Όταν οι Ιουδαίοι της Κορίνθου κατήγγειλαν τον Απόστολο, ο Γαλλίων όχι μόνο δεν έδωσε σημασία στην καταγγελία, αλλά και με καθαρώς ρωμαϊκή υψηλοφροσύνη και νηφαλιότητα αντιμετώπισε την εναντίον του επίθεση.

Γαμαλιήλ: Μέλος του συνεδρίου, διακεκριμένος, αλλά μετριοπαθής νομικός της αιρέσεως των Φαρισαίων (Πράξ. 5,34-39), εγγονός του Χιλλέλ και διδάσκαλος του νόμου και του Παύλου.

γάμος: Η διά βίου ένωση του ανδρός και της γυναικός με θρησκευτική τελετή για τελειότερη ευτυχία του ανθρώπου και διαιώνιση του είδους του (Ματθ. 22,2· 3· 4· 8· 9· 10· 11· 12· 25,10· Λουκ. 12,36· 14,8· Ιωάν. 2,1-2· Εβρ. 13,4· Αποκ. 19,7· 9).

γέεννα: Έτσι ονομαζόταν κάποια κοιλάδα πλησίον της Ιερουσαλήμ (Ι. Ναυή 15,8· 18,16). Εκεί λατρευόταν ο Μολόχ, στον οποίο προσέφεραν ως θυσία παιδιά, που κατεκαίγονταν ζωντανά (Δ΄ Βασ. 23,10· Ματθ. 5,22· Μάρκ. 9,43· Λουκ. 12,5· Ιακ. 3,6).

Γεθσημανῆ (=ελαιοτριβείο): Κήπος με ελαιόδεντρα και με πιεστήριο για την παραγωγή ελαιόλαδου, που έκειτο ανατολικώς της Ιερουσαλήμ, στην απέναντι πλευρά της κοιλάδας των Κέδρων πλησίον ή στους πρόποδες του όρους των Ελαιών. Εκεί ο Κύριος βίωσε ώρες αγωνίας για τον επικείμενο θάνατό του και προσευχήθηκε, ώστε ο Θεός Πατέρας να αποτρέψει το ποτήριο των βασάνων του. Εκεί επίσης ήταν ο τόπος της προδοσίας του (Ματθ. 26,36· Μάρκ. 14,32).

γενεαλογία: Κατάλογος πρωτοτόκων κατά κανόνα τέκνων, που περιλάμβανε όσους ανήκαν στις δώδεκα φυλές του Ισραήλ, ή τους κατά σάρκα προγόνους του Ιησού (Ματθ. 1,2-16· Λουκ. 3,23-38). Παρεμφερείς καταλόγους προερχόμενους από αλληγορική ή κατά γράμμα ερμηνεία των πρώτων κεφαλαίων της Γενέσεως επικαλούνταν και κατά την περίοδο της πρώτης Εκκλησίας κύκλοι διαφόρων αιρετικών (Α΄ Τιμ. 1,5· Τίτ. 3,9).

Γεννησαρέτ: Τριγωνική εύφορη πεδιάδα βορειοδυτικώς της λίμνης της Γαλιλαίας, από την οποία και η λίμνη έλαβε το όνομα. Η Γεννησαρέτ ήταν από τους κυριώτερους χώρους δράσεως του Ιησού Χριστού κατά την επί γης παρουσία του (Ματθ. 14,34· Μάρκ. 6,53· Λουκ. 5,1).

γογγύζειν: Μουρμουρίζω από αγανάκτηση, αγανακτώ, δυσαρεστούμαι, καταφέρομαι εναντίον κάποιου, βαρυγκωμώ, σχολιάζω (Ματθ. 20,11· Λουκ. 5,30· Ιωάν. 6,41· 7,32· Α΄ Κορ. 10,10).

Γολγοθᾶς: Ο λόφος, επί του οποίου σταυρώθηκε ο Κύριος. Κατά την εποχή της σταυρώσεως του Χριστού ευρίσκετο ακόμη έξω της πόλεως (Ματθ. 27,33· Μάρκ. 15,22· Ιωάν. 19,17· Εβρ. 13,12), αν και πλησίον του υπήρχαν και εξοχικές κατοικίες και κήποι. Πολύ πλησίον του Γολγοθά ευρίσκετο και ο λαξευμένος τάφος, όπου απετέθη ο Κύριος μετά την αποκαθήλωση (Ιωάν. 19,41 κεξ).

γραμματεύς: Οι γραμματείς της Καινής Διαθήκης ασχολούντο με τη διατήρηση του νόμου κυρίως διά της αναπτύξεως των παραδόσεων. Έτσι σχεδόν κατάργησαν το κύρος της Αγίας Γραφής. Με την εμπειρία τους αυτή μάλιστα αναφέρονται συχνά με τους πρεσβυτέρους, τους Φαρισαίους και τους αρχιερείς (Ματθ. 5,20· 7,29· 12,38· 20,18· 21,15). Επίσης κρατούσαν τα πρακτικά των δικαστηρίων και τους καταλόγους των συναγωγών, συνέτασσαν συμβόλαια και πράξεις περί διαζυγίων. Γι’ αυτό και ονομάζονταν και νομικοί (Ματθ. 22,35) ή νομοδιδάσκαλοι (Λουκ. 5,17· Α΄ Τιμ. 1,7). Ωστόσο το αξίωμα αυτό δεν είχε καθόλου θρησκευτικό, αλλά πολιτικό χαρακτήρα, κοινό και στους Φαρισαίους και στους Σαδδουκαίους. Ήταν και αυτοί όπως και οι Φαρισαίοι, οι εμπαθέστεροι εχθροί του Χριστού. Γενικώς γραμματείς ονομάζονταν και οι πεπαιδευμένοι (Α΄ Κορ. 1,20).

Γώγ: Ο Γωγ με το πολυεθνικό του στράτευμα προέρχεται από τον Βορρά (Ιερ.6,22-26· Ιωήλ 2,20), από τα όρη του Καυκάσου, από την περιοχή της Μαύρης Θάλασσας. Η χώρα του φέρει το όνομα του γιου του Ιάφεθ Μαγώγ (Ιεζ. 38,1.39,1· Πρβλ. Γεν. 10,2). Η λέξη Μαγώγ είναι το όνομα του λαού. Όταν παρέλθουν τα 1000 έτη, θα αποφυλακισθεί ο σατανάς και θα επιχειρήσει να πλανήσει τα έθνη, που είναι στα τέσσερα άκρα της γης, τον Γωγ και τον Μαγώγ, για να τους συγκεντρώσει για πόλεμο (Αποκ. 20,7-9). Η πρόταση να ταυτισθεί ο Γωγ με τον αντιβασιλέα του Κύρου, τον βασιλιά των Λυδών Γύγη, ή ακόμη και με τον Μ. Αλέξανδρο, δεν έχει γίνει αποδεκτή. Τα έθνη Γωγ και Μαγώγ στην Αποκάλυψη παρίστανται ως πολυάριθμοι λαοί και συμβολίζουν είτε τα μη ανήκοντα στη ρωμαϊκή αυτοκρατορία έθνη είτε τους αντίθεους ανθρώπους, τους παντοειδείς εχθρούς του Χριστιανισμού είτε τους κατοίκους του άδη, οι οποίοι ανίστανται για δεύτερη φορά από τα άκρα της γης.

Γραφή-Γραφαί: Έτσι ονομάζεται η Αγία Γραφή στον ενικό και στον πληθυντικό, δηλαδή η Παλαιά και η Καινή Διαθήκη (Ματθ. 21,42· 26,56· Ιωάν. 5,39· Πράξ. 17,2· 11· 18, 24· 28· Ρωμ. 1,2· 16,26· Γαλ. 3,8· 22· Α΄ Πέτρ. 2,6· Β΄ Πέτρ. 1,20). Η λέξη κείται και αντί του Θεού (Ρωμ. 9,17· Γαλ. 4,30). Επίσης δηλώνει χωρία της Γραφής (Μάρκ. 12,10· Λουκ. 4,21· Ιωάν. 19,37· Πράξ. 1,16).

Δάμαρις: Η πρώτη Αθηναία γυναίκα, η οποία με το κήρυγμα του αποστόλου Παύλου ασπάσθηκε τον Χριστιανισμό (Πράξ. 17,34).

Δαυίδ: Ο κορυφαίος βασιλιάς του Ισραήλ, έβδομο τέκνο του Ιεσσαί. Πυρράκης (= ροδοκόκκινος κατά το Α΄ Βασ. 16,12 ) και ποιμήν. Αναφορικά με το βίο του γίνεται ευρύς λόγος στα βιβλία της Παλαιάς Διαθήκης Α΄ και Β΄ Βασιλειών. Το όνομά του κατέστη ιστορικό στον βίο του ισραηλιτικού λαού. Σε αυτό άλλωστε οφείλονται και οι φράσεις «θρόνος Δαυίδ», «πόλις Δαυίδ», «σπέρμα Δαυίδ» κ.ά. Επειδή μάλιστα αυτός θεωρήθηκε προεικόνιση του Μεσσία, ο Ιησούς Χριστός απεκλήθη «υἱὸς Δαυίδ». Γι’ αυτό και το όνομά του έγινε στους Εβραίους ως ο γνώμονας και ο κανόνας της διαγωγής τους, και, όποιος διακρινόταν για το ύψος του ηθικού βίου, χαρακτηριζόταν ως «πορευόμενος τὰς εὐθείας τρίβους τοῦ Δαυίδ, τοῦ πατρὸς αὐτοῦ» (Ματθ. 1,1· 6· 17· 20· 9,27· Μάρκ. 2,25· Λουκ. 1,27· 32· 69· Ιωάν. 7,42 κ.ά.)

δεισιδαιμονία-δεισιδαίμων: Το δέος, αλλά και ο άμετρος φόβος απέναντι στο θείο (Πράξ. 25,19). Δεισιδαίμων είναι ο φοβούμενος τον δαίμονα, δηλαδή το θείον, ο τιμών και σεβόμενος ή φοβούμενος τον Θεό, ο ευλαβής (Πράξ. 17,22).

δεκάτη-δεκάται: Το δέκατο μέρος του εισοδήματος, που κατά τον νόμο προσφερόταν ως φόρος στο ιερατείο και στον ναό (Λευιτ. 27,30· Αριθ. 18,20· Δευτ. 12,6.14,22). Η λέξη επίσης σήμαινε και το μερίδιο των λαφύρων, που περιερχόταν στους νικητές (Εβρ. 7,2· 4· 8· 9).

δηνάριον: Αργυρό ρωμαϊκό νόμισμα, ισοδύναμο με μία αττική δραχμή. Κατασκευαζόταν στη Λυών και απεικόνιζε τον αυτοκράτορα με θεϊκά χαρακτηριστικά και τίτλους (Ματθ. 18,28· 20, 2· 9· 10· 22,19· Αποκ. 6,6). Αντιστοιχούσε σε ένα αγροτικό ημερομίσθιο.

διάβολος: Ο φιλοκατήγορος, ο δυσφημιστής, και κυρίως ο διαβάλλων, ο συκοφαντών τον Θεό στους ανθρώπους και τους ανθρώπους στον Θεό. Ο σατανάς, ο άρχοντας των πονηρών πνευμάτων (Ματθ. 4,1· Αποκ. 12,9). Μεταφορικώς έτσι καλείται και ο άνθρωπος, ο οποίος εναντιώνεται στον Θεό και στις βουλές του (Ιωάν. 6,70).

Διαθήκη Παλαιά – Διαθήκη Καινή: Με τον όρο «διαθήκη» δηλώνεται η διάταξη ή η σταθερή, οικειοθελής και επίσημη δέσμευση ενός ισχυρού εταίρου απέναντι σε ολιγότερο ισχυρό-υποτελή, η οποία γίνεται με πρωτοβουλία του πρώτου, αφού εκείνος μονομερώς υπαγορεύει τους όρους. Ο κύριος αναλαμβάνει την προστασία και παραχωρεί ευημερία και αφθονία, ενώ ο δεύτερος, ο υπεξούσιος, είτε αρνείται είτε δέχεται, και αναλαμβάνει να προσφέρει υπηρεσία και υπακοή. Συνεπώς η διαθήκη περιλαμβάνει υπόσχεση-επαγγελία και ταυτόχρονα μία υποχρέωση. Καταγράφεται σε λίθινες πλάκες, για να διασώζεται και να επικυρώνεται, και «κόβεται» με επίσημη πανηγυρική πράξη, κυρίως με όρκους, που προφέρονται, καθώς ο υπεξούσιος διαβαίνει ανάμεσα σε τεμαχισμένα ζώα. Ο όρος σημαίνει και τη συμφωνία, που συνάφθηκε μεταξύ Θεού και ανθρώπων και περιείχε εκ μέρους του Θεού επαγγελίες (Λουκ. 1,72· Πράξ. 3,25· Ρωμ. 11,27· Γαλ. 3,17) και εκ μέρους των ανθρώπων καθήκοντα (Πράξ. 7,8). Εξωτερικό μάλιστα και ορατό σημείο της τέτοιου είδους συμφωνίας του Θεού με τον λαό του ήταν η κιβωτός της διαθήκης (Εβρ. 9,4· Αποκ. 11,19). Σύμφωνα με αυτά καλείται Καινή Διαθήκη η συμφωνία, που έγινε εκ νέου με την μεσιτεία του ιδίου του Κυρίου (Εβρ. 7,22· 8,6· 9,15· 12,24). Εξαιτίας των επανειλημμένων συμφωνιών του Θεού κατά τους προ Χριστού χρόνους με τον Αβραάμ, τον Μωυσή κ.ά., γίνεται χρήση πληθυντικού (Ρωμ. 9,4· Εφ. 2,12). Αυτές είναι οι λεγόμενες διαθήκες επαγγελίας, διότι σε αυτές γίνεται κατεξοχήν λόγος περί της διά του Ιησού Χριστού σωτηρίας. Τέτοιες έκανε ο Θεός με τους πρωτόπλαστους μετά την πτώση (Γεν. 3,15). Παραλληλίζεται μάλιστα η μωσαϊκή με εκείνη των χριστιανών, η οποία καλείται «Καινή» (Ματθ. 26,28· Μάρκ. 14,24· Λουκ. 22,20· Α΄ Κορ. 11,25· Β΄ Κορ. 3,6· Εβρ. 8,8) και «Κρείττων Διαθήκη» (Εβρ. 7,22). Και, όπως η Παλαιά σφραγιζόταν με θυσίες και αίμα (Εβρ. 9,20), έτσι και η Καινή σφραγίσθηκε με το αίμα του Κυρίου (Ματθ. 26,28· Μάρκ. 14,24· Α΄ Κορ. 11,25).

διάκονοι: Αξίωμα, το οποίο απαντά στη χριστιανική Εκκλησία χωρίς άμεση αντιστοιχία με την ελληνορρωμαϊκή και την ιουδαϊκή παράδοση. Η διακονία στους ελληνορρωμαϊκούς χρόνους δεν σχετιζόταν μόνον με την υπηρεσία των κυρίων (πρβλ. Ματθ. 22,13· Λουκ. 17,8· 22,26), και μάλιστα των τραπεζών (Ιωάν. 2,5-9· 12,2), αλλά και τη μεταφορά αγγελίας. Χρήση του όρου έκανε και ο Ιησούς Χριστός καθ’ οδόν προς το πάθος και την ανάσταση αυτού (Μάρκ. 10,45), θέλοντας να προσδιορίσει την ίδια την αποστολή του στον κόσμο, και αυτό προφανώς είχε καθοριστική συμβολή στην καθιέρωση του υπουργήματος αυτού. Οι διάκονοι, σύμφωνα με το κείμενο της Καινής Διαθήκης, ως έργο είχαν την φροντίδα για τους πτωχούς, τις χήρες και τα ορφανά, τη συνεισφορά χρημάτων και τη διανομή τους στους έχοντες ανάγκη (Φιλιπ. 1,1· Α΄ Τιμ. 3,8· 12· Ρωμ. 16,1). «Διάκονοι τοῦ Θεοῦ» ή «τοῦ Χριστοῦ», «ἐν Κυρίω», «τῆς Εκκλησίας» ή «τοῦ Εὐαγγελίου» εκαλούντο και οι επιφορτισμένοι με το ευαγγελικό κήρυγμα (Α΄ Κορ. 3,5· Β΄ Κορ. 3,6· 6,4· 11,15· 23· Εφ. 3,7· 6,26· Κολ. 1,7· 23· 25· 4,7· Α΄ Θεσ. 3,2· Α΄ Τιμ. 4,6).

διαρρήσσειν-διαρρηγνύναι τὰ ἱμάτια: Η πράξη υποδήλωνε είτε πένθος είτε οργισμένη αντίδραση-αγανάκτηση σε βλασφημία (Ματθ. 26,65· Μάρκ. 14,63· Λουκ. 5,6.8,29· Πράξ. 14,14). Σε συνδυασμό με την διάρρηξη του καταπέτασμα­τος η πράξη του αρχιερέα κατά την ανάκριση του Ιησού υποδηλώνει το τέλος της λευιτικής ιεροσύνης.

δικαιοσύνη: Στην Καινή Διαθήκη σημαίνει κυρίως την καθαρότητα, την αγιότητα του Θεού (Ρωμ. 3,5· 25· 26) και την χρηστότητα των ανθρώπων (Ματθ. 5,6.10). Κατά τον Παύλο δικαιοσύνη είναι η δικαίωση και η σωτηρία, που εκφράζεται διά της πίστεως. Υπό στενότερη έννοια η λέξη σημαίνει και την αυστηρότητα και ακρίβεια κατά την κρίση (Πράξ. 17,31· Ρωμ. 9,28· Αποκ. 19,11).

δόξα: Φήμη, τιμή, έπαινος, ευλογία, λάμψη, λαμπρότητα, μεγαλείο, δύναμη. Η δόξα του Θεού, του Πατρός της δόξας (Εφ. 1,17), φαίνεται από την ισχύ και την δύναμή του (Ιωάν. 11,40· Ρωμ. 6,4· Κολ. 1,11), κυρίως όμως από το έργο της σωτηρίας (Ρωμ. 9,23· Εφ. 1,6· 12· 14· 3,16· Α΄ Τιμ. 1,11· Β΄ Πετρ. 1,3) και μέλλει να αποκαλυφθεί πλήρως κατά τη Δευτέρα Παρουσία (Τίτ. 2,13· Ιούδ. 24). Η λέξη επίσης σημαίνει και το μεγαλείο του Χριστού, το οποίο θα είναι πλήρες κατά την παλιγγενεσία (Ματθ. 19,28· Μάρκ. 10,37· Λουκ. 24,26· Ιωάν. 1,14· 2,11· Α΄ Τιμ. 3,16· Α΄ Πέτρ. 1,11· 21), αλλά και το μεγαλείο, που αναμένει τους πιστούς (Ρωμ. 8,18· 21· Α΄ Κορ. 2,7· Β΄ Κορ. 4,17· Κολ. 1,27.

δοῦλος: Σκλάβος ωνητός (= αγορασμένος) ή δορυάλωτος, δηλαδή προερχόμενος από πολέμους. Μάλιστα για την αγοραπωλησία προβλεπόταν τέλος γνωστό ως εγκύκλιον. Ο τίτλος «δοῦλος Θεοῦ» ή «δοῦλος τοῦ Χριστοῦ», για τον Ιουδαίο ήταν τίτλος τιμής, αφού τοποθετούσε τον φορέα του στο επίπεδο του Μωυσή και του Δαυίδ. «Δοῦλοι Χριστοῦ» καλούνται όλοι οι χριστιανοί, ιδίως οι κήρυκες του ευαγγελίου και οι εργαζόμενοι για τη διάδοση και στερέωση της χριστιανικής πίστεως (Ρωμ. 1,1· Γαλ. 1,10· Εφ. 6,6· Τίτ. 1,1· Ιούδ. 1), διότι έχουν εξαγορασθεί-λυτρωθεί από τη δουλεία του διαβόλου διά του αίματος του Χριστού.

δύναμις: Eκτός από τη σημερινή σημασία, η λέξη δηλώνει και το θαύμα, την οικονομική δύναμη, τα αγαθά. Κατά το γλωσσικό ιδίωμα των ραββίνων, ο Θεός ως παντοδύναμος καλείται «δύναμις» (Ματθ. 26,64· Μάρκ. 14,62). Επίσης η λέξη σημαίνει και τη δύναμη, που χορηγεί ο Θεός στους πιστούς (Α΄ Κορ. 4,19· Β΄ Κορ. 4,7· Εφ. 3,16· Κολ. 1,11), και μάλιστα τη δύναμη προς επιτέλεση θαυμάτων (Πράξ. 6,8· Β΄ Θεσ. 2,9). Κατά πληθυντικό μετωνυμικώς σημαίνει και τις ουράνιες, τις αγγελικές δυνάμεις (Ρωμ. 8,38· Α΄ Κορ. 15,24· Α΄ Πέτρ. 3,22).

Ἑβραῖοι: Η λέξη κατ’ άλλους δηλώνει τους απογόνους του Έβερ (Γεν. 10,24-25· 11,16-17), ενώ κατ’ άλλους μεταφράζεται με το επίθετο «περάτες» (Γεν. 14,13). Πρόκειται για λαό σημιτικής καταγωγής, που κατάγονται κατευθείαν από τον πατριάρχη Αβραάμ (Ματθ. 3,9· Β΄ Κορ. 11,22). Όπως ο γενάρχης τους, ο Αβραάμ, έτσι και αυτοί ζούσαν κάθε φορά σε διαφορετικούς τόπους, πρώτα στην Παλαιστίνη, την οποία είχε υποσχεθεί ο Θεός στον Αβραάμ ως κληρονομία των απογόνων του (Γεν. 12,1-7), και έπειτα στην Αίγυπτο (κυρίως στην αιγυπτιακή Γεσέμ), και κατόπιν, πάλι συνεπεία των καταπιέσεων των Φαραώ, εξαιτίας του έκτακτου πολλαπλασιασμού τους, στην Παλαιστίνη μετά σαράντα ετών περιπλάνηση ανά τις αραβικές ερήμους υπό την αρχηγία του Μωυσή. Μετά από κάποιους αιώνες εκτοπίσθηκαν από τους Ασσυρίους και διασκορπίσθηκαν σε διάφορα μέρη του ασσυροβαβυλωνιακού κράτους. Έτσι άλλοι συγχωνεύθηκαν με τους κατακτητές και άλλοι επέστρεψαν στην Παλαιστίνη επί Κύρου. Αλλά και πάλι λόγω διωγμών, κυρίως εκ μέρους των Σελευκιδών, και άλλων αιτίων εκπατρίζονταν κατά μεγάλες ομάδες, διασπειρόμενοι σε διάφορα μέρη. Εξ αυτών απαρτίσθηκε η λεγόμενη εβραϊκή διασπορά (Πράξ. 6,1· Φιλιπ. 3,5).

ἐθελοθρησκία: Η αυτοπροαίρετη-εθελούσια λατρεία του Θεού. Επίσης η θρησκεία κατά το δοκούν ή η νοσηρή και ψευδής τάση να θρησκεύει κάποιος (Κολ. 2,23).

ἐθνάρχης: Αρχηγός ενός έθνους, αλλά μη φέρων τον τίτλο του βασιλιά, υπόλογος στο ρωμαϊκό κράτος. Στην Καινή Διαθήκη η λέξη αναφέρεται στον εθνάρχη της Δαμασκού ως αντιπροσώπου του βασιλιά της Αραβίας Αρέτα (Β΄ Κορ. 11,32).

ἔθνος: Το διά των ιδίων συνηθειών συνδεόμενο πλήθος, και κατ’ επέκταση το γένος (Πράξ. 17,26). Ο λαός, το έθνος, και δη το ιουδαϊκό (Λουκ. 7,5· 23,2· Ιωάν. 11,48). Οι εθνικοί, οι ειδωλολάτρες σε αντίθεση με τους Ιουδαίους, που λάτρευαν τον αληθινό Θεό (Ματθ. 4,15· 6,32· Λουκ. 2,32· Ρωμ. 9,24). Όπως μάλιστα οι εξ Ιουδαίων χριστιανοί καταχρηστικά από τον Παύλο καλούνται Ιουδαίοι (Γαλ. 2,13), έτσι και οι εξ εθνών χριστιανοί ονομάζονται έθνη (Ρωμ. 15,27· 16,4· Γαλ. 2,12).

εἰδωλόθυτα: Το κρέας, που περίσσευε από τα ζώα, τα οποία θυσιάζονταν στα είδωλα, και επωλείτο σε μέτρια τιμή. Στην Καινή Διαθήκη συνιστάται αποχή από τα ειδωλόθυτα και το αίμα, από τα πνικτά και την πορνεία (Πράξ. 15,29· 21,25· Α΄ Κορ. 8,1· 4· 7· 10· 10,19· Αποκ. 2,14).

εἰρήνη: Ομόνοια, συμφωνία και ησυχία μιας χώρας από την απειλή εσωτερικών και εξωτερικών εχθρών (Λουκ. 11,21· 14, 32· Πράξ. 9,31· 12,20· 24, 3· Αποκ. 6,4). Έτσι καλείται και η ομόνοια των επί μέρους ανθρώπων, που πρέπει να υπάρχει μεταξύ των μελών των χριστιανικών κοινοτήτων (Ματθ. 10,34· Λουκ. 12,51· Πράξ. 7,26· Ρωμ. 3,17), η τάξη και η αρμονία (Α΄ Κορ. 14,33), η ευημερία, η σωτηρία και η ευλογία (Λουκ. 10,5· 24, 36· Ιωάν. 20,19· 21· 26). Η λέξη ακόμη δηλώνει την εσωτερική γαλήνη της ψυχής, την ηθική γαλήνια κατάσταση του ανθρώπου μετά την κατανίκηση των παθών του και την απαλλαγή από τον πόλεμο του σώματος με το πνεύμα (Ιωάν. 14,27· 16,33· Ρωμ. 5,1· 10,15· Εφ. 6,15· Φιλιπ. 4,7· Κολ. 3,15). Ο Θεός καλείται «Θεὸς τῆς εἰρήνης», διότι με τη χάρη του γενναιόδωρα χορηγεί στον άνθρωπο την πνευματική γαλήνη (Ρωμ. 15,33· 16,20· Β΄ Κορ. 13,11). Ο Χριστός είναι ο «κύριος τῆς εἰρήνης» (Β΄ Θεσ. 3,16).

ἑκατόνταρχος ή ἑκατοντάρχης: Ο επικεφαλής εκατό ανδρών (Ματθ. 8,5· 13· Λουκ. 7,2· Πράξ. 10,1· 21,32· 24,23).

ἐκκλησία: H τοπική σύναξη των χριστιανών μιας πόλης και το σύνολο των κλητών βαπτισμένων πιστών της οικουμένης. Έχει ως πυρήνα της τον οίκο όχι μόνον ως τόπο συνάντησης, αλλά και ως τρόπο συνύπαρξης αδελφών σε κοινή τράπεζα, την ύψιστη εκδήλωση της φιλίας στην Ανατολή. Ενώ στον ελληνορρωμαϊκό κόσμο αναφερόταν πάντοτε και αποκλειστικώς σε περιορισμένη χρονικά συνέλευση, στον πρώιμο χριστιανισμό ορίζει μία συγκεκριμένη ομάδα (Γαλ. 1,13· 22· Φιλιπ. 3,6), που αναγνωρίζει τον Θεό ως Αββά-Πατέρα, τον εσταυρωμένο από τις αρχές και αναστάντα Ιησού ως Κύριο, ενώ εξακτινώνει την μαρτυρία προς τους πάντες οργανωμένη βάσει της αρχής της αντιστραμμένης πυραμίδας. Αντί δηλαδή της εξουσιαστικής ιεραρχίας, προτάσσεται η διακονία προς τον άλλον ως αδελφό ανεξαρτήτως φυλής, φύλου και θρησκείας.

ἔλεος: Η λέξη δηλώνει τον οίκτο, την ευσπλαχνία, που δείχνει κάποιος προς τους δυστυχείς. Αναφέρεται επίσης και στην ευσπλαχνία, που θα δείξει ο Κύριος στους δυστυχείς κατά την κρίση (Ματθ. 9,13· 12,7· 23,23· Τίτ. 3,5· Εβρ. 4,10· Λουκ. 1,50· Γαλ. 6,16· Ιακ. 2,13· Α΄ Πέτρ. 1,3).

Ἕλλην: Ειδωλολάτρης-εθνικός οποιασδήποτε φυλής ή γλώσσης. Άλλοι ταυτίζουν τους Έλληνες με ελληνιστές Ιουδαίους, άλλοι με προσηλύτους και άλλοι με τους Έλληνες αναζητητές του ενός Θεού, οι οποίοι είχαν το δικαίωμα να προσκυνήσουν κατά την εορτή του Πάσχα, αλλά όχι και να λάβουν μέρος σε αυτήν (Ιωάν. 7,35· 12,20· Πράξ. 14,1· 16,1· 17,4· Ρωμ. 1,16· 2,9-10· Γαλ. 2,3· 3,28· Κολ. 3,11).

ἐλπίς: Εκτός από τη σημερινή σημασία η λέξη δηλώνει και την πεποίθηση, τη βεβαιότητα, κυρίως όμως την προσδοκία των αγαθών. Συντελεστής της είναι ο Θεός, ο οποίος και καλείται «Θεὸς τῆς ἐλπίδος» (Ρωμ. 15,13). Εκτός της καλής ελπίδος (Β΄ Θεσ. 2,16), στο βιβλικό κείμενο αναφέρεται και «ἐλπίδα κρειττόνων» εν σχέσει με εκείνην, που είχαν «οἱ νόμῳ ὑποκείμενοι» (Εβρ. 7,19).

Ἐμμανουήλ: Επωνυμία του Ιησού Χριστού, που ερμηνεύεται «μεθ’ ἡμῶν ὁ Θεός». Χρησιμοποιήθηκε για πρώτη φορά από τον Ησαΐα (Ησ. 7,10-17· Ματθ. 1,23), όταν κατά τον συροεφραϊμιτικό πόλεμο εκείνος προανήγγειλε στον Άχαζ, τον βασιλιά, τη γέννηση ενός παιδιού με το όνομα αυτό, που έμελλε να αποτελέσει σημείο της εκπλήρωσης της επαγγελίας του Θεού προς τον δαυιδικό οίκο (Β΄ Βασ. 7,9) και της σωτηρίας του λαού του (Ησ. 9,1-6· 11,1-9).

ἔξοδος: Η προς τα έξω πορεία (Εβρ. 11,22). Στοιχείο, που διαπερνά όλη την Αγία Γραφή, όπως η πορεία του Αβραάμ από την γη των Χαλδαίων, του Λωτ από τα Σόδομα και Γόμορα (Γεν. 19,12 κεξ.), του ισραηλιτικού λαού από την Αίγυπτο, αλλά και της νεοσύστατης Εκκλησίας από την πολιορκημένη πόλη των Ιεροσολύμων προς την Πέλλα (Μάρκ. 13,14). Εσχατολογική πρόσκληση και πρόκληση προς την Εκκλησία (Αποκ. 18,4). Μεταφορικώς η λέξη υποδηλώνει τον θάνατο (Β΄ Πέτρ. 1,15), αλλά και το τέλος της επίγειας δράσεως του Κυρίου (Λουκ. 9,31).

ἐξορκίζειν: Δεσμεύω, υποχρεώνω σε ομολογία (Ματθ. 26,63). Απελευθερώνω από την επήρεια ή την κατοίκηση του διαβόλου υπάρξεις, που έχουν απoλέσει τον εαυτό τους και την αυτοσυνειδησία τους.

ἐξουσία: Η ελευθερία του πράττειν κατά βούληση (Πράξ. 1,7· 5,4· Α΄ Κορ. 7,37), η δύναμη που ασκεί κάποιος (Ματθ. 7,29· 9,8· Μάρκ. 1,27· Λουκ. 4,32· 36· 22,53· Ιωάν. 1,12· Β΄ Κορ. 10,8· Αποκ. 13,12), η εκ του αξιώματος προερχόμενη δύναμη, η κυριαρχία (Ματθ. 8,9· 10,1· Μάρκ. 6,7· Λουκ. 7,8· 9,1· 19,17· Ιωάν. 17,2· Αποκ. 2,26· 6,8· 13,7· 14,18· 16,9· 17,12· 20,6) και η θεία πληρεξουσιότητα του Χριστού (Ματθ. 9,6· 21,27· Λουκ. 5,24) και των Αποστόλων (Β΄ Κορ. 13,10). Μετωνυμικώς νοούνται οι έχοντες την εξουσία, οι άρχοντες (Λουκ. 12,11· Ρωμ. 13,1-3· Τίτ. 3,1). Επίσης σημαίνει το υπάρχον υπό τη δύναμη ή την κυριότητα κάποιου (Λουκ. 4,6· 23,7), αλλά και το σημείο της εξουσίας (Α΄ Κορ. 11,10). Κατά πληθυντικό δηλώνει ένα από τα εννέα αγγελικά τάγματα (Εφ. 1,21· 3,10· Κολ. 1,16· 2,10· Α΄ Πέτρ. 3,22). Εξουσίες καλούνται και οι δαίμονες (Εφ. 2,2).

ἐπαγγελία: Αγγελία, είδηση (Α΄ Ιωάν. 1,5), υπόσχεση (Πράξ. 23,21), και κυρίως αυτή περί του Μεσσία (Πράξ. 2,39· 26,6· Ρωμ. 4,13· 20· 9,8· 15,8· Β΄ Κορ. 7,1· Γαλ. 3,16· 18· 29· Εφ. 1,13· 2,12· 6,2· Α΄ Τιμ. 4,8· Εβρ. 4,1· 11,9· Β΄ Πέτρ. 3,4· Α΄ Ιωάν. 2,25· Επίσης η λέξη δηλώνει και το περιεχόμενο της υποσχέσεως, το επαγγελμένο αγαθό (Λουκ. 24,49· Πράξ. 1,4· 2,33· Γαλ. 3,14· Εφ. 3,6· Εβρ. 6,12.15· 17· 9,15· 11,13· 33· 39).

Ἐπικούρειοι: Σύμφωνα με τον ευσεβή Αθηναίο από τη Σάμο Επίκουρο (342-270 π.Χ.), οι θεοί είναι αιώνιοι και άφθαρτοι με σώματα λεπτοφυή και φωτεινά, απολαμβάνουν την μακαριότητα και την αθανασία στην βεβαιότητα των άδειων χώρων, που παρεμβάλλονται ανάμεσα στους άπειρους κόσμους, αδιαφορώντας για τον κόσμο. Η απόλαυση της αιωνιότητας στον πεπερασμένο χρόνο πραγματοποιείται με την ανάσχεση της παράφορης φύσης των «κατά κίνησιν» ηδονών (χαράς-ευχαρίστησης) και την επιδίωξη των «καταστηματικών» (εν ηρεμία), δηλαδή της αταραξίας. Το τετραφάρμακο για την επίτευξη αυτής της αταραξίας είναι: «ἄφοβον ὁ θεός, ἀνύποπτον ὁ θάνατος καὶ τἀγαθὸν μὲν εὔκτητον, τὸ δὲ δεινὸν εὐκαρτέρητον». Ιδιαίτερη αξία απέδιδε ο Επίκουρος στη φιλία, η οποία δεν είναι πολιτική, αλλά προσωπική, και δεν φείδεται ακόμη και του θανάτου υπέρ των συντρόφων (Πράξ. 17,18).

ἐπίσκοπος: Αξίωμα της πρώτης εκκλησίας, αρχικά ισοδύναμο με εκείνο του πρεσβυτέρου (Φιλιπ. 1,1), του επιφορτισμένου με τη μέριμνα της χριστιανικής κοινότητας και με την ευθύνη της διαποιμάνσεως και της οικονομίας των μυστηρίων (Πράξ. 20,28· Α΄ Τιμ. 3,2· Τίτ. 1,7). Ο ίδιος ο Κύριος είναι επίσκοπος των ψυχών και φροντίζει για τη σωτηρία τους (Α΄ Πέτρ. 2,25).

ἑπτά: Ιερός και τέλειος αριθμός, επειδή αποτελεί άθροισμα του αριθμού τρία, ο οποίος συνδέεται με τον Θεό, και του αριθμού τέσσερα, ο οποίος συνδέεται με την κτίση. Βάση του θεωρείται η συναρίθμηση του ηλίου, της σελήνης και των πέντε πλανητών, που έδωσαν το όνομά τους στις ημέρες της εβδομάδος. Η ιερότητα του αριθμού αυτού βασίζεται επίσης στον αγιασμό της εβδόμης ημέρας από τον ίδιο τον Θεό (Ματθ. 12,45· 18,22· Πράξ. 21,8· Αποκ. 17,11).

εὐαγγέλιον: Η χαρμόσυνη αγγελία της διά του Χριστού σωτηρίας (Πράξ. 15,7· 20,24· Ρωμ. 1,16· 10,16· Β΄ Κορ. 4,4· Εφ. 1,13), αλλά και η αφήγηση περί του βίου και των πράξεων του Κυρίου (Μάρκ. 1,1). Ευαγγέλιο στον Παύλο είναι το αντικείμενο, το περιεχόμενο του κηρύγματος, αλλά και το ίδιο το κήρυγμα, που δεν ομιλεί μόνο για δύναμη. Ως λόγος του Θεού και όχι του Παύλου είναι δύναμη, αφού μεταδίδει σωτηρία διά του Αγίου Πνεύματος σε όποιον πιστεύει και τον υπακούει (Α΄ Κορ. 15,1· Ρωμ. 1,16).

εὐδοκία: Ευμένεια, ευαρέσκεια (Λουκ. 2,14). Το αποτέλεσμα της ειρήνης είναι η ευαρέσκεια του Θεού, διότι έπαυσε πλέον ο άνθρωπος να θεωρείται τέκνο οργής (Εφ. 2,3). Άρα «ἄνθρωποι εὐδοκίας» είναι είτε οι άνθρωποι καλής θέλησης είτε εκείνοι, που διαθέτουν την εύνοια και την ευαρέσκεια του Θεού.

εὐλογία: Έπαινος, εγκώμιο (Αποκ. 5,12.13· 7,12), ωραία έκφραση ή ωραία γλώσσα (Ρωμ. 16,18) και η ευλογία του Θεού, δηλαδή τα αγαθά, που παρέχει ο Θεός στους ανθρώπους (Ρωμ. 15,29· Β΄ Κορ. 9,5· Γαλ. 3,14· Εφ. 1,3· Εβρ. 6,7).

εὐνοῦχος: Όποιος εκ γενετής ή άλλου λόγου στερείται παιδογόνων μορίων. Οι ευνούχοι υπηρετούσαν ως θαλαμηπόλοι και ανώτατοι αξιωματούχοι σε ανάκτορα (πρβλ. τον Αιθίοπα ευνούχο. Πράξ. 8,27). Στο ευαγγέλιο έτσι ονομάζονται όσοι διά της εκούσιας παρθενίας παραιτούνται από το βασικό ανθρώπινο ένστικτο της αναπαραγωγής για χάρη της βασιλείας των ουρανών.

ἐχθρός: Ο εχθρικά διακείμενος (Ματθ. 13,28· Ρωμ. 5,10· Γαλ. 4,16· Κολ. 1,21· Β΄ Θεσ. 3,15), αντίθετο της λέξεως αγαπητός, μισητός (Ρωμ. 11,28). Επίσης η λέξη σημαίνει και τον σατανά (Λουκ. 10,19).

Ζαβουλών: Ο έκτος γιος του Ιακώβ εκ της Λείας (Γεν 30,20). Μετωνυμικώς δηλώνεται έτσι και η γη-περιφέρεια, που ανήκε στη φυλή του. Η περί Ζαβουλών σχετική προφητεία του (Ησ. 9,1-2) επληρώθη υπό του Κυρίου (Ματθ. 4,13· 15· Αποκ. 7,8).

ζηλωταί: Ιουδαίοι αγωνιστές, θερμοί υπερασπιστές του νόμου, οι οποίοι διά βιαίων μέσων προσπαθούσαν να διατηρήσουν την ιουδαϊκή θρησκεία, με πρότυπα κυρίως τον ιερέα Φινεές (Αριθ. 25,7 κεξ.), τον Ηλία και τους Μακκαβαίους Συμεών και Λευί. Μεταξύ αυτών φαίνεται ότι συγκαταλεγόταν και ο απόστολος Σίμων, ο επικαλούμενος ζηλωτής (Λουκ. 6,15· Πράξ. 1,13). Η λέξη απαντά και με την σημασία ανθρώπου, ο οποίος με ζήλο προσπαθεί να αποκτήσει κάτι (Α΄ Κορ. 14,12· Τίτ. 2, 14).

ζύμη: Τεμάχιο όξινου φυράματος, διογκωτικό της ζύμης, το προζύμι (Ματθ. 13,33· 16,12). Μεταφορικώς λέγεται με καλή σημασία περί της θαυμαστής δυνάμεως μικρού πράγματος, το οποίο είναι δυνατό να επιτύχει μεγάλα αποτελέσματα (Λουκ. 13,21), αλλά και με κακή σημασία περί της ενεργείας κακού παραδείγματος, διαφθοράς, ψευδοδιδασκαλίας (Α΄ Κορ. 5,6· Ματθ. 16,6· 11· Μάρκ. 8,15· Λουκ. 12,1· Γαλ. 5,9). Η λέξη επίσης χρησιμοποιείται και περί των ριζωμένων σφαλμάτων (Α΄ Κορ. 5,8).

ζῶα: Στην Ανατολή τα ζώα ενσάρκωναν θεϊκές δυνάμεις. Παριστάνονταν θηριόμορφα ή ανθρωπόμορφα στις εισόδους ναών ή ανακτόρων, αλλά και ανάγλυφα σε θρόνους βασιλέων, διότι πιστευόταν ότι ήταν αποτρόπαια των κακών πνευμάτων. Παρόμοια αποστολή είχαν τα χερουβίμ στην είσοδο του Παραδείσου (Γεν. 3, 24). Δύο υπερμεγέθη επίχρυσα χερουβίμ επισκίαζαν την κιβωτό της διαθήκης στα άγια των αγίων (Γ΄ Βασ. 6, 24· Β΄ Παραλ. 3,13) και κοσμούσαν τους τοίχους του ναού του Σολομώντος (Γ΄ Βασ. 6,29· Β΄ Παραλ. 3,7) και το καταπέτασμα (Εξ. 26,31). Στον Ιεζεκιήλ ο Θεός εμφανίζεται εποχούμενος επί τεσσάρων ζώων, τα οποία μεταφέρουν το στερέωμα και κατονομάζονται ως χερουβίμ (Ιεζ. 10,15· 20). Τα ζώα του Αποκ. 4, που βρίσκονται σε αντιθετικό παραλληλισμό προς τα δύο θηρία, συνδυάζουν χαρακτηριστικά των χερουβίμ και των σεραφίμ (Ησ. 6,2-3) και συμμετέχουν στα εσχατολογικά γεγονότα.

ζωή: Η ζωή με τη φυσική, την επίγεια σημασία (Λουκ. 1,75· 12,15· Πράξ. 8,33· 17,25), η αιώνια ζωή κατεξοχήν στον Ιωάννη (Ιωάν. 4,14), η αυθεντική ζωή, δηλαδή η βασιλεία των ουρανών (Ρωμ. 6,23), η οποία ανατέλλει ήδη εδώ και τώρα και ταυτίζεται με «τὸ σὺν Χριστῷ εἶναι», χωρίς να πλήττεται κατόπιν διά του φυσικού θανάτου.

Ἠλίας: Προφήτης από τη Θέσβη της Γαλαάδ επί των βασιλέων Αχαάβ, Οχοζία και Ιωράμ. Έζησε και έδρασε κατά τον 10ο αι. π.Χ., αλλά δεν άφησε γραπτά κείμενα. Υπερασπίσθηκε με ζήλο τη λατρεία του Γιαχβέ και συγκρούσθηκε με την Ιεζάβελ, τη θυγατέρα του Σιδώνιου βασιλιά Εθβάαλ, η οποία καθιέρωσε τη λατρεία του Βάαλ και καταδίωξε τους προφήτες. Κατά τη Μεταμόρφωση του Κυρίου επί του Θαβώρ, ενώπιον των μαθητών του, μαζί με τον Μωυσή εφάνη και ο Ηλίας ως μάρτυρας της θεότητος αυτού (Ματθ. 17,3-4). Κατά την Αποκάλυψη ο Ηλίας πρόκειται να φανερωθεί προ της Δευτέρας Παρουσίας του Κυρίου (Αποκ. 11,3-12).

Ἡμέρα Κυρίου, τοῦ Θεοῦ, ἐκείνη ἡ ἡμέρα, ἡ ἐσχάτη ἡμέρα, ἡμέρα κρίσεως, ἡ ἡμέρα ἡ μεγάλη κ.ά.: Ο καιρός της αποκαλύψεως της βασιλείας του Θεού. Η σωτηρία των δικαίων εγγίζει μέσω της εκδήλωσης της οργής/μάχης του Κυρίου κατά των ανομούντων ([Αμ](http://wol.jw.org/el/wol/bc/r11/lp-g/1200001133/0/0)ώς [5,18‐20](http://wol.jw.org/el/wol/bc/r11/lp-g/1200001133/0/0). [Ησ. 13,9](http://wol.jw.org/el/wol/bc/r11/lp-g/1200001133/1/0)). Οι εκφράσεις ιδίως σημαίνουν την ημέρα της Δευτέρας Παρουσίας, την καλουμένη «ἡμέραν Κυρίου τὴν μεγάλη καὶ ἐπιφανῆ» (Ματθ. 11,22· 24· 12,36· 13,1· Μάρκ. 4,35· Πράξ. 2,20· Α΄ Κορ. 1,8).

Ἡρώδης: Γιος του Αντίπατρου, Ιδουμαίος βασιλιάς της Ιουδαίας (37-4 π.Χ.), φιλορωμαίος, φιλοκαίσαρας και φιλέλληνας. Έκτισε το μεγαλύτερο τέμενος της εποχής του. Διέθετε ικανότητα στη διπλωματία, ενώ αξιοσημείωτη ήταν και η αγαστή σχέση του με τους Εσσαίους. Μετά τον θάνατό του, το κράτος του περιήλθε στους γιους του Αρχέλαο (εθνάρχη), Φίλιππο (τετράρχη Βατανείας, Τραχωνίτιδος και Αυρανίτιδος) και Αντίπα (τετράρχη της Γαλιλαίας και Περαίας). Ο Ηρώδης ο Αγρίππας ο Α΄ (Πράξ. 12, 1 κεξ.) επί Καλιγούλα διορίσθηκε βασιλιάς των χωρών του Φιλίππου, αλλά και της Ιουδαίας και της Σαμάρειας. Για να είναι μάλιστα αρεστός στους Ιουδαίους, φόνευσε τον απόστολο Ιάκωβο και φυλάκισε τον απόστολο Πέτρο (Πράξ, 12,2-3).

Ἡρωδιανοί: Οι πολιτικοί οπαδοί του Ηρώδη, που συνιστούσαν κόμμα προσκείμενο στους Ρωμαίους (Ματθ. 22,16· Μάρκ. 3,6· 12,13).

Ἡρωδιάς: Θυγατέρα του Αριστοβούλου, γιου του Ηρώδη του Μεγάλου, αδελφή του Αγρίππα Α΄, σύζυγος αρχικά του Ηρώδη Φιλίππου και κατόπιν του ετεροθαλούς αδελφού του, του Ηρώδη Αντίπα. Αυτή μέσω της θυγατέρας της, της Σαλώμης, επέτυχε τον αποκεφαλισμό του Προδρόμου (Ματθ. 14,3.6· [Μάρκ. 6,](http://wol.jw.org/el/wol/bc/r11/lp-g/1200002002/0/0)17· 19· 22· Λουκ. 3,19).

θάλασσα: Οι Ισραηλίτες κάθε συλλογή υδάτων (ποταμούς ή λίμνες) την ονόμαζαν θάλασσα, και ασφαλώς και τις ίδιες θάλασσες (Γεν. 1,10· Δευτ. 30,13· Ιώβ 14,11· Ησ. 11,15· Ματθ. 4,18· 8,24· 13,1· Μάρκ. 1,16· 2,13· 3,7· Λουκ. 17,2· Ιωάν. 6,1· 21,7· Πράξ. 10,6· 27,40· 28,4· Α΄ Κορ. 10,1· Εβρ. 11,12· Ιάκ. 1,6· Ιούδ. 13· Αποκ. 5,13· 7,1-3· 8,8-9· 16,3).

θάνατος: Ο φυσικός θάνατος, δηλαδή η παύση της λειτουργίας του ανθρώπινου οργανισμού, ο χωρισμός της ύλης από το πνεύμα (Ματθ. 10,21· 15,4· 16,28· 20,18· Μάρκ. 9,1· 14,64· Λουκ. 2,26· 22,33· 24,20), είδος θανάτου (Ιωάν. 21,19), πληγή θανάτου, θανάσιμη πληγή (Αποκ. 18,8· Ρωμ. 6,3-5· Εβρ. 2,14). Διά της φράσεως «χώρα καὶ σκιὰ θανάτου» υπονοείται ο άδης και εικονικά η νύκτα της αμαρτίας και της ασέβειας (Ματθ. 4,16· Λουκ. 1,79). Έτσι δηλώνεται ο πνευματικός και ο ηθικός θάνατος σε αντίθεση με την αληθινή ζωή των τέκνων του Θεού (Ιωάν. 5,24· 8,51-52· Ρωμ. 7,10· 13· Β΄ Κορ. 2,16· 3,7· 7,10· Ιακ. 1,15· 5,20· Α΄ Ιωάν. 3,14· 5,16-17). Επίσης η αθλιότητα εν γένει η εκ της αμαρτίας προερχόμενη, ο φυσικός και ηθικός θάνατος (Ρωμ. 5,12· 6,16.21, 7,24· 8,2· 6), ο δεύτερος θάνατος, δηλαδή η μετά τον φυσικό θάνατο αιώνια καταδίκη των ασεβών (Αποκ. 2,11· 20,6· 14· 21,8). Συχνά προσωποποιείται και ως φυσικός θάνατος (Α΄ Κορ. 15,55-56· Αποκ. 1,18· 20,13) και ως αθλιότητα εκ της αμαρτίας προερχόμενη (Ρωμ. 7,5· 10,14· 17· 21).

Θεός: Στην Καινή Διαθήκη χρησιμοποιείται 1· Ως όνομα προσηγορικό, ο θεός, θείο ον, εφόσον πρόκειται για θεούς των ειδωλολατρών (Πράξ. 7,43· 14,11· 19,26· Α΄ Κορ. 8,5· Γαλ. 4,8), υπεράνθρωπο ον (Ιωάν. 10,33· Πράξ. 12,22· 28,6), ο αντίχριστος (Β΄ Θεσ. 2,4) ή άγγελος (Α΄ Κορ. 2,5). 2· Μεταφορικώς σημαίνει αυτόν, που έχει εξουσία και δύναμη όμοια με τον Θεό (Ιωάν. 10,34), αλλά και τον διάβολο, τον θεό του παρόντος αιώνος (Β΄ Κορ. 4,4). 3· Ως κύριο όνομα δηλώνει τον μόνο αληθινό Θεό (Ματθ. 3,9· Λουκ. 2,13). Σε εκείνον αποδίδονται οι ιδιότητες του υψίστου (Μάρκ. 5,7· Λουκ. 8,28), του ζώντος και αληθινού (Β΄ Θεσ. 1,11), παντοκράτορος (Αποκ. 19,15), του σωτήρος (Α΄ Τιμ. 1,1), του Θεού της υπομονής (Ρωμ. 15,5), της ελπίδος (Ρωμ. 15,13), της ειρήνης (Α΄ Κορ. 14,33), της παρακλήσεως (Β΄ Κορ. 1,3), της αγάπης (Β΄ Κορ. 13,11) και πάσης χάριτος (Α΄ Πέτρ. 5,10). 4· Θεός είναι και ο Χριστός (Ιωάν. 1,1).

θησαυρός: Αποθήκη, θησαυροφυλάκιο και το περιεχόμενό του, το χρήμα, το αποταμίευμα (Ματθ. 2,11· 6,19· 13,52· Λουκ. 12,33· Εβρ. 11,26). Μεταφορικώς έτσι καλείται η καρδιά ως τόπος, όπου φυλάσσονται οι ανθρώπινες σκέψεις και αποφάσεις (Ματθ. 12,35· Λουκ. 6,45), αλλά και τα πνευματικά και επουράνια αγαθά (Ματθ. 19,21· Μάρκ. 10,21· Λουκ. 18,22· Β΄ Κορ. 4,7· Κολ. 2,3).

θρόνος: Η λέξη χρησιμοποιείται περί του θρόνου του Θεού (Ματθ. 5,34· 23, 22· Πράξ. 7,49· Εβρ. 4,16· 8,1· 12,2· Αποκ. 1,4· 3,21), του Μεσσία (Ματθ. 19,28· 25,31· Αποκ. 3,21· 20,11· 22,3), των δικαστών (Ματθ. 19,28· Λουκ. 22,30· Αποκ. 20,4), των εικοσιτεσσάρων πρεσβυτέρων της Αποκαλύψεως (Αποκ. 4,4· 11,16), του σατανά (Αποκ. 2,13), του θηρίου της Αποκαλύψεως (Αποκ. 16,10) και του Δαυίδ (Πράξ. 2,30). Μετωνυμικώς δηλώνει την εξουσία, το βασίλειο του Μεσσία (Εβρ. 1,8) και των επί της γης βασιλέων (Λουκ. 1,52). Στον πληθυντικό χρησιμοποιείται προς δήλωση τάγματος των αγγέλων (Κολ. 1,16).

θυρεός: Μακριά ασπίδα σε σχήμα θύρας. Η φράση «θυρεός τῆς πίστεως» δηλώνει την προστασία, που παρέχει πίστη. Βλ. και Εφ. 6,16, όπου ο Ζιγαβηνός σημειώνει: «καθάπερ γὰρ ὁ θυρεὸς προβέβληται τοῦ ὅλου σώματος δίκην τείχους, οὕτω καὶ ἡ πίστις».

θυσία: Η λέξη δηλώνει τη θυσία ή το επί του θυσιαστηρίου θυσιαζόμενο ζώο (Ματθ. 9,13· 12,7· Μάρκ. 9,49· 12,33· Πράξ. 7,41-42· Α΄ Κορ. 10,18· Εβρ. 7,27· 9,9· 26). Μεταφορικώς δηλώνει την αφοσίωση των πιστών στον Θεό προς προαγωγή της πίστεως (Ρωμ. 12,1· Φιλιπ. 2,17). Η φράση «θυσία αἰνέσεως» δηλώνει την πνευματική θυσία, που συνίσταται σε αίνους προς τον Θεό (Εβρ. 13,15-16· Α΄ Πέτρ. 2,5).

Ἰαμβρῆς και Ἰαννῆς: Αιγύπτιοι μάγοι, που αντιστάθηκαν στον Μωυσή και στον Ααρών και διέβαλαν αυτούς στον Φαραώ (Εξ. 7,11.22· Β΄ Τιμ. 3,8). Τα ονόματα αυτών δεν απαντούν στην Παλαιά Διαθήκη, αλλά ο απόστολος Παύλος τα παρέλαβε εκ της παραδόσεως.

Ἰεζάβελ: Η σύζυγος του βασιλιά του Ισραήλ Αχαάβ, περιβόητη για τη σκληρότητά της. Αυτή αντικατέστησε τη λατρεία του αληθινού Θεού με εκείνη των ειδώλων και καταδίωξε αμείλικτα τους προφήτες (Α΄ Βασ. 16,31· Αποκ. 2,20).

Ἱεριχώ: Αρχαία πόλη της Χαναάν δυτικώς του Ιορδάνη. Αυτήν είδε ο Μωυσής από το όρος Νεβώ και την κατακυρίευσε με θαυμαστό τρόπο ο Ιησούς του Ναυή, κατεδαφίζοντας τα τείχη της (Δευτ. 34,1· Ι. Ναυή 6,1 κεξ). Επί Ηρώδη Α΄ η πόλη μετατοπίσθηκε νοτιότερα από την πηγή του Ελισαίου και από τα ερείπια της πρώτης πόλεως. Αλλά και από τη δεύτερη μόνο ερείπια απέμειναν. Τη δεύτερη αυτή Ιεριχώ επισκέφθηκε ο Κύριος (Ματθ. 20,29· Μάρκ. 10,46· Λουκ. 18,35· 19,1· Εβρ. 11,30).

Ἱερουσαλήμ-Ἱεροσόλυμα: Η πόλη ονομαζόταν αρχικώς Σαλήμ (Γεν. 14,18) και έπειτα απέκτησε διάφορα ονόματα, όπως «ἁγία πόλη», «πόλη τοῦ βασιλέως τοῦ μεγάλου», «ἡ πόλη τοῦ Δαυίδ», «ἡ πύλη Σιών», «ἡ πύλη τοῦ Θεοῦ», «Ἰεβούς» κ.ά. Έκειτο στο μέσον της Παλαιστίνης, της οποίας υπήρξε πρωτεύουσα. Ήταν κτισμένη επί λόφων και περιβαλλόταν αρχικώς από δύο τείχη και αργότερα από τρία (Β΄ Βασ. 5,6). Κατά τους χρόνους του Χριστού η Ιερουσαλήμ έγινε περίφημη για την παρουσία του, για τα θαύματά του, για τον σταυρικό θάνατο και για την ανάστασή του (Ματθ. 15,1· 20,17-18). Μετωνυμικώς έτσι δηλώνονται οι κάτοικοί της (Ματθ. 2,3· 3,5· 23,37· Λουκ. 13,34). Μεταφορικώς «ἡ νῦν Ἱερουσαλήμ» νοείται η ιουδαϊκή θρησκεία, σε αντίθεση προς την «ἄνω Ἱερουσαλήμ», δηλαδή τη μετά την έλευση του Κυρίου πλήρη βασιλεία του Θεού (Γαλ. 4,25-26). «Ἱερουσαλὴμ ἡ ἐπουράνιος» είναι η επουράνια πόλη του Θεού, της οποίας κάτοικοι είναι οι αληθινοί χριστιανοί (Εβρ. 12,22). «Καινὴ Ἱερουσαλὴμ» είναι η μέλλουσα κατοικία των δικαίων (Αποκ. 3,12· 21,2.10).

Ἰεσσαί: Εγγονός της Ρουθ της Μωαβίτιδας και πατέρας του Δαυίδ (Ρουθ 4,22). «Ρίζα τοῦ Ἰεσσαί», κατά το κείμενο της Καινής Διαθήκης, ήταν ο Κύριος (Ρωμ. 15,12· Αποκ. 5,5· 22,16).

ἱλαστήριον: Το κάλυμμα της κιβωτού, το οποίο ράντιζε ο αρχιερέας διά του αίματος των θυσιαζομένων ζώων κατά την ημέρα του εξιλασμού προς καταλλαγή του λαού με τον Θεό (Εξ. 25,17· Λευιτ. 16,14· Εβρ. 9,5). Ήταν σημείο παρουσίας του Θεού, και μάλιστα σύμβολο του ελέους του. Στην Καινή Διαθήκη δηλώνει τον Κύριο ως εξιλαστήριο θύμα (Α΄ Ιωάν. 2,2· 4,10· Ρωμ. 3,25).

Ἰουδαία: Στην Καινή Διαθήκη νοείται το νότιο μέρος της Παλαιστίνης, μεταξύ Ιορδάνη, Νεκράς Θαλάσσης, Σαμαρείας και Μεσογείου Θαλάσσης (Ματθ. 2,1· 5· 22.4,25· Μάρκ. 10,1· 13,14· Ιωάν. 4,7). Μετωνυμικώς νοούνται οι κάτοικοι της Ιουδαίας (Ματθ. 3,5· Μάρκ. 1,5) και ακόμη ολόκληρη η Παλαιστίνη (Ματθ. 19,1· Πράξ. 11,1· 26,20).

Ἰουδαῖοι: Ως επίθετο σημαίνει τον ανήκοντα στον ιουδαϊκό λαό (Μάρκ. 1,5· Ιωάν. 3,22· Πράξ. 16,1· 24,24). Ως ουσιαστικό δηλώνει τον Ιουδαίο, και κατά πληθυντικό τον ιουδαϊκό λαό (Μάρκ. 7,3· Πράξ. 2,10· 14,5· 18,4· 21,21· Ρωμ. 2,9· 28· 29· Αποκ. 3,9· Γαλ. 2,13).

Ἰσραήλ: Ονομασία, που δόθηκε στον πατριάρχη Ιακώβ (Γεν. 32,29· 35,10). Με την κυριολεκτική σημασία σημαίνει τους απογόνους του Ισραήλ (Ματθ. 10,6· Λουκ. 22,30· Πράξ. 5,21) και μετωνυμικώς τους Ισραηλίτες (Ματθ. 2,6· 20· 21· 8,10· Ιωάν. 1,50· Πράξ. 4,10· 28,20· «Ισραήλ κατά σάρκα» είναι οι Ιουδαίοι στην καταγωγή (Α΄ Κορ. 10,18), ενώ «ὁ Ἰσραήλ τοῦ Θεοῦ» είναι οι χριστιανοί (Γαλ. 6,16).

καθαρός-καθαρισμός-ἀκάθαρτος: Οι λέξεις αυτές στη Γραφή έχουν ειδική σημασία και αναφέρονται σε ανθρώπους, σε ζώα και πράγματα. Για τη συμμετοχή στα προνόμια της ισραηλιτικής κοινότητας αναγκαία ήταν όχι μόνον η περιτομή, αλλά και ο τελετουργικός καθαρισμός. Για τον μολυσμό, τη διάρκειά του, τον καθαρισμό και τον τρόπο αυτών γίνεται ευρύς λόγος στο Λευτικό και στους Αριθμούς (Λευιτ. 11,1-47-15, 1-33· Αριθ. 19,1-22). Η διαίρεση των ζώων σε καθαρά και ακάθαρτα υπάρχει και προ του κατακλυσμού (Γεν. 7,2) βασιζόμενη επί του εθίμου των θυσιών (Λευιτ. 11,3-4). Ως λόγος της διαιρέσεως αυτής θεωρείται η απομάκρυνση των Ισραηλιτών από τη λατρεία των ζώων και η υγεία, εφόσον πολλά από τα απαγορευμένα ζώα ήταν βλαβερά. Ο άσπιλος είναι ο καθαρός με τη φυσική έννοια (Ματθ. 23,26· 27,59· Ιωάν. 13,10), ενώ με ηθική έννοια η λέξη δηλώνει τον εκτός αμαρτίας και τον απαλλαγμένο από οποιαδήποτε ενοχή (Πράξ. 18,6· 20,26). Κατά εβραϊσμό οι «καθαροὶ τῇ καρδίᾳ» είναι οι εσωτερικώς καθαροί (Ματθ. 5,8).

Καϊάφας: Αρχιερέας κατά τους χρόνους του Κυρίου (18-36 μ.Χ.). Ήταν νυμφευμένος με τη θυγατέρα του Άννα (Ιωάν. 18,13). Υπό την προεδρία του συνήλθε το συνέδριο των Ιουδαίων για την κρίση του Ιησού (Ματθ. 26,3· 57· Ιωάν. 18,24· 28). Στο συνέδριο αυτό προφητικώς αποφάνθηκε: «συμφέρει ἡμῖν ἵνα εἷς ἄνθρωπος ἀποθάνῃ ὑπέρ τοῦ λαοῦ καὶ μὴ ὅλον τὸ ἔθνος ἀπόληται» (Ιωάν. 11,49-50· 18,14) και καταδίκασε τον Κύριο ως στασιαστή και ως βλασφημήσαντα τον Θεό. Γι’ αυτό και παρέπεμψε αυτόν στον Πιλάτο, για να εκτελέσει εκείνος τη θανατική καταδίκη (Ιωάν. 18,28). Στην αυλή του Καϊάφα ο Πέτρος αρνήθηκε τρεις φορές τον Κύριο (Ιωάν. 18,25.27).

Καισάρεια: Σημαντική παράλια πόλη της Παλαιστίνης με ναό, θέατρο, υδραγωγείο, αποχετευτικό σύστημα και λιμένα. Εκτίσθη από τον Ηρώδη τον Μεγάλο προς τιμήν του Οκταβιανού βορειοδυτικώς της Ιερουσαλήμ και εγκαινιάσθηκε το 10 π.Χ. Ήταν επίσημος τόπος κατοικίας των ρωμαίων αυτοκρατορικών επιτρόπων, που κυβερνούσαν την Ιουδαία. Εκεί, εκτός των πολλών εθνικών, ζούσαν και Ιουδαίοι (Πράξ. 23,27· 24,27· 25,1). Αυτήν επισκέφθηκε ο διάκονος Φίλιππος, αφού βάπτισε τον ευνούχο της βασίλισσας των Αιθιόπων (Πράξ. 8,40). Σε αυτήν οδήγησαν οι πιστοί τον Παύλο, όταν οι Ιουδαίοι επιζητούσαν να τον θανατώσουν (Πράξ. 9,30). Εκεί ζούσε ο εκατόνταρχος Κορνήλιος, που είδε το όραμα (Πράξ. 10,1-4). Την Καισάρεια επισκέφθηκε για δεύτερη φορά ο Παύλος κατά την επιστροφή του από την Έφεσο στην Ιερουσαλήμ (Πράξ. 21,10-16). Παράλληλα σε αυτήν οδηγήθηκε από τους Ρωμαίους ως κρατούμενος και ανακρίθηκε από τον Φήλικα και τον Φήστο, προτού αποπλεύσει για τη Ρώμη (Πράξ. 23-27).

Καισάρεια τοῦ Φιλίππου: Πόλη, που έκειτο στους πρόποδες του όρους Αερμών, πλησίον των ανατολικών οχθών του Ιορδάνη. Ήταν γνωστή ως Πανειάς και αργότερα ως Νερωνιάς. Κτίσθηκε τον 2ο αι. π.Χ. από τον Φίλιππο Ηρώδη ως διοικητικό κέντρο της επαρχίας του, στο οποίο εκείνος έδωσε το όνομα του Ρωμαίου Καίσαρα Αυγούστου και το δικό του. Εκεί φανέρωσε ο Ιησούς τη δική του βασιλεία διά του ερωτήματος περί της ταυτότητάς του, και μάλιστα διά της Μεταμορφώσεώς του (Ματθ. 16,13-21). Κατά την παράδοση από την πόλη αυτή καταγόταν η αιμορροούσα γυναίκα, την οποία θεράπευσε ο Κύριος (Ματθ. 9,20-22).

Καλοὶ λιμένες: Κείνται στο μέσον περίπου της νότιας πλευράς της Κρήτης, πλησίον της Λασαίας, ανατολικώς του ακρωτηρίου Λίθινο (Μάταλα). Εκεί αγκυροβόλησε το πλοίο με τον Παύλο και τους διακόσιους εβδομήντα έξι επιβάτες (Πράξ. 27,8), παραπλέοντας τη μεγαλόνησο, κατά μήκος του βορειοανατολικού ακρωτηρίου Σαλμώνη.

κάλυμμα: Το κάλυμμα της κεφαλής (Β΄ Κορ. 3,13-16). Στο Α΄ Κορ. 11,6 σημειώνεται ότι η γυναίκα οφείλει ή να έχει μαζεμένα τα μαλλιά της ή να φέρει το μαντήλι ως σύμβολο σεμνότητας. Μεταφορικά η λέξη δηλώνει οτιδήποτε εμποδίζει την κατανόηση ενός πράγματος ή και την ασάφεια των γραφομένων (Β΄ Κορ. 3,19).

κάμηλος: Υποζύγιο χρησιμοποιούμενο κυρίως σε ερήμους. Ο Ιησούς αναφέρθηκε σε αυτήν με παραβολικό τρόπο ([Ματθ. 19,24](http://wol.jw.org/el/wol/bc/r11/lp-g/1200000871/24/0). [Μάρκ.](http://wol.jw.org/el/wol/bc/r11/lp-g/1200000871/24/1) 1,6. [10,25](http://wol.jw.org/el/wol/bc/r11/lp-g/1200000871/24/1). [Λουκ. 18,25](http://wol.jw.org/el/wol/bc/r11/lp-g/1200000871/24/2)). Υπάρχει και η ομόηχη λέξη «κάμιλος», δηλαδή παχύ σχοινί, και σε αυτή έχει πιθανώς την αρχή της η παραβολή του Ματθ. 19,24 και Λουκ. 18,25, που από κάποιους θεωρήθηκε καταλληλότερη για την παρομοίωση η έννοια του σχοινίου παρά της καμήλου. Οι Άραβες πάντως έχουν παροιμία για ελέφαντα, ο οποίος διέρχεται από οπή βελόνας (H. Liddell-R. Scott, Μέγα Λεξικόν τῆς Ἑλληνικῆς Γλώσσης, μετάφραση Ἀνέστη Κωνσταντινίδου, ἐν Ἀθήναις 1901, τ. 2, σ. 592).

Κανᾶ: Μικρή πόλη της Γαλιλαίας. Εκεί θαυματούργησε για πρώτη φορά ο Κύριος προσκεκλημένος σε γάμο και μετέβαλε το νερό σε κρασί (Ιωάν. 2,1-11).

Κανδάκη: Όνομα ή τίτλος, που αποδιδόταν σε όλες τις βασίλισσες της Αιθιοπίας. Τον ευνούχο της κατήχησε και βάπτισε ο απόστολος Φίλιππος καθ’ οδόν από την Ιερουσαλήμ στη Γάζα (Πράξ. 8,27-38).

κανών: Ευθεία ράβδος, που χρησιμεύει, για να διατηρήσει κάποιο άλλο όρθιο ή ευθύ, χάρακας, υπογραμμός, υπόδειγμα (Β΄ Κορ. 10,13.15.16), διάταξη, παράγγελμα, νόμος (Γαλ. 6,16· Φιλιπ. 3,16).

Καπερναούμ: Πόλη της Γαλιλαίας επί της δυτικής όχθης της λίμνης Γεννησαρέτ, μεταξύ των ορίων Ζαβουλών και Νεφθαλείμ. Σε αυτήν διέμεινε επί πολύ ο Κύριος. Γι’ αυτό και ο Ματθαίος την ονομάζει «ἰδίαν πόλιν τοῦ Ἰησοῦ» (Ματθ. 9,1), αφού εκεί διδάχθηκε τα πρώτα γράμματα και επιτέλεσε τα περισσότερα θαύματα (Ματθ. 4,13· 8,5· 9,1).

καρδία: Η έδρα της δυνάμεως της ζωής, και μάλιστα της υψηλότερης πνευματικής ζωής (Λουκ. 21,34· Πράξ. 14,17· Ιακ. 5,5). Γενικώς η έδρα της νοήσεως, της αισθήσεως και της θελήσεως (Ματθ. 5,8· 6,21· 9,4· Μάρκ. 2,6· 3,5· 7,19· Λουκ. 1,17· 51· 8,12· Πράξ. 5,3· Ρωμ. 10,9· Α΄ Πέτρ. 3,4), αλλά και έδρα της ικανότητος για αποδοχή της θείας αληθείας της εξ αποκαλύψεως (Ματθ. 13,15· Ιωάν. 12,40· Πράξ. 28,27· Ρωμ. 1,21· Β΄ Κορ. 4,6· Εφ. 1,18· Β΄ Πέτρ. 1,19). Επίσης έδρα των συναισθημάτων, χαράς, λύπης (Λουκ. 4,18· 24,32· Ιωάν. 16,6· 22). Τέλος, δηλώνει και τη συνείδηση (Α΄ Ιωάν. 3,19) και μεταφορικώς το μέσον, το κέντρο, το βάθος (Ματθ. 12,40).

κατάλειμμα-κατάλοιπον-λεῖμμα: Οι επιζήσαντες από σφαγή ή από καταστροφή ή από κάποιο κοσμοϊστορικό γεγονός. Έτσι ονομάζονται και όσοι από τους Ισραηλίτες παραμένουν πιστοί στον Θεό μετά την αποστασία τους, και συνιστούν την απαρχή μιας καινούργιας αφετηρίας (Ρωμ. 9,27· 11,5· Πράξ. 15,17).

καταλλαγή: Η συμφιλίωση δύο εχθρικών πόλεων (Ρωμ. 5,11· 11,15· Β΄ Κορ. 5,18-19). Γενικότερα για τη συμφιλίωση χρησιμοποιούνται στις παύλειες επιστολές οι όροι: λύτρωσις (= η διά καταβολής λύτρων απελευθέρωση από κάποιον αφέντη ενώπιον κάποιας θεότητας), εξαγορά (από τη δουλεία), αρραβών (= η χρηματική εγγύηση, ενέχυρο που δεσμεύει τον δότη ότι θα τηρήσει τις υποχρεώσεις του).

καταπέτασμα: Το ύφασμα, το παραπέτασμα, που χώριζε τα άγια από τα άγια των αγίων (Ματθ. 27,51· Μάρκ. 15,38· Λουκ. 23,45· Εβρ. 9,3), το λεγόμενο και δεύτερο καταπέτασμα σε αντίθεση με εκείνο, που χώριζε τα άγια από την αυλή του ναού. Μεταφορικά η λέξη δηλώνει τη σάρκα του Κυρίου, που αποτελεί το καταπέτασμα της θείας μακαριότητας και έπρεπε να αρθεί, δηλαδή να θυσιασθεί, για να μείνει ελεύθερη η είσοδος (Εβρ. 10,20). Το «ἐσώτερον τοῦ καταπετάσματος» είναι τα επουράνια άγια των αγίων (Εβρ. 6,19).

Κεγχρεαί: Ανατολικό επίνειο της Κορίνθου στον στενό ισθμό από την πλευρά του Σαρωνικού Κόλπου. Από τη μικρή αυτή πόλη απέπλευσε ο απόστολος Παύλος απερχόμενος στην Έφεσο (Πράξ. 18,18). Ως διάκονος της τοπικής Εκκλησίας αναφέρεται η Φοίβη (Ρωμ. 16,1).

κέρας: Το κέρατο ζώου (Αποκ. 5,6· 12,3· 13,1). Μεταφορικώς ονομάζονται έτσι οι εξέχουσες άκρες του θυσιαστηρίου (Αποκ. 9,13). Ως σύμβολο ισχύος και δυνάμεως, αποτελεί ιδιαιτέρως στις ύστερες ιουδαϊκές παραδόσεις το έμβλημα της μεγαλειώδους δόξας του Μεσσία, διότι το κέρας είναι το κύριο όπλο των ταύρων και των άλλων κερασφόρων ζώων. Ενδεικτική είναι η φράση «κέρας σωτηρίας», δηλαδή η κραταιά σωτηρία, ο Χριστός (Λουκ. 1,69). Τα επτά κέρατα ως σύμβολα της δυνάμεως του Αρνίου (Αποκ. 5,6) διατελούν σε αντιθετικό παραλληλισμό προς τα τέσσερα κέρατα, τα οποία στον Ζαχαρία (Ζαχ. 2,1-4) συμβολίζουν τα εχθρικά έθνη και τα επτά επίσης κέρατα του δράκοντα και των θηρίων (Αποκ. 12,3· 13,1.17,12).

κηρύττειν: Κάνω προκήρυξη ως δημόσιος αγγελιαφόρος, γνωστοποιώ το θέλημα του βασιλιά σε σύναξη, εκτελώ το έργο του κήρυκα, ανακηρύσσω κάποιον νικητή (Μάρκ. 7,36· Ρωμ. 2,21). Η λέξη χρησιμοποιείται και επί ανακοινώσεως θείων πραγμάτων (Ματθ. 10,27· Λουκ. 4,19· 12,3· Α΄ Θεσ. 2,9), κυρίως περί του κηρύγματος του ευαγγελίου, της βασιλείας του Θεού, του βαπτίσματος και της αφέσεως των αμαρτιών (Ματθ. 4,23· 9,35· Μάρκ. 16,15· Λουκ. 8,1· 24,27· Πράξ. 10,37· Ρωμ. 10,8· Β΄ Τιμ. 4,2).

κιβωτός τῆς διαθήκης: Μικρό ξύλινο φορητό σκεύος, που χρησίμευε ως θήκη των πλακών του νόμου (Εξ. 25,10 κεξ. 34,29). Την κιβωτό αυτή κοσμούσε κυκλικά χρυσό στεφάνι. Το κάλυμμα της κιβωτού, που ονομαζόταν ιλαστήριο, ήταν ολόχρυσο και στα άκρα του έφερε δύο χρυσά χερουβίμ, τα οποία κάλυπταν αυτό με τις πτέρυγές τους (Εξ. 38,5-8.37,3-7). Σε αυτό ο Θεός έκανε αισθητή την παρουσία του (Δ΄ Βασ. 19,15· Α΄ Παραλ. 13,6). Εκεί δεχόταν τη λατρεία του λαού και από εκεί έδινε τις διαταγές του (Αριθ. 7,89). Γι’ αυτό λεγόταν και κιβωτός του Θεού και ήταν αντικείμενο ιερό και σεβαστό. Εκτός από τις πλάκες του νόμου σε αυτήν περιείχοντο και η ράβδος του Ααρών και χρυσό σκεύος, που έφερε δείγμα του μάννα (Εξ. 16,33-34· Δευτ. 31,26· Βλ. και Ματθ. 24,38· Λουκ. 17,27· Εβρ. 9,4· 11,7· Α΄ Πέτρ. 3,20· Αποκ. 11,19).

Κέδρων χείμαρρος: Πρόκειται για κοιλάδα, που χώριζε την Ιερουσαλήμ από το όρος των Ελαιών. Κατά τον ευαγγελιστή Ιωάννη «Ἰησοῦς ἐξῆλθεν σὺν τοῖς μαθηταῖς πέραν τοῦ χειμάρρου τοῦ Κεδρών, ὅπου ἦν κῆπος» (Ιωάν. 18,1).

κλῆρος: Αρχαίο έθιμο για τη λήψη αποφάσεων σχετικά με αμφιλεγόμενα ζητήματα. Η λέξη χρησιμοποιείται κυριολεκτικά και μεταφορικά με την έννοια του μεριδίου μετά τον θάνατο του κατόχου (Ματθ. 27,35· Μάρκ. 15,24· Λουκ. 23,34· Ιωάν. 19,24· Πράξ. 1,7). Στην Καινή Διαθήκη κυρίως σημαίνει την δόξα και τη λαμπρότητα της βασιλείας του Χριστού (Κολ. 1,12· Πράξ. 26,18). Κατά πληθυντικό χρησιμοποιείται επί ανθρώπων, οι οποίοι εμπιστεύθηκαν την περίθαλψή τους σε κάποιον ή επί κοινοτήτων, που εμπιστεύθηκαν τη φροντίδα τους στους πρεσβυτέρους (Α΄ Πέτρ. 5,3).

κληρονομία: Με κυριολεκτική σημασία δηλώνεται η κληρονομία και με ευρύτερη έννοια η ιδιοκτησία (Ματθ. 21,38· Μάρκ. 12,7· Λουκ. 12,13· 20,14· Πράξ. 7,5· Εβρ. 11,8). Όπως στην Παλαιά Διαθήκη με τη λέξη αυτή δηλώνεται η κατοχή της γης Χαναάν, έτσι και στην Καινή Διαθήκη σημαίνεται μεταφορικά η απόκτηση της βασιλείας του Θεού, της αιώνιας σωτηρίας και των αιωνίων αγαθών (Πράξ. 20,32· Γαλ. 3,18· Εφ. 1,14· 18· 5,5· Κολ. 3,24· Εβρ. 9,15· Α΄ Πέτρ. 1,4).

κληρονομεῖν: Λαμβάνω με κλήρο, είμαι κληρονόμος (Γαλ. 4,30), λαμβάνω το μερίδιό μου, αποκτώ. Ιδίως χρησιμοποιείται περί της συμμετοχής της «ἐν Χριστῷ» σωτηρίας, της βασιλείας του Θεού και της αιώνιας ζωής (Ματθ. 5,5· 19,29· 25,34· Μάρκ. 10,17· Λουκ. 10,25· 18,18· Α΄ Κορ. 6,9-10· 15,50· Γαλ. 5,21· Εβρ. 1,4· 14· 6,12· 17· Α΄ Πέτρ. 3,9· Αποκ. 21,7).

κληρονόμος: Κυριολεκτικά δηλώνει τον κληρονόμο κάποιου (Ματθ. 21,38· Μάρκ. 12,7· Λουκ. 20,14· Γαλ. 4,1). Μεταφορικά σημαίνει το λαμβάνοντα μερίδιο από κάποιο πράγμα, τον έχοντα δικαίωμα ιδιοκτησίας και εξουσίας σε αυτό. Έτσι ονομάζεται ο Χριστός ως υιός του Θεού και κληρονόμος πάντων (Εβρ. 1,2). Επίσης έτσι ονομάζονται ο Αβραάμ και οι γνήσιοι γιοι, δηλαδή όσοι πιστεύουν και είναι γνήσιοι μαθητές του Χριστού, διότι σε αυτούς ανήκει ως κληρονομία η αιώνια μακαριότητα (Ρωμ. 4,13-14.8,17· Γαλ. 3,29.4,7· Εβρ. 11,7· Τίτ. 3,7· Ιάκ. 2,5).

κολλυβιστής ή κερματιστής: Τραπεζίτης, αργυραμοιβός στην αυλή του ναού, ο οποίος αντάλλασσε κοσμικά νομίσματα με ιερά για την πληρωμή του φόρου του ναού έναντι προμήθειας (Εξ. 30,11-16). Εναντίον των κολλυβιστών στράφηκε ο Κύριος (Ματθ. 21,12· Μάρκ. 11,15· Ιωάν. 2,15).

κόλπος τοῦ Ἀβραάμ: Η έκφραση δηλώνει κατάσταση μακαριότητας ή οικειότητας με τον πατριάρχη και κοινωνία στην ευδαιμονία του, όπως ένα παιδὶ κρατείται στις πατρικές αγκάλες (Λουκ. 16,22-23· Ιωάν. 1,18· 13,23). Δηλώνει ακόμη τιμητική θέση στο εσχατολογικὸ δείπνο της βασιλείας του Θεού.

Κολυμβήθρα τοῦ Σιλωάμ: Δεξαμενή ή πηγή των Ιεροσολύμων μεταξύ του όρους Σιών και του Μωρία. Εκεί απέστειλε ο Ιησούς τον τυφλό, που θεράπευσε για να νιφθεί, και εκείνος επανήλθε βλέπων. Σημειώνεται ότι στον Ιωάννη αναφέρεται και άλλη κολυμβήθρα, εκείνη πλησίον της λεγομένης προβατικής πύλης (Ιωάν. 5,2· 4· 7· 9,7· 11).

Κόρινθος: Πρωτεύουσα ρωμαϊκής επαρχίας της Αχαΐας, έδρα ανθυπάτου. Το 146 π.Χ. ο ρωμαίος ύπατος Λεύκιος Μόμμιος κατέσκαψε την πόλη, αλλά την ανοικοδόμησε ο Ιούλιος Καίσαρας. Ο απόστολος Παύλος επισκέφθηκε την Κόρινθο για πρώτη φορά το 53 ή 54 μ.Χ. και έμεινε εκεί δεκαοκτώ μήνες. Ίδρυσε μάλιστα μεγάλη χριστιανική κοινότητα, στην οποία απηύθυνε και τις δύο γνωστές επιστολές (Πράξ. 18,1· 19,1· Α΄ Κορ. 1,2· Β΄ Κορ. 1,1· 23· Β΄ Τιμ. 4,20).

Κορνήλιος: Ο ευλαβής και θεοφοβούμενος εκατόνταρχος της ρωμαϊκής στρατιωτικής μονάδας στην Καισάρεια, ο οποίος έγινε ο πρώτος εξ εθνικών χριστιανός διά της διδασκαλίας του αποστόλου Πέτρου (Πράξ. 10,1-31).

Κυρήνη: Μεγάλη και διάσημη πόλη της Αφρικής, η πρώτη πρωτεύουσα της περιφέρειας της Κυρηναϊκής στη βόρεια ακτή της Αφρικής. Από το όνομά της αποκλήθηκε και η όλη επαρχία, που εκαλείτο και Πεντάπολη εξαιτίας των πέντε επισήμων πόλεών της. Στην Ιερουσαλήμ οι Κυρηναίοι είχαν ιδιαίτερη συναγωγή και στην πόλη κατά την ημέρα της Πεντηκοστής υπήρχαν πολλοί εξ αυτών (Πράξ. 2,10· 6,9). Πίστευσαν μάλιστα στον Χριστό, τον οποίο κήρυξαν στους Έλληνες (Πράξ. 11,20). Από εκεί κατάγονταν αρκετοί Ιουδαίοι, που είχαν μετεγκατασταθεί στην Ιερουσαλήμ ([Πράξ. 2,5 κεξ.), καθώς και ο πατέρας του Αλεξάνδρου και του Ρούφου, ο Σίμων, τον οποίο αγγάρευσαν να άρει τον σταυρό του Κυρίου (Ματθ. 27,32· Λουκ. 23,26).](http://wol.jw.org/el/wol/bc/r11/lp-g/1200001101/1/0)

Κυριακή: Η μία– η πρώτη των σαββάτων ημέρα της εβδομάδος, κατά την οποία οι Χριστιανοί τελούσαν το λεγόμενο «κυριακόν δεῖπνον», δηλαδή την Θεία Ευχαριστία. Η Κυριακή ημέρα ήταν και είναι αφιερωμένη στον Κύριο σε ανάμνηση της ένδοξης αναστάσεώς του (Α΄ Κορ. 11,20· Αποκ. 1,10).

Κύριος: 1· Ο εξουσιαστής, (Ματθ. 20,8· 21,40) ο Θεός (Ματθ. 9,38· Λουκ. 10,2). Ο Κύριος της οικίας, ο ιδιοκτήτης (Μάρκ. 13,35· Λουκ. 19,33), ή ο κύριος κάποιου προσώπου (Ματθ. 10,24· Πράξ. 16,16.19). 2· Ο απόλυτος κύριος, ο άρχοντας, ιδίως όταν πρόκειται για τον ρωμαίο αυτοκράτορα (Πράξ. 25,26), ή για εκείνον, από τη θέληση του οποίου εξαρτάται κάτι (Ματθ. 12,8· Μάρκ. 2,28· Λουκ. 6,5). 3· Σύμφωνα με τους Εβδομήκοντα χρησιμοποιείται επί του Θεού με ή χωρίς άρθρο (Ματθ. 1,22· 2,15· 4,7). 4· Προκειμένου για τον Ιησού Χριστό, τον οποίο ο Θεός όρισε κύριο και εξουσιαστή των πάντων (Ματθ. 21,3· 22,45· Μάρκ. 11,3· Λουκ. 1,43).

κύων: Τελετουργικά ακάθαρτο ζώο και βδελυκτό, επειδή τρεφόταν με θνησιμαία. Γι’ αυτό και μεταφορικά μετέπεσε στη σημασία του αναιδούς, του ακάθαρτου και του άξιου περιφρόνησης (Ματθ. 7,6· Φιλιπ. 3,2· Αποκ. 22,15).

λαός: Το σύνολο των ανθρώπων με την ίδια καταγωγή και γλώσσα, και γενικά κάθε λαός (Ρωμ. 15,11· Αποκ. 11,9). Ειδικώς και συνήθως έτσι ονομάζεται ο Ισραήλ σε διάκριση από τα άλλα έθνη, ο εκλεκτός λαός. Η έκφραση «λαὸς τοῦ Θεοῦ» εισήχθη και στους χριστιανούς (Πράξ. 15,14· Ρωμ. 9,25· Εβρ. 4,9· Αποκ. 18,4). Ο όρος χρησιμοποιείται και για αντιδιαστολή προς τις αρχές και εξουσίες (Ματθ. 26,3· Μάρκ. 11,32).

λεγεών: Μεραρχία ρωμαϊκή με 5.000 περίπου άνδρες και κατά τους χρόνους του Αυγούστου με 7.000· Η λέξη όμως έχει και τη σημασία του απειράριθμου, του πολυάριθμου (Ματθ. 26,53· Μάρκ. 5,9· Λουκ. 8,30).

λειτουργία: Η Θεία Λειτουργία η τελουμένη υπό ιερέως (Λουκ. 1,23· Εβρ. 8,6· 9,21), χορηγία, προσφορά (Φιλιπ. 2,17· 30), η λατρευτική υπηρεσία. Η λέξη απαντά επίσης και με την έννοια της χάρης, της υπηρεσίας, της ευεργεσίας (Β΄ Κορ. 9,12).

λέπρα: Ασθένεια του δέρματος, η οποία καθιστά αυτό λεπιδωτό (Ματθ. 8,3· Μάρκ. 1,42· Λουκ. 5,12.13). Εθεωρείτο μάλιστα ως τιμωρία από τον Θεό λόγω ενοχής του πάσχοντος.

Λευΐτης: Ο εκ της φυλής του Λευΐ, ο εκτός της οικογενείας του Ααρών, η οποία είχε και την ιεροσύνη, ο απόγονος του Λευΐ. Οι Λευΐτες τελούσαν κατώτερες υπηρεσίες στον ναό και βοηθούσαν τους ιερείς κατά την επιτέλεση των καθηκόντων τους (Λουκ. 10,32· Ιωάν. 1,19· Πράξ. 4,36).

λέων: Σύμβολο βασιλικής δυνάμεως, μεγαλειότητας και θάρρους. Μεταφορικά ως λέων, θαρραλέος και ισχυρός περιγράφεται ο Μεσσίας στο Γεν. 49,9 («ὁ ἀναπεσών») και στο Αποκ. 5,5· Η λέξη χρησιμοποιείται και αναφορικά με την ωμή συμπεριφορά του ανθρώπου (Β΄ Τιμ. 4,17· Α΄ Πέτρ. 5,8).

Λιβερτῖνοι: Εκ του λατινικού επιθέτου libertinus, το οποίο δηλώνει τους απελεύθερους πρώην δούλους, που στην Ιερουσαλήμ είχαν ιδιαίτερη συναγωγή (Πράξ. 6,9).

λίθος: Η προς οικοδομή πέτρα (Ματθ. 3,9· 4,3· 6· 7,9· 21,42· 27,60). Ο πολύτιμος λίθος (Α΄ Κορ. 3,12· Αποκ. 4,3· 21,11). Μετωνυμικώς η λίθινη πλάκα. Μεταφορικώς «λίθος» ή «λίθος ζῶν» καλείται ο Χριστός, αλλά και ο χριστιανός, αφού δι’ αυτού οικοδομείται ο ναός του Θεού (Ρωμ. 9,33· Α΄ Πέτρ. 2,4-7).

λίθος προσκόμματος: Έτσι καλείται ο Χριστός αναφορικά προς τους άπιστους Ιουδαίους, οι οποίοι προσέκοψαν (=σκόνταψαν) σε όσα εκείνος έκανε και έπαθε, και περιφρονώντας εκείνον προκάλεσαν την τιμωρία τους (Ρωμ. 9,32-33· Α΄ Πέτρ. 2,8). Ο ίδιος αποκαλείται μεταφορικώς και «πέτρα σκανδάλου», αφού εμφανίσθηκε στον κόσμο παρά τις περί Μεσσία προσδοκίες τους (Ρωμ. 9,33· Α΄ Πέτρ. 2,8).

λογ(ε)ία: Έρανος αγάπης, συλλογή χρημάτων, σύναξη ελεημοσύνης για τους πτωχούς (Α΄ Κορ. 16,1-2). Σύμβολο του συνδέσμου της αγάπης και φιλίας μεταξύ χριστιανών εξ εθνών και εξ Ιουδαίων.

λόγος: Ο λόγος, οτιδήποτε λέγεται (Ματθ. 8,8· 16· 15,23· 22,46). Με τη λέξη δηλώνεται και η προφορική έκφραση (Ματθ. 19,11· 22· Μάρκ. 5,36· 7,29), και κυρίως η διδασκαλία (Ματθ. 7,24· Λουκ. 9,28), η πρόρρηση του Θεού διά των προφητών, ο προφητικός λόγος (Β΄ Πέτρ. 1,19· Αποκ. 1,2.9). Επίσης η χριστιανική διδασκαλία περί της σωτηρίας (Ματθ. 13,20· Μάρκ. 4,14· 8,32· Λουκ. 1,2· 8,12· 15) και ο λόγος του Θεού ή του Κυρίου (Πράξ. 4,29· 6,2· 7· 8,14· 25). Και ο ίδιος ο υιός του Θεού καλείται Λόγος, διότι, όπως σημειώνει ο Θεολόγος Γρηγόριος, έχει σχέση προς τον Πατέρα ανάλογη με τη σχέση, που έχει προς τον νουν ο λόγος. Τέλος, η λέξη σημαίνει και την είδηση, την αγγελία, τη διήγηση, τη γραπτή αφήγηση, την αιτία, την ικανότητα σκέψεως, τον ορθό λόγο, τη δεινότητα του λόγου και την ίδια την πράξη.

λυχνία: Σκεύος τεχνητό, που εκπέμπει λάμψη, κατασκευασμένο από άργιλο ή μέταλλο και σε διάφορες μορφές. Στη σκηνή του μαρτυρίου ήταν τοποθετημένη η λεγόμενη χρυσή λυχνία, η οποία περιγράφεται στο βιβλίο της Εξόδου (Εξ. 25,30 κεξ. 38,13 κεξ.). Επίσης στον ναό του Σολομώντος υπήρχαν δέκα χρυσές λυχνίες τοποθετημένες ανά πέντε παράλληλα προς τις επιμήκεις πλευρές των αγίων (Β΄ Παραλ. 4,7), ενώ στον ναό του Ζοροβάβελ υπήρχε μόνο μία (Ματθ. 5,15· Μάρκ. 4,21· Λουκ. 8,16· 11,33· Εβρ. 9,2· Αποκ. 1,12.13· 21· 2,1.5.11,4).

λύχνος: Λυχνάρι, φανάρι, κανδήλι (Ματθ. 5,15· Λουκ. 8,16· 11,33· 36· 12,35· 15,8). Μεταφορικώς ο οφθαλμός καλείται λύχνος του σώματος (Ματθ. 6,22). «Λύχνος» εκαλείτο και ο βαπτιστής Ιωάννης (Ιωάν. 5,35), αλλά και ο ίδιος ο Χριστός (Αποκ. 21,23).

Μαγδαλά: Κωμόπολη μεταξύ Καπερναούμ και Τιβεριάδος στη δυτική παραλία-όχθη της Γεννησαρέτ, στην περιοχή της Δαλμανουθά (Μάρκ. 8,10). Ήταν η γενέτειρα της Μαρίας της Μαγδαληνής (Ματθ. 15,39· 27,56· Μάρκ. 15,40· Λουκ. 8,2· Ιωάν. 19,25· 20,1· 18).

μάγοι: Έτσι ονομάζονταν οι εξ Ανατολής σοφοί, οι οποίοι, υπό ασυνήθους αστέρους οδηγουμένοι, έφθασαν στην Ιερουσαλήμ, για να προσκυνήσουν τον γεννηθέντα βασιλιά (Ματθ. 2,1· 7· 16). Αμέσως μετά την εμφάνιση και τη διάδοση του Χριστιανισμού ανεφάνησαν απατεώνες και γόητες, οι οποίοι αποκαλούμενοι μάγοι, δηλαδή σοφοί, προσποιούντο ότι είχαν στενές σχέσεις με ανώτερες πνευματικές δυνάμεις και, ασκώντας τη μαγεία, αποκόμιζαν πολλά κέρδη (Πράξ. 8,9-11· 13, 6.8).

Μακεδονία: Περιφέρεια της Ελλάδος, στην οποία κήρυξε το ευαγγέλιο ο απόστολος Παύλος (Πράξ. 16,9· 18,5· 19,21.22· 20,1· Β΄ Κορ. 2,13).

μαμωνᾶς: Η λέξη σημαίνει τον θησαυρό, τον πλούτο (Λουκ. 16,9· 11). Θεωρείται προσωποποίηση του θεού της αδικίας (Ματθ. 6,24· Λουκ. 16,13), αλλά και της οικονομικής δυνάμεως, παρουσιάζοντας αυτήν ως αντίθετη υπόσταση.

Μανασσῆς: Πρωτότοκος γιος του Ιωσήφ και της Ασινέθ, εγγονός του Ιακώβ (Αποκ. 7,6). Έτσι ονομαζόταν και ένας από τους βασιλείς του Ιούδα, γιος του βασιλιά Εζεκία (Ματθ. 1,10).

μάννα: Ο επιούσιος άρτος των Ισραηλιτών, που έπεσε εξ ουρανού κατά τη διάρκεια της σαρανταετούς παραμονής και οδοιπορίας τους στην έρημο ([Εξ. 16,35](http://wol.jw.org/el/wol/bc/r11/lp-g/1200002888/0/0). Αριθ. 11,7· Ιωάν. 6,31· 49· 58· Εβρ. 2,17· 9,4). Στον ευαγγελιστή Ιωάννη ως μάννα θεωρείται η Θεία Ευχαριστία.

μαρτυρία: Το κήρυγμα ή η ομολογία του Ι. Χριστού και των Αποστόλων (Πράξ. 22,18· Α΄ Ιωάν. 5,11). Η κατάθεση της μαρτυρίας, της ομολογίας (Αποκ. 11,7). Η ομολογία του μάρτυρα εντός του δικαστηρίου (Μάρκ. 14,56· 59· Λουκ. 22,71· Ιωάν. 8,17· Α΄ Ιωάν. 5,9), αλλά και η μαρτυρία με την ιστορική έννοια (Ιωάν. 19,35). Η λέξη επίσης δηλώνει το κήρυγμα, την ομολογία του Θεού, του Χριστού, του βαπτιστή Ιωάννη και των Αποστόλων για την αλήθεια της χριστιανικής διδασκαλίας (Ιωάν. 1,7· 3,11· 32.33· 5,34· 36· Πράξ. 22,18· Α΄ Ιωάν. 5,9-11· Αποκ. 1,9· 12,11). Τέλος, σημαίνει και τον έπαινο ή την καλή μαρτυρία (Α΄ Τιμ. 3,7) ή τη μαρτυρία με ηθική σημασία (Τίτ. 1,13· Γ΄ Ιωάν. 12).

μέλι: Η τροφή των μελισσών, που συλλέγεται από ευώδη άνθη. Συνήθως στη Γραφή νοείται το άγριο μέλι (Δευτ. 32,13· Ψαλμ. 80,17). Μέλι επίσης καλείται υπό της Γραφής το αφέψημα από το βράσιμο των φοινίκων, καθώς και το παραγόμενο από γλεύκος (Γεν. 43,11). Μέλι έτρωγε ο βαπτιστής Ιωάννης (Ματθ. 3,4· Μάρκ. 1,6). Μεταφορικά κυρίως συνεκφερόμενη η λέξη με τη λέξη γάλα δηλώνει την ευφορία (Λευιτ. 20,24).

Μελίτη: Εθεωρείτο η νήσος Μάλτα. Πρόσφατα επιχειρήθηκε η ταύτισή της με τη χερσόνησο του Αργοστολίου στην ανατολική Κεφαλληνία. Στης Μελίτης τους πετρώδεις βράχους συνετρίβη το πλοίο, με το οποίο ο Παύλος έπλεε προς την Ρώμη, και διεσώθη σε αυτήν μαζί με τους συμπλέοντες. Κατά το βιβλικό κείμενο οι κάτοικοί της φιλοφρόνως υποδέχθηκαν τους ναυαγούς (Πράξ. 27,41) και φιλοξένησαν με φιλάδελφα αισθήματα επί τρίμηνο τον Παύλο, ο οποίος εκεί επιτέλεσε και θαύματα (Πράξ. 28,1.3.8-10).

Μελχισεδέκ: Ο βασιλιάς της Σαλήμ και ιερέας του Υψίστου κατά τους χρόνους του Αβραάμ, τον οποίο ο πατριάρχης ευλόγησε και απο τον οποίο έλαβε τις δεκάτες (Γεν. 14,18). Θεωρήθηκε προτύπωση του Ιησού Χριστού (Εβρ. 5,6· 10· 6,20· 7,1· 10· 11· 15· 17).

μεσίτης: Ο παρεμβαίνων στο μέσον μεταξύ δύο ανθρώπων. Ο ειρηνοποιός, όπως ο Χριστός, ο μεσιτεύων ως διαλλακτής μεταξύ Θεού και ανθρώπων (Α΄ Τιμ. 2,5· Γαλ. 3,19-20· Εβρ. 8,6· 9,15· 12,24).

Μῆδοι: Κάτοικοι της Μηδίας, μεγάλης χώρας στο εσωτερικό της Ασίας. Ήταν απόγονοι του Μαδαΐ, γιου του Ιάφεθ, και συνδέονταν στενά με τους Πέρσες φυλετικά, γλωσσικά και θρησκευτικά (Πράξ. 2,9).

μυστήριον: Στην Καινή Διαθήκη δηλώνει την απόρρητη και άγνωστη διδασκαλία, τη δι’ αποκαλύψεως γνωστοποιηθείσα στους πιστούς βουλή του Θεού (Ματθ. 13,11· Μάρκ. 4,11· Λουκ. 8,10· Ρωμ. 14,24· Α΄ Κορ. 2,7· 4,1). Δηλώνει επίσης το απόρρητο, το αδύνατο να νοηθεί υπό του ανθρώπου (Α΄ Κορ. 13,2) ή το σχετικώς απόκρυφο, την άλλοτε απόκρυφη βουλή του Θεού, τώρα όμως ήδη αποκεκαλυμμένη και γνωστή (Εφ. 1,9· 3,3· 4· Κολ. 1,26-27· Αποκ. 10,7). Ως μυστήριο νοείται και η μυστική και απόκρυφη έννοια μιας λέξεως (Αποκ. 1,20· 17,7). Μυστήριο, τέλος, είναι και η ιερή τελετή, κατά την οποία με επίκληση του αγίου και τελεταρχικού Πνεύματος μεταδίδονται τα χαρίσματά του στους πιστούς (Εφ. 5,32). Οικονόμοι των μυστηρίων είναι οι Απόστολοι και οι έχοντες την αποστολική διαδοχή ως κάτοχοι και γνώστες των αληθειών της χριστιανικής αποκαλύψεως, οι οποίες αποτελούν το μυστήριο του Θεού (Α΄ Κορ. 4,1).

Μωυσῆς: Ο ελευθερωτής των Ιουδαίων και εισηγητής της Τορά, ο οποίος στην ιουδαϊκή παράδοση διέθετε το τρισσό αξίωμα του βασιλιά, του προφήτη, και του αρχιερέα. Ο χαριτωμένος (Εξ. 2,1 κεξ. Πράξ. 7,20) προφήτης ήταν ισχνόφωνος και βραδύγλωσσος με φωνή χαμηλή και ομιλία αργή. Στην Καινή Διαθήκη η λέξη χρησιμοποιείται άλλοτε με την ευρεία σημασία (Ματθ. 8,4· 17,3-4· Μάρκ. 9,4· Ιωάν. 5,46) και άλλοτε μετωνυμικώς, οπότε σημαίνει τα βιβλία του Μωυσή (Λουκ. 16,29· 24,27· Πράξ. 15,21· Β΄ Κορ. 3,15). Πληροφορίες για τη δράση του Μωυσή απαντούν στα βιβλία της Εξόδου και του Δευτερονομίου.

Ναζαρέτ: Μικρή και άσημη πόλη της Γαλιλαίας, που κατέστη γνωστή και διάσημη, διότι σε αυτήν ζούσε η παρθένος Μαρία και από αυτήν καταγόταν ο Κύριος, ο οποίος σε αυτήν έζησε το μεγαλύτερο μέρος της επίγειας ζωής του μαζί με τους ετεροθαλείς αδελφούς και τις αδελφές του (Ματθ. 13,54[‐56](http://wol.jw.org/el/wol/bc/r11/lp-g/1200003190/0/1). [Λουκ. 2,51,52](http://wol.jw.org/el/wol/bc/r11/lp-g/1200003190/0/0)). Εκεί έγινε ο ευαγγελισμός της Θεοτόκου (Λουκ. 1,26-29) και από εκεί αναχώρησε ο Ιωσήφ με τη Μαρία για τη Βηθλεέμ (Λουκ. 2,4-5). Εκεί επέστρεψαν πάλι με τον Ιησού, αφού τέλεσαν όλα τα κατά τον νόμο στην Ιερουσαλήμ (Λουκ. 2,39), καθώς και μετά τη φυγή στην Αίγυπτο (Ματθ. 2,23). Στη Ναζαρέτ ο Ιησούς δίδασκε στη συναγωγή και προκάλεσε τον φθόνο και το μίσος των συμπολιτών του, ο οποίοι τον εκδίωξαν (Λουκ. 4,29-30). Γενικώς στην ιδιαίτερη πατρίδα του ο Ιησούς ήταν πολύ περιφρονημένος (Ματθ. 13,54· Μάρκ. 6,2· Λουκ. 4,29). Αλλά και η Ναζαρέτ δεν ήταν ιδιαίτερα υπολήψιμη για τους Ιουδαίους (Ιωάν. 1,46· 7,41· 52).

Ναζηραῖος: Η λέξη είναι εβραϊκή και σημαίνει τάξη ευσεβών ανδρών. Αντιστοιχεί με την έννοια του αφορισμένου ή αποχωρισμένου από τον κόσμο για ορισμένο χρόνο ή διά βίου προς δόξαν Θεού. Οι Ναζηραίοι δεν ξύριζαν την κεφαλή, δεν έπιναν κρασί, απομακρύνονταν από νεκρά σώματα, ακόμη και των γονέων τους, αλλά και από καθετί ακάθαρτο. Στους παραβάτες των υποχρεώσεών τους αυτών επαναλαμβανόταν ως ποινή κουρά των τριχών της κεφαλής και η εξαρχής επανάληψη της υποσχέσεώς τους (Αριθ. 6,2-7). Ο Σαμψών, ο Σαούλ και ο βαπτιστής Ιωάννης ήταν Ναζηραίοι ισόβιοι (Κριτ. 13,5· Α΄ Βασ. 1,11· Λουκ. 1,15). Σκοπός της ευχής των Ναζηραίων ήταν η προς τον Θεό τελεία αφιέρωσή τους.

νεκρός: Με κυριολεκτική σημασία νεκρός ή θνητός, δηλαδή ο υποκείμενος στην ανάγκη του θανάτου (Ματθ. 8,22· Λουκ. 7,15· 9,60· Πράξ. 20,9· 28,5· Ρωμ. 8,10), οι νεκροί του άδη (Ματθ. 14,2· Μάρκ. 9,10· Πράξ. 10,42), όμοιος με νεκρό (Λουκ. 15,32). Μεταφορικά ο πνευματικά νεκρός (Ματθ. 8,22· Λουκ. 9,60· Ιωάν. 5,25· Ρωμ. 6,13· Εφ. 2,1· 5,14· Κολ. 2,13· Αποκ. 3,1), ο νεκρός ως προς κάτι, ο αναίσθητος (Ρωμ. 6,11) και ο ανωφελής (Ρωμ. 7,8· Εβρ. 6,1· 9,14· Ιάκ. 2,17· 20· 26).

Νικόδημος: Φαρισαίος και διδάσκαλος του Ισραήλ, μέλος του συνεδρίου (Ιωάν. 3,1· 4· 9· 7,50· 19,39).

Νικόλαος: Προσήλυτος από την Αντιόχεια, ένας από τους επτά διακόνους ([Πράξ. 6,](http://wol.jw.org/el/wol/bc/r11/lp-g/1200003250/0/0)5). Άλλος ήταν ο Νικόλαος, Νικολαΐτης αιρετικός, που ακολούθησε τη διδαχή Βαλαάμ, η οποία δεν απέχει από την πορνεία και τα ειδωλόθυτα ([Αποκ. 2,6.15)](http://wol.jw.org/el/wol/bc/r11/lp-g/1200003250/3/0).

νόμος: Η συνήθεια, η τάξη, σύμφωνα με την οποία πρέπει να γίνεται κάτι. Η νομοθεσία, το σύνολο των νόμων, γραπτών ή αγράφων. Στην Καινή Διαθήκη σημαίνει την οποιαδήποτε διάταξη κανονίζει τη θέληση ή τις πράξεις (Ρωμ. 3,27), ιδίως όμως τον νόμο του Θεού. Ο νόμος υπαγορεύει και ρυθμίζει τις σχέσεις των ανθρώπων μεταξύ τους και απέναντι στον Θεό. Ειδικότερα σημαίνει τον μωσαϊκό νόμο στο σύνολό του (Ματθ. 12,5· 22,36· 23,23· Λουκ. 2, 22-23· 16,17· Ιωάν. 1,17· 7,19), ή στις επιμέρους διατάξεις του (Λουκ. 2,27· 39· Ιωάν. 7,23· 19,7· Πράξ. 15,5· Ρωμ. 7,2), και ακόμη τις διά του Χριστού αγγελθείσες θείες διατάξεις (Ρωμ. 3,27· Γαλ. 6,2· Ιακ. 1,25). Μετωνυμικά η λέξη δηλώνει την Πεντάτευχο και ολόκληρη την Παλαιά Διαθήκη (Λουκ. 10,26· Ιωάν. 7,49· 10,34· 12,34· 15,25· Ρωμ. 3,19· Α΄ Κορ. 14,21), καθώς τον νόμο και τους προφήτες (Ματθ. 7,12· 11,13· Λουκ. 16,16· 24,44).

Νῶε: Δίκαιος άνθρωπος, που απέφυγε τη διαφθορά και διασώθηκε με την κιβωτό (Γεν. 6,8-9· Ματθ. 24,37-38· Λουκ. 17,26· Εβρ. 11,7· Α΄ Πετρ. 3,20· Β΄ Πετρ. 2,5).

ξένος: Ο προερχόμενος από ξένη χώρα σε αντίθεση προς τις λέξεις πολίτης και συμπολίτης (Ματθ. 25,35· 38· 27,7· Πράξ. 17,18· 21· Εβρ. 11,13· Γ΄ Ιωάν. 5). Επίσης ο φιλοξενών (Ρωμ. 16,23), ο ξένος, ο άσχετος, ο αμέτοχος (Εφ. 2,12), ο νέος, ο ανήκουστος (Εβρ. 13,9· Α΄ Πέτρ. 4,12).

ξύλον: Το ξύλο για καύση ή για άλλη χρήση (Α΄ Κορ. 3,12). Οποιοδήποτε αντικείμενο από ξύλο, ράβδο, ρόπαλο (Ματθ. 26,47· 55· Μάρκ. 14,43· Λουκ. 22,52). Το ξύλο επί του οποίου σταυρώνονταν οι κακούργοι, ο σταυρός (Πράξ. 5,30· 10,39· 13,29· Γαλ. 3,13· Α΄ Πέτρ. 2,24). Ο ποδοκάκης ή το τιμωρητήριο ξύλο, δηλαδή όργανο με δύο οπές και στρόφιγγα σε κάθε άκρο του, που ανοιγόταν και συστελλόταν κατά την επιθυμία του χρήστη. Στις οπές του περισφίγγονταν τα πόδια και οι βραχίονες των τιμωρουμένων, των οποίων οι κορμοί υφίσταντο μεγάλη κάμψη (Πράξ. 16,24). Ακόμη η λέξη σημαίνει το δένδρο, και μάλιστα τροπικώς, δηλαδή το δένδρον της ζωής, του οποίου οι καρποί εξασφαλίζουν την αιώνια ζωή (Λουκ. 23,31· Αποκ. 2,7· 22,14).

ὁδός: Δρόμος, μονοπάτι (Ματθ. 2,12· Λουκ. 10,4· Πράξ. 1,12· 8,36), πορεία, οδοιπορία, ταξίδι (Ματθ. 5,25· Λουκ. 2,44). Μεταφορικά η λέξη δηλώνει τον χρόνο ή το μέσο, διά του οποίου γίνεται κάτι (Ματθ. 21,32· Ιωάν. 14,6· Πράξ. 2,28· Ρωμ. 3,17). Η φράση «ὁδὸς Κυρίου» σημαίνει την οδό, την οποία θέλει ο Θεός να βαδίζουν οι άνθρωποι (Ματθ. 22,16· Πράξ. 18,25-26), ενώ η φράση «αἱ ὁδοὶ Θεοῦ» σημαίνει τις βουλές του Θεού (Πράξ. 13,10· Ρωμ. 11,33). Συχνά η λέξη δηλώνει και την πίστη στον Χριστό ή την κατά Χριστόν πολιτεία (Πράξ. 9,2· 19,9· 23· 24,22· Β΄ Πέτρ. 2,2).

οἰκονομία: Η διοίκηση των οικιακών υποθέσεων, το έργο του οικονόμου, το οποίο ανήκε στους δούλους (Λουκ. 16,2). Μεταφορικά μέσο ανεξιχνίαστο της πρόνοιας του Θεού για τη σωτηρία του ανθρώπου (Εφ. 1,10· 3,2· 9· Α΄ Τιμ. 1,4). Ακόμη η επιστασία και η διαχείριση των θείων πραγμάτων (Λουκ. 16,2.4· Α΄ Κορ. 9,17· Κολ. 1,25).

οἰκονόμος: Ο διευθύνων, ο διοικών την οικία, ο φροντίζων περί των κτημάτων και της ανατροφής των τέκνων (Λουκ. 12,42· 16,1· 3· 8· Α΄ Κορ. 4,1-2· Γαλ. 4,2· Ρωμ. 16,23). Ο περί τα θεία φροντίζων και διαχειριζόμενος αυτά. Ιδιαιτέρως οι Απόστολοι, οι αποκαλύπτοντες τις θείες βουλές (Α΄ Κορ. 4,1), οι επίσκοποι (Τίτ. 1,7) και οι χριστιανοί, που καλώς διαχειρίζονται το χάρισμα, που τους δόθηκε.

Ὀνήσιμος: Ο δούλος του Φιλήμονος, ο οποίος δραπέτευσε από τον κύριό του και ήταν συναιχμάλωτος με τον Παύλο στη φυλακή. Από αυτόν κατηχήθηκε και απεστάλη με φιλική επιστολή προς τον πρώην κύριό του. Με την επιστολή αυτή ο Απόστολος παρακαλούσε τον Φιλήμονα να δεχθεί τον άλλοτε άχρηστο και εκ των υστέρων χρήσιμο δούλο Ονήσιμο για χάρη της αγάπης του (Κολ. 4,9· Φιλήμ. 1-22).

ὄνομα: Η επίκληση του ονόματος του Θεού προς επιβεβαίωση λόγου ή αυτό στο οποίο ορκίζεται κάποιος (Ματθ. 14,7· 9· 26,72· Μάρκ. 6,26). Το κύριο όνομα, με το οποίο καλείται ένα πρόσωπο (Ματθ. 10,2· Μάρκ. 6,14· Αποκ. 9,11· Ιωάν. 10,3· Γ΄ Ιωάν. 15) ή ο τίτλος, τον οποίο έχει ή λαμβάνει κάποιος (Πράξ. 18,15· Φιλιπ. 2,9· Εβρ. 1,4). Κείται επίσης αντί του προσώπου, που φέρει το όνομα (Ματθ. 10,41· Λουκ. 6,22· Πράξ. 1,15). Τέλος, δηλώνει και το αξίωμα (Ιωάν. 5,43· Πράξ. 4,7).

ὄξος: Αραιωμένο ποτό, ξινό κρασί, που παραγόταν από οξική ζύμωση οινοπνευματούχων ποτών ([Αριθ. 6,3](http://wol.jw.org/el/wol/bc/r11/lp-g/1200004558/0/0). Ρουθ 2,14). Προσφέρθηκε αναμειγμένο με ναρκωτική σμύρνα ή χολή στον σταυρωμένο Χριστό (Ματθ. 27,34· Μάρκ. 15,36· Λουκ. 23,36), αλλά και αμιγές και ανόθευτο (Ιωάν. 19,29.30).

ὄφις: Το φίδι (Ματθ. 7,10· Μάρκ. 16,18· Ιωάν. 3.4). Ο όφις, που εξαπάτησε την Εύα (Β΄ Κορ. 11,3· Αποκ. 12,9). Μεταφορικά η λέξη χρησιμοποιείται επί πανούργων και κολάκων ανθρώπων (Ματθ. 23,33).

παιδαγωγός: Αρχικά έχει την έννοια του δούλου ή του μισθωτού, που συνόδευε το παιδί προς και από το σχολείο. Ακόμη και του εκπαιδευτή, ο οποίος το προφύλασσε από σωματική ή ηθική βλάβη, το διδάσκαλο και τον επιτηρητή (Α΄ Κορ. 4,15). Στην Καινή Διαθήκη ο νόμος θεωρείται παιδαγωγός «εἰς Χριστόν» (Γαλ. 3,24.25).

παῖς-παιδίον: Το παιδί, ο νέος ή η νέα (Ματθ. 2,16· Λουκ. 8,51· 54· Ιωάν. 4,51), ο δούλος (Ματθ. 8,6· 8· 13), ο υπηρέτης του βασιλιά (Ματθ. 14,2), ο δούλος του Θεού, δηλαδή όποιος εκπληρώνει το θέλημά του (Λουκ. 1,54). Η λέξη χρησιμοποιείται μεταφορικώς περί των ευρισκομένων σε παιδική κατάσταση, όσον αφορά στην πνευματική ανάπτυξη (Α΄ Κορ. 14,20).

παλιγγενεσία: Η αναγέννηση, η ανανέωση, και μάλιστα με την ηθική έννοια διά του λουτρού του αγίου Βαπτίσματος (Τίτ. 3,5). Έχει όμως και εσχατολογική έννοια, δηλαδή τη μεταμόρφωση όλων των πραγμάτων κατά την παγκόσμια κρίση (Ματθ. 19,28).

παραβολή: Η σύγκριση, η παρομοίωση γενικώς (Ματθ. 24,32), ή ο τύπος, το σύμβολο (Εβρ. 9,9· 11,19), το απόφθεγμα, το γνωμικό, ο αινιγματώδης και δύσληπτος λόγος, που στηρίζεται σε παραδείγματα από τη φύση και τον ανθρώπινο βίο (Ματθ. 15,15· Λουκ. 5,36· 6,39· 14,7). Συνήθως στην Καινή Διαθήκη η παραβολή είναι πλαστή αφήγηση από τα συμβαίνοντα στη ζωή, και παριστάνει έννοιες αφηρημένες υπό συγκεκριμένη μορφή. Των παραβολών συχνή χρήση έκανε ο Χριστός, για να καταστήσει εμφαντικότερα τα λεγόμενά του και να τα αποτυπώσει σαφέστερα στη διάνοια των ακροατών (Ματθ. 13,3· 10· 13· 24· Μάρκ. 4,2· Λουκ. 8,4· 9· 10· κ.ά.).

παράδεισος: Λέξη περσικής προελεύσεως, η οποία δηλώνει κυριολεκτικά το θηριοτροφείο και έπειτα τον τόπο τον περιφραγμένο και πλήρη διαφόρων δένδρων. Δηλώνει επίσης τον κήπο προς απόλαυση και τροφή, τον οποίο φύτευσε ο Θεός στην Εδέμ για χάρη του ανθρώπου (Γεν. 2,8). Στην Καινή Διαθήκη δηλώνει και τον τόπο των δικαίων στον ουρανό, την επουράνια Ιερουσαλήμ (Λουκ. 23,43· Β΄ Κορ. 12,4· Αποκ. 2,7).

παράκλητος: Ο υπερασπιστής, ο αντιλήπτορας και ο συνήγορος υπεράσπισης. Ο παρακαλούμενος ή προσκαλούμενος σε βοήθεια (Α΄ Ιωάν. 2,1). Η λέξη χρησιμοποιείται και περί του αγίου Πνεύματος με τη σημασία του παρηγόρου και του βοηθού (Ιωάν. 14,16· 26· 15,26· 16,7).

παρουσία: Η παρουσία ή η επίσκεψη (Α΄ Κορ. 16,17 κ.ά.), η άφιξη, η εμφάνιση (Β΄ Κορ. 7,6· Φιλιπ. 1,26· Β΄ Θεσ. 2,9). Η λέξη αναφέρεται κυρίως στην εξ ουρανού έλευση του Κυρίου, για να κρίνει τον κόσμο και να εγείρει τους νεκρούς (Ματθ. 24,3· 27· 37.39· Α΄ Κορ. 15,23· Α΄ Θεσ. 2,19· 3,13· Β΄ Θεσ. 2,1· 8· Β΄ Πέτρ. 1,16, Α΄ Ιωάν. 2,28).

Πάσχα: Πρόκειται για την εβραϊκή λέξη Πασάχ, που μεθερμηνεύεται υπέρβαση ή διαβατήριο. Και κατά τους Ο΄ ονομάζεται Φασέκ (Β΄ Παραλ. 30,15· 35,1-11), ενώ κατά τον Ιώσηπο Φασκά. Πάσχα ονομαζόταν η ετήσια σφαγή του αμνού κατά τη δέκατη τέταρτη ημέρα του μήνα Νισάν, η οποία καλείται και Πάσχα του αρνίου. Έτσι ονομαζόταν και η ημέρα της εορτής, αλλά και η όλη εορτή από την δέκατη τέταρτη ως την εικοστή πρώτη του Νισάν. Ήταν μεγάλη εορτή το Πάσχα για τους Ισραηλίτες, διότι γινόταν σε ανάμνηση της απελευθερώσεώς τους από τη δουλεία των Αιγυπτίων, όταν τα πρωτότοκα και των Αιγυπτίων κατεσφάγησαν από τον άγγελο του Θεού, ο οποίος, βλέποντας το αίμα του αμνού, με το οποίο κατ’ εντολή του οι Ισραηλίτες είχαν αλείψει τους παραστάτες των οικιών τους, προσπερνούσε και έφευγε. Επίσης οι ημέρες του Πάσχα λέγονταν και εορτή των αζύμων, διότι καθ’ όλες αυτές οι Ισραηλίτες έτρωγαν άζυμα (Εξ. 12,18). Επειδή μάλιστα η δέκατη τέταρτη ήταν ημέρα θυσίας και απομακρύνσεως όλων των ενζύμων από την οικία, συμπεριλαμβανόταν και αυτή στις εορτάσιμες ημέρες, συναριθμούμενη με τις άζυμες. Σημειώνεται ότι την δέκατη τέταρτη κάθε οικογενειάρχης θυσίαζε τον αμνό (Εξ. 12,1-6) ενώπιον του θυσιαστηρίου (Δευτ. 16,2· 5· 6). Ο αμνός διαπερνάτο στον οβελό και τρωγόταν με προσοχή, ώστε να μη συντριβεί κανένα από τα οστά του. Στο εόρτιο τραπέζι υπήρχαν οι πικραλίδες, τα άζυμα και το ψητό κρέας. Τα πικρά χόρτα σήμαιναν την πικρία της αιγυπτιακής δουλείας και τα άζυμα την αιφνίδια απελευθέρωση. Ο αμνός έπρεπε να καταναλωθεί ως το πρωί. Ειδικά στην Καινή Διαθήκη η λέξη δηλώνει την όλη εορτή του Πάσχα (Ματθ. 26,2· Λουκ. 22,1· Ιωάν. 2,13· 12,1), ιδίως όμως η πρώτη ημέρα, κατά την οποία τρωγόταν ο αμνός σε αντίθεση με τις υπόλοιπες ημέρες των αζύμων (Μάρκ. 14,1· Εβρ. 11,28), αλλά και τον χρόνο τελέσεως της εορτής (Ματθ. 26,18.19· Μάρκ. 14,16· Λουκ. 22,8) και τον αμνό τον σφαζόμενο κατά την εορτή (Ματθ. 26,17· Μάρκ. 14,12· Λουκ. 22,11· Ιωάν. 18,28). Πάσχα καλείται και ο Κύριος, διότι προσέφερε τον εαυτό του ως θυσία επί του σταυρού για εξιλασμό των ανθρωπίνων αμαρτιών (Α΄ Κορ. 5,7).

Πάτμος: Nήσος του Αιγαίου νοτιοδυτικώς της Σάμου. Ο τελευταίος λιμένας για τα πλοία, τα οποία έπλεαν από τη Ρώμη για τον μεγάλο εμπορικό λιμένα της Εφέσου. Σε αυτό το νησί ευρέθη ο Ιωάννης για τη μαρτυρία του Ιησού (95 μ.Χ) και συνέγραψε την Αποκάλυψη (Αποκ. 1,9).

Παῦλος: Ο απόστολος και διδάσκαλος των εθνών Παύλος, ο ονομαζόμενος και Σαύλος (Πράξ. 13,9), ήταν Ιουδαίος στο γένος και γεννήθηκε στην Ταρσό της Κιλικίας (Πράξ. 9,11). Ήταν επίσης γιος Φαρισαίου από τη φυλή Βενιαμίν (Ρωμ. 11,1· Φιλιπ. 3,5). Νεαρός στην ηλικία μετέβη στα Ιεροσόλυμα, για ευρύτερη μόρφωση και απέβη ένθερμος οπαδός του φαρισαϊσμού (Πράξ. 26,4· Γαλ. 1,14· Φιλιπ. 3,6). Αργότερα έγινε γνώστης της ελληνικής γλώσσας, στην οποία έγραψε και τις επιστολές του. Στην πατρίδα του ενωρίς εξέμαθε και την τέχνη της σκηνοποιίας (Πράξ. 18,3). Υπήρξε θερμός ζηλωτής των πατρικών παραδόσεων στην αρχή έγινε απηνής διώκτης του χριστιανισμού (Πράξ. 26,9). Με πολύ επίσης ζήλο ανέλαβε την καταδίωξη των πιστών, που από την Ιερουσαλήμ κατέφευγαν στη Δαμασκό (Πράξ. 9,3-19.22,6). Αλλά καθ’ οδόν προς τη Δαμασκό έγινε η θαυμαστή μεταστροφή του και από διώκτης κατέστη ένθερμος κήρυκας του ευαγγελίου. Διδάσκοντας στη Δαμασκό μόλις και μετά βίας εσώθη φυγαδευθείς από τους πιστούς (Πράξ. 9,25). Από εκεί διά μέσου του Βαρνάβα στην Ιερουσαλήμ γνώρισε τον Πέτρο και τον Ιάκωβο (Πράξ. 9,26· Γαλ. 1,18).

Εκεί, καθώς συζητούσε μεταξύ των ελληνιστών κινδύνευσε να φονευθεί, αλλά οι πιστοί τον προώθησαν στην Καισάρεια και από εκεί στην Ταρσό (Πράξ. 9,29-30). Αργότερα μετέβη στην Αντιόχεια με τον Βαρνάβα, όπου επί ένα έτος δίδασκαν και κήρυτταν τον λόγο του Θεού (Πράξ. 11,26). Ακολούθως, συνοδευόμενος από τον Μάρκο, διήλθε όλη την Κύπρο (Πράξ. 13,4). Ακολούθως αμφότεροι μετέβησαν στην Πέργη της Παμφυλίας, από όπου αποχώρησε ο Μάρκος και επέστρεψε στα Ιεροσόλυμα. Ο Παύλος και ο Βαρνάβας αναχώρησε στην Αντιόχεια της Πισιδίας για διδασκαλία, αλλά καταδιωχθέντες από τους εκεί Ιουδαίους αναγκάσθηκαν να καταφύγουν στο Ικόνιο (Πράξ. 13,51). Από εκεί υβρισθέντες λιθοβολήθηκαν και κατέφυγαν στη Λύστρα και στη Δέρβη, από όπου εκδιώχθηκαν και κατέφυγαν πρώτα στην Αττάλεια και έπειτα στην Αντιόχεια της Συρίας (Πράξ. 14,26). Κατόπιν μετέβησαν στα Ιεροσόλυμα, όπου στην Αποστολική Σύνοδο έλυσαν το ζήτημα της περιτομής των ιουδαϊζόντων χριστιανών, το οποίο προκαλούσε διχασμό και φιλονικία μεταξύ αυτών και των αποστόλων Παύλου και Βαρνάβα. Από την Αντιόχεια ο Παύλος επιχείρησε τη δεύτερη αποστολική περιοδεία του με συνοδό τον Σίλα (Πράξ. 15,37 κεξ). Κατ’ αυτήν επισκέφθηκε τη Δέρβη και τη Λύστρα, όπου συνάντησε και παρέλαβε τον μαθητή του Τιμόθεο (Πράξ. 16,3). Έπειτα διήλθε τη Φρυγία, τη Γαλατική Χώρα, τη Μυσία και την Τρωάδα, όπου είδε το όνειρο, με το οποίο ο Παύλος προσκαλείτο στη Μακεδονία. Αφού λοιπόν παρέλαβε τον Λουκά, απέπλευσε στη Νεάπολη και από εκεί στους Φιλίππους. Από την Αμφίπολη και την Απολλωνία έφθασε στη Θεσσαλονίκη, όπου συνέστησε την πρώτη χριστιανική κοινότητα (Α΄ Θεσ. 1,9· 2,14). Αλλά μετά τον προκληθέντα σάλο από τους εκεί Ιουδαίους κατέφυγε στη Βέροια και από εκεί στην Αθήνα (Πράξ. 17,10-15), όπου δίδαξε σε συναγωγές και σε αγορές μεταξύ διαφόρων φιλοσόφων (Πράξ. 17,22-33). Ακολούθως μετέβη στην Κόρινθο, όπου διέμεινε 18 περίπου μήνες και προσήλκυσε πολλούς στον Χριστό. Από εκεί μετέβη στην Έφεσο και διά μέσου της Καισαρείας της Παλαιστίνης στα Ιεροσόλυμα και εκείθεν στην Αντιόχεια (Πράξ. 18,5-22). Επισκέφθηκε μάλιστα τους πιστούς της Γαλατίας και της Φρυγίας στηρίζοντάς τους στην πίστη (Πράξ. 18,23). Κατόπιν διά των Κολοσσών, της Ιεραπόλεως και της Λαοδικίας απήλθε για δεύτερη φορά στην Έφεσο. Έπειτα έπλευσε στη Μακεδονία για επίσκεψη και στήριξη των εντόπιων χριστιανών. Στους Φιλίππους συνάντησε τον Τίτο και, αφού έφθασε ως το Ιλλυρικό, επανέκαμψε διά της Κορίνθου στα Ιεροσόλυμα. Όμως ο ιουδαϊκός όχλος είχε εκμανεί κατόπιν υποκινήσεως των Φαρισαίων, και έτσι ρίχθηκε στη φυλακή ως επικίνδυνος ταραξίας. Έχοντας όμως πεποίθηση στο θείο του έργο και στην αθωότητά του, έκανε έκκληση ως Ρωμαίος πολίτης στον Καίσαρα και ζήτησε να δικασθεί στη Ρώμη, όπου μετέβη με στρατιωτική συνοδεία και ρίχθηκε στη φυλακή. Μετά διετή φυλάκιση επισκέφθηκε τη Μ. Ασία και την Ισπανία. Αλλά συνελήφθη και πάλι, φυλακίσθηκε και επί Νέρωνος υπέστη διά μαρτυρίου θάνατο το 67/68 μ.Χ.

Πεντηκοστή: Η Πεντηκοστή ήταν για τους Ισραηλίτες η δεύτερη από τις μεγάλες εορτές. Ετελείτο πενήντα ημέρες από τη δεύτερη ημέρα του Πάσχα, πρώτον σε ανάμνηση της παραλαβής των νόμων στο όρος Σινά, που έγινε πενήντα ημέρες μετά την έξοδο, και δεύτερον προς έκφραση ευχαριστιών στον Θεό για τη συγκομιδή των καρπών, η οποία άρχιζε κατά την εποχή αυτή (Λευιτ. 3,15-16). Η εορτή, που συνέπιπτε μετά τη λήξη επτά εβδομάδων, ονομαζόταν και «ἑορτὴ ἐβδομάδων» (Εξ. 34,22). Επειδή όμως συνέπιπτε με τον θερισμό ονομαζόταν και «ἑορτὴ τοῦ θερισμοῦ». Γι’ αυτό και κατ’ αυτήν, εκτός από τις κατά τον νόμο ορισμένες θυσίες και τα ολοκαυτώματα (Αριθ. 28,25· 31), προσφέρονταν και οι απαρχές των καρπών και των γεννημάτων, σίτος νέος και δύο ένζυμοι άρτοι (Λευιτ. 23,17· Δευτ. 16,9-10· Πράξ. 2,1· 20,16· Α΄ Κορ. 16,8).

περιτομή: Έτσι ονομάζεται η αποκοπή του έξω άκρου του περικαλύμματος του ανδρικού μορίου. Το μη αποκοπτόμενο τμήμα λεγόταν ακροβυστία. Η πράξη αυτή ορίσθηκε από τον Θεό και έγινε ως επισφράγιση της συνθήκης, που έκανε με τον Αβραάμ, ο οποίος πρώτος υποβλήθηκε σε περιτομή με όλα τα άρρενα μέλη της οικογενείας του. Επαναλήφθηκε μάλιστα και από τον Μωυσή, ο οποίος αυστηρά απαγόρευσε στους απερίτμητους να θυσιάσουν το Πάσχα. Έτσι κατέστη επίσημη και αναπόφευκτη τελετή, που γινόταν την όγδοη ημέρα μετά τη γέννηση του άρρενος (Γεν. 17,3-14· Εξ. 4,25· 12,44· Λευιτ. 12,3· Ι. Ναυή 5,3). Σκοπός της περιτομής των Ισραηλιτών ήταν η διάκριση από τα υπόλοιπα έθνη, γι’ αυτό και ήταν αποκλειστικά ισραηλιτική τελετή. Στη Γραφή οι λέξεις «περιτομὴ» και «περιτετμημένος τὴν καρδίαν» δηλώνουν τον καθαρό, τον αγνό και τον αναγεννημένο, ενώ οι λέξεις «ἀκροβυστία» και «ἀπερίτμητος» τον ρυπαρό, τον ασεβή, τον κακό (Εξ. 6,12· 30· Ιερ. 4,4· Ιεζ. 44,7-9· Πράξ. 7,51).

Πιλάτος: Σκληρός και αιμοσταγής Ρωμαίος ηγεμόνας της Ιουδαίας και της Σαμάρειας, διάδοχος του Βαλερίου (26μ.Χ.-36 μ.Χ.). Για την απάνθρωπη συμπεριφορά του καταγγέλθηκε στους Ρωμαίους, αλλά, για να κατευνάσει αυτούς, φάνηκε πολύ συγκαταβατικός και μεροληπτικός προς αυτούς κατά τη δίκη του Κυρίου. Και πάλι όμως καταγγέλθηκε από αυτούς στον διοικητή της Συρίας, ο οποίος τον έστειλε, για να δικασθεί στη Ρώμη (Ματθ. 27,2· Μάρκ. 15,1· Λουκ. 3,1).

πίστις: Η εμπιστοσύνη, η πεποίθηση σε κάποιο πρόσωπο και η μετά πεποιθήσεως παραδοχή πράγματος, που δεν είναι δυνατόν να αποδειχθεί. Στην Καινή Διαθήκη και οι δύο αυτές σημασίες ταυτίζονται. Η πίστη λοιπόν σημαίνει την μετά πεποιθήσεως αποδοχή του Θεού και της ενέργειάς του, ιδίως στο έργο της ανθρώπινης σωτηρίας. Ο απόστολος Παύλος θεωρεί ότι η πίστη είναι «ἐλπιζομένων ὑπόστασις, πραγμάτων ἔλεγχος οὐ βλεπομένων» (Εβρ. 11,1). Ειδικότερα σημαίνει και τη μετά πεποιθήσεως εμπιστοσύνη στη βοήθεια του Κυρίου (Ματθ. 8,10· Λουκ. 7,9· 17,5), αλλά και την επίσης μετά πεποιθήσεως αποδοχή της ιδιάζουσας μέριμνας του Θεού για τη σωτηρία του ανθρώπου. Αυτή βεβαιώνεται με τις διάφορες επαγγελίες (Ρωμ. 4,5· 12· 16· 19), με την ασφαλή πεποίθηση, ότι ο Θεός κυβερνά και προστατεύει τα πάντα (Εβρ. 11,4.7.9.13). Ακόμη δηλώνει τη μετά πεποιθήσεως αναγνώριση της διά του Χριστού σωτηρίας, δηλαδή την αναγνώρισή του ως λυτρωτή και σωτήρα του ανθρώπινου γένους. (Ρωμ. 3,22· 31· 4,14· 5,2· Α΄ Κορ. 12,9· 16,13· Β΄ Κορ. 1,24· 4,13· Πράξ. 13,8· 14,22· Ιακ. 1,3· Α΄ Πετρ. 1,7· 9· Α΄ Ιωάν. 5,4· Αποκ. 13,10). Αντικείμενο της πίστεως είναι σχεδόν πάντοτε ο Κύριος και ενίοτε το ευαγγέλιο (Φιλιπ. 1,2) ή η χριστιανική αλήθεια (Β΄ Θεσ. 2,13· Ρωμ. 3,25). Κατά τη διδασκαλία του Παύλου η πίστη δικαιώνει τον άνθρωπο ενώπιον του Θεού (Γαλ. 3,11· Ρωμ. 4,11· 13).

πνεῦμα: Η πνοή του ανέμου, ο άνεμος (Ιωάν. 3,8· Εβρ. 1,7) ή το φύσημα του στόματος, η αναπνοή (Β΄ Κορ. 7,1· Κολ. 2,5· Ρωμ. 8,10· Α΄ Κορ. 5,3). Επίσης ως αρχή των αισθημάτων, χαράς, λύπης, θυμού (Μάρκ. 8,12· Λουκ. 10,21· Ιωάν. 11,33), αλλά και ως αρχή της θελήσεως (Ματθ. 26,41· Πράξ. 19,21). Το πνεύμα χρησιμοποιείται εκ παραλλήλου με την ψυχή, και χαρακτηρίζει την ψυχή καθ’ αυτήν ως την άυλη ουσία, η οποία έχει τη δύναμη να νοεί και να συναισθάνεται πνευματικά, ενώ η ψυχή δηλώνει την αιτία της ζωής (Φιλιπ. 1,27· Α΄ Θεσ. 5,23· Εβρ. 4,12).

Πνεῦμα ἅγιον: Πρόκειται για το τρίτο πρόσωπο της αγίας Τριάδος, το οποίο καλείται «ἅγιον» (Ματθ. 1,18· 20· 3,11.12,32), «πνεῦμα ἁγιωσύνης» (Ρωμ. 1,4), «τὸ Πνεῦμα τὸ ἅγιον τοῦ Θεοῦ» (Εφ. 4,30), «Πνεῦμα Θεοῦ» (Ρωμ. 8,9), «τὸ Πνεῦμα τοῦ Πατρός» (Ματθ. 10,20), «τὸ Πνεῦμα τὸ ἐκ Θεοῦ» (Α΄ Κορ. 2,12), «Πνεῦμα τοῦ Κυρίου» (Λουκ. 4,18) και απλώς «Πνεῦμα» ή «τὸ Πνεῦμα» (Ματθ. 4,1· 12,31· Μάρκ. 1,12). Το «ἅγιον Πνεῦμα οἰκεῖ ἐν τῷ Χριστῷ», ο οποίος γεννάται δι’ αυτού (Ματθ. 1,18· 20· Λουκ. 1,35), κατέρχεται επ’ αυτόν κατά το βάπτισμα στον Ιορδάνη, για να τον ενισχύσει στο έργο της σωτηρίας (Ματθ. 3,16· Μάρκ. 1,10· Λουκ. 3,22· Ιωάν. 1,33· Πράξ. 10,38). Διά του Πνεύματος ο Κύριος εκπληρώνει το απολυτρωτικό του έργο (Ματθ. 3,11· 4,1· 12,28· Μάρκ. 1,8· 3,29· Λουκ. 3,16· Ρωμ. 1,4· Α΄ Τιμ. 3,16). Το άγιο Πνεύμα λέγεται και «Πνεῦμα Χριστοῦ», διότι εκείνος έχει τη δύναμη να το μεταδώσει και στους άξιους (Β΄ Κορ. 3,17· Φιλιπ. 1,19· Α΄ Πέτρ. 1,11). Το Πνεύμα έλαβαν από τον Θεόν οι Απόστολοι (Ιωάν. 20,22· Πράξ. 2,4) και όσοι πίστευσαν στον Κύριο (Ρωμ. 5,5· 8,15.16· Α΄ Κορ. 2,12· Α΄ Πέτρ. 4,14). Το Πνεύμα επίσης ανακαινίζει τον άνθρωπο (Ιωάν. 3,5· Α΄ Κορ. 6,11· Τίτ. 3,5), γι’ αυτό και, όποιος αμαρτάνει εναντίον εκείνου, μένει ασυγχώρητος για πάντα (Ματθ. 12,31· Πράξ. 5,3· Εφ. 4,30). Η δοτική «(ἐν) Πνεύματι» σημαίνει με τη δύναμη ή την ενέργεια του αγίου Πνεύματος (Ρωμ. 2,29· 8,13· Γαλ. 5,5· 25· Α΄ Πέτρ. 3,18· Ματθ. 22,43· Λουκ. 2,27· Α΄ Κορ. 12,9· Εφ. 2,22). Οι «κατὰ Πνεῦμα» είναι οι πνευματικοί (Ρωμ. 8,5). Η φράση «Πνεύματι περιπατεῖν» σημαίνει το πνευματικώς ζην (Γαλ. 5,16.17). Τα επτά Πνεύματα είναι οι επτά ενέργειες του αγίου Πνεύματος (Αποκ. 3,1· 4,5· 5,6). Μετωνυμικά η λέξη δηλώνει τα διάφορα χαρίσματα, τα χορηγούμενα διά του αγίου Πνεύματος (Α΄ Κορ. 14,12· 32), αλλά και το πρόσωπο, που φέρει μέσα του το άγιο Πνεύμα (Β΄ Κορ. 3,17).

πορφύρα: Οστρακόδερμο κογχύλιο, από το οποίο ἐξαγόταν η πρώτη ύλη για τη βαφή κυανέρυθρων υφασμάτων. Συνεκδοχικά κατέληξε να σημαίνει το χρώμα, αλλά και το ένδυμα με το ίδιο χρώμα. Δείγμα βασιλικής εξουσίας (Μάρκ. 15,17.20· Λουκ. 16,19· Ιωάν. 19,2.5· Αποκ. 18,12.16).

πορνεία: Αθέμιτη κοινωνία ανδρός με γυναίκα. Η Γραφή μάλιστα χρησιμοποιεί τη λέξη όχι μόνο για παράσταση της τέτοιου είδους ακολασίας και αμαρτίας, αλλά και της ειδωλολατρίας και οποιασδήποτε προς τον Θεό απιστίας. Δεδομένου μάλιστα ότι ο Ισραηλιτικός λαός παραστάθηκε ως νύμφη του Θεού δικαίως ονομάζεται μοιχαλίδα και πόρνη, διότι αθέτησε την υπόσχεση του γάμου, ακολούθησε την ειδωλολατρία και εγκατέλειψε εκείνον. Άρα στη Γραφή ως επί το πλείστον πορνεία και μοιχεία είναι λέξεις συνώνυμες. Γι’ αυτό και οι δύο καταδικάζονται, ασχέτως αν η σημασία τους είναι κυριολεκτική ή μεταφορική. Δηλαδή είτε σωματική είτε πνευματική είναι η πορνεία, πρόκειται για αμαρτία αξιόποινη (Ματθ. 5,32· 15,19· Μάρκ. 7,21· Ιωάν. 8,41· Πράξ. 15, 20· 29· 21,25· Ρωμ. 1,29· Α΄ Κορ. 5,1· 13· 18· 7,2· Β΄ Κορ. 12,21· Γαλ. 5,19· Εφ. 5,3· Κολ. 3,5· Α΄ Θεσ. 4,3· Αποκ. 2,21· 9,21· 14,8· 17,2· 4· 18,3· 19,2).

πραιτώριον (λατ. praetorium): Η σκηνή ή η οικία ή ο χώρος, όπου έμενε ο Ρωμαίος διοικητής. Εκεί έδρευε και η ρωμαϊκή φρουρά (Ματθ. 27,27· Μάρκ. 15,16· Ιωάν. 18,28· 33.19,9· Πράξ. 23,35· Φιλιπ. 1,13). Στους χρόνους του Χριστού ήταν στο φρούριο Αντωνία, στη ΒΔ γωνία του περιβόλου του ναού των Ιεροσολύμων.

πρεσβύτεροι: Στον ιουδαϊσμό της εποχής της Καινής Διαθήκης το όνομα των πρεσβυτέρων συνδέθηκε με τους παλαιούς διδασκάλους του Νόμου (Ματθ. 15,2· 16,21· 26,59· Μάρκ. 7,3· 11,27· Λουκ. 7,3· Πράξ. 4,5.8· 14.23), με τα μέλη του μεγάλου συνεδρίου και με τους προϊσταμένους των συναγωγών. Στις χριστιανικές Εκκλησίες το όνομά τους συχνά χρησιμοποιείται εναλλακτικά με αυτό του επισκόπου και αντιστοιχεί στους δοκιμασμένους ως ποιμένες και χαρισματικούς προϊσταμένους της κοινότητας (Α΄ Τιμ. 5,1.2· 17.19· Τίτ. 1,5). Ο Ιωάννης στην Αποκάλυψη τους αποδίδει ιδιαίτερη αποστολή στην ουράνια ιεραρχία (Αποκ. 4,4.5,6· 6.8.11.14· 7,11.13· 11,16· 14,3· 19,4).

προσευχή: Η προς τον Θεό ευχή ή παράκληση (Ματθ. 17,21· 21,13· Λουκ. 6,12· Εφ. 6,18· Πράξ. 2,42· 10,4· Ρωμ. 1,10· Α΄ Τιμ. 5,5· Ιακ. 5,17). Τόπος προσευχής, προσευχητήριο, αλλά και η συναγωγή και οι πλατείες, έξω από την πόλη, οι καθορισμένες για προσευχή, κυρίως σε μέρη, όπου δεν υπήρχαν συναγωγές (Πράξ. 16,13· 16)

προσήλυτος: Ο προσφάτως ασπαθείς τον ιουδαϊσμό εθνικός (Ματθ. 23,15· Πράξ. 2,10· 6,5· 13, 43). Οι φανατικότεροι Ιουδαίοι επιχειρούσαν με κάθε τρόπο να προσελκύσουν τους εθνικούς στη θρησκεία τους, ακόμη και αν αυτοί δεν τηρούσαν επακριβώς τις διατάξεις του μωσαϊκού νόμου. Δύο τάξεις προσήλυτων υπήρχαν: 1· Οι προσήλυτοι της πύλης, οι οποίοι μόνον κάποιες από τις διατάξεις τηρούσαν, και μάλιστα εκείνες του Νώε, οι οποίες απαγόρευαν την ειδωλολατρία, τον φόνο, τη μοιχεία, την κλοπή, τη βρώση κρέατος με αίμα, τη βλασφημία κατά του Θεού κ.ά. 2· Οι προσήλυτοι της δικαιοσύνης, οι οποίοι γίνονταν δεκτοί στους κόλπους των συναγωγών υπό τον όρο της αυστηρής τηρήσεως όλων των επιταγών του Νόμου.

προφήτης: Ο εμπνευσμένος από τον Θεό, ο προλέγων τα μέλλοντα και αναγγέλλων στους ανθρώπους τις βουλές του Θεού. Οι ανήκοντες στην τάξη των προφητών ήταν όργανα του Θεού και διά του προφητικού χαρίσματος προέτρεπαν τον λαό στην αρετή και στη μετάνοια (Ματθ. 1,22· 2,5). Μεταξύ των προφητών συγκαταλέγονται και ο Δαβίδ (Πράξ. 2,30) και ο Βαλαάμ (Β΄ Πέτρ. 2,16). Η λέξη μετωνυμικά δηλώνει και τα προφητικά βιβλία (Μάρκ. 1,2· Λουκ. 16,29· 31· Ιωάν. 6,45), αλλά και τους λόγους, τις ρήσεις και την ηθική διδασκαλία, που εμπεριέχονται σε αυτά (Ματθ. 5,17· 7,12· 22,40· Πράξ. 26,27). Ο βαπτιστής Ιωάννης χαρακτηρίσθηκε ως ο μέγιστος των προ Χριστού προφητών (Ματθ. 11,9· Λουκ. 7,28), ενώ ο ίδιος ο Κύριος αυτοαποκαλείται προφήτης (Ματθ. 13,57· Μάρκ. 6,4· Λουκ. 4,24· 13, 33· Ιωάν. 4,44) και ως προφήτης αναγνωριζόταν από τους ανθρώπους (Ματθ. 16,14· 21,46· Μάρκ. 6,15· Λουκ. 24,19).

πρωτότοκος: Το πρώτο αρσενικό τέκνο, που δεν ανήκε στη φυλή Λευί, μετά τις σαράντα ημέρες της ζωής του, ασχέτως αν είχε άλλους αδελφούς, αφιερωνόταν στον Θεό και οι γονείς του ως αντίλυτρο προσέφεραν πρόβατο ή ζεύγος τρυγόνων ή περιστεριών (Έξ. 13.2· Λουκ. 2,23-24). Ο πρωτότοκος ήταν ο εκλεκτός, ο διάδοχος του πατέρα του, και λάμβανε διπλή μερίδα από την περιουσία. Μεταφορικά η λέξη χρησιμοποιείται περί του Χριστού ως «πρωτοτόκου πάσης κτίσεως», ο οποίος ως υιός του Θεού προαιωνίως γεννήθηκε προ της δημιουργίας των κτισμάτων (Κολ. 1,15· 18). Επίσης ο Χριστός ονομάζεται «πρωτότοκος ἐκ τῶν νεκρ­ῶν», δηλαδή ο πρώτος, που αναστήθηκε από τους νεκρούς, «πρωτότοκος ἐν πολλοῖς ἀδελφοῖς», δηλαδή ο πρώτος αδελφός των χριστιανών στην οικογένεια του Θεού (Ρωμ. 8,29), και «πρωτότοκος υἱὸς τῆς Παρθένου Μαρίας». Η λέξη επίσης χρησιμοποιείται και περί της Εκκλησίας των πιστών (Εβρ. 12,23).

πῦρ: Η φωτιά (Ματθ. 3,10· 12· 7,19· Μάρκ. 9,22· Λουκ. 9,54· 17,29· Πράξ. 2,19· Α΄ Κορ. 3,13· Αποκ. 8,5· 7). Η λέξη χρησιμοποιείται πολλές φορές επί παρομοιώσεων. Έτσι παραβάλλεται με αυτό η έριδα (Λουκ. 12,49) και η γλώσσα αναφορικά με την καταστρεπτική της δύναμη (Ιάκ. 3,6), αλλά και μεταφορικά με την έννοια των ταλαιπωριών, των πειρασμών (Εβρ. 12,29) και των θανάσιμων κινδύνων (Ιούδ. 23). Ιδίως προς δήλωση του πυρός της κολάσεως (Ματθ. 13,42· 50· 18,8· 9· Αποκ. 14,10· Β΄ Πέτρ. 3,7 κ.ά.)

ῥαββί (=διδάσκαλε): Τιμητική προσφώνηση, που εκφράζει σεβασμό ή οικειότητα. Με αυτήν οι μαθητές του Χριστού και του Ιωάννη του βαπτιστή αποτείνονταν προς αυτούς (Μάρκ. 9,5· Ιωάν. 3,26). Η έκφραση «ραββουνὶ» ήταν αραμαϊκή. Ο Κύριος ήλεγξε τους Φαρισαίους, οι οποίοι ήθελαν να αποκαλούνται έτσι από τους ανθρώπους και απαγόρευσε στους μαθητές του να επιζητούν ή να φέρουν αυτόν τον τίτλο (Ματθ. 23,7.8).

ῥάβδος: Οδοιπορική ράβδος (Ματθ. 10,10) και ποιμενική (Αποκ. 2,27· 12,5· 19,15). Υπήρχε και ράβδος των αρχόντων, το βασιλικό σκήπτρο, ως σύμβολο βασιλικής και δικαστικής εξουσίας (Εβρ. 1,8), αλλά και ράβδος σωφρονιστική (Α΄ Κορ. 4,21).

Ῥούθ: Γυναίκα Μωαβίτισσα, που παντρεύθηκε τον Βοόζ, για να διαιωνίσει το όνομα του πρώτου νεκρού συζύγου της (λεβιρατικός γάμος. Γεν. 38,8-11· Δευτ. 25,5-10· Ματθ. 22,24 κεξ). Διά του γάμου της αυτού η Ρουθ έγινε μητέρα του Ωβήδ, και αξιώθηκε έτσι να καταστεί προμήτωρ του Δαυίδ και του Ιησού Χριστού (Ρουθ 4,17· Ματθ. 1,5).

Σάββατον (=ανάπαυση): Κατά τους χρόνους τους Χριστού αυστηροί τηρητές της αργίας του Σαββάτου υπήρξαν οι Φαρισαίοι, οι οποίοι δεν επέτρεπαν κατ’ αυτό ούτε και τη θεραπεία των ασθενών (Ματθ. 12,12· Μάρκ. 3,2.4· Λουκ. 6,10) ούτε να σηκωθεί ο ιαθείς από την κλίνη του (Ιωάν. 5,10) ούτε να μαδούν οι μαθητές του στάχια (Ματθ. 12,2). Αντίθετα πότιζαν τα ζώα τους την ημέρα αυτή (Λουκ. 13,15) και έβγαζαν από λάκκους πεσμένα πρόβατα (Ματθ. 12,11) και τα βόδια τους από τα πηγάδια (Λουκ. 14,5). Το Σάββατο ήταν η εβδόμη ημέρα της εβδομάδας σε ενικό (Μάρκ. 16,1· Λουκ. 13,16) ή σε πληθυντικό (Ματθ. 28,1· Λουκ. 4,16· Πράξ. 13,14· 16,13· Κολ. 2,16). Η λέξη έχει και την έννοια της τηρήσεως της αργίας του Σαββάτου. Για προσδιορισμό του χρόνου εχρησιμοποιούντο διάφορες φράσεις, όπως «ὁδὸς σαββάτου», δηλαδή οδός, την οποία έπρεπε να διανύσουν οι Ιουδαίοι το Σάββατο (Ματθ. 24,20· Πράξ. 1,12), «δὶς τοῦ Σαββάτου», δηλαδή δύο φορές την εβδομάδα (Λουκ. 18,12) «ἡ μία τῶν Σαββάτων», δηλαδή η πρώτη ημέρα της εβδομάδας, Κυριακή (Μάρκ. 16,2· Λουκ. 24,1· Ιωάν. 20,1· 19· Πράξ. 20,7· Α΄ Κορ. 16,2).

Σαδδουκαῖοι: Ο όρος δηλώνει επιφανείς και πλούσιους με υψηλές θέσεις, αλλά λιγότερους από τους Φαρισαίους, οι οποίοι ονομάζονταν έτσι από τον διδάσκαλό τους Σαδώχ. Κάποιοι ισχυρίζονται ότι οφείλουν την ονομασία τους στη λέξη «Σεδέκ», που σημαίνει δικαιοσύνη. Ο Σαδώκ ζούσε περί το 260 π.Χ. και ήταν μαθητής του Αντιγόνου του Συχαίου, προέδρου του συνεδρίου. Αυτός δίδασκε ότι οι άνθρωποι οφείλουν με αυταπάρνηση να λατρεύουν τον Θεό χωρίς ελπίδα αμοιβής ή φόβο τιμωρίας. Αλλά οι οπαδοί του, διαστρέφοντας τη διδασκαλία του διδασκάλου, αρνούνταν την ύπαρξη των αγγέλων και των πνευμάτων, την αθανασία της ψυχής, την κρίση και την ανάσταση των νεκρών. Πιθανώς αναγνώριζαν την ελληνική φιλοσοφία, αντίθετα προς τους Φαρισαίους, και την εφήρμοζαν στην ερμηνεία των μωσαϊκών νόμων. Παραδέχονταν την ενέργεια του Θεού στην κλίση, δίδασκαν ότι τα πράγματα είχαν ιδιαίτερη φύση και ότι, εφόσον πλάσθηκαν και κινήθηκαν, δεν είχαν ανάγκη της θείας ενέργειας για τη διοίκησή τους, διότι του καθενός η τύχη υπήρχε σε αυτά. Ο Θεός, αφού ρύθμισε το σύστημα της φύσεως, άφησε τους ανθρώπους σε απόλυτη ελευθερία. Ο άνθρωπος είναι κύριος του εαυτού του και αυτουργός της ευτυχίας ή της δυστυχίας, που και τα δύο περιορίζοντα στη ζωή αυτή. Διότι ο θάνατος θέτει τέλος στην ιστορία και ανάσταση και νέα ζωή είναι αδύνατη (Ματθ. 3,7· 16,1· 6· Μάρκ. 12,18· Λουκ. 20,27· Πράξ. 4,1· 5,17· 23,6-8).

σάρξ: Κυριολεκτικά δηλώνει το κρέας ως ουσία φυσική, από την οποία με συνένωση με το αίμα και τα οστά, συνίσταται το σώμα των ανθρώπων και των ζώων (Α΄ Κορ. 15,39· Ιακ. 5,3· Αποκ. 17,16· 19,18· 21· Λουκ. 24,39· Ιωάν. 6,53· Εβρ. 2,14). Περαιτέρω η λέξη δηλώνει και το ανθρώπινο σώμα (Ματθ. 19,5· Πράξ. 2,26· 30), αλλά και το σώμα του Χριστού (Ιω. 6,51· Πράξ. 2,31· Εφ. 2,15). Επίσης δηλώνει το σώμα ως ένα μέρος της ανθρώπινης υποστάσεως, το οποίο υπόκειται στα πάθη και στον θάνατο (Α΄ Κορ. 5,5· 7,28), ως βάση της επίγειας ζωής (Β΄ Κορ. 10,3· Γαλ. 2,20· Φιλιπ. 1,22· 24· Εβρ. 5,7· Α΄ Πέτρ. 4,2) και ως το εξωτερικό του ανθρώπου, που υποπίπτει στις αισθήσεις σε αντίθεση με το εσωτερικό, δηλαδή με το πνεύμα και την καρδιά (Β΄ Κορ. 7,1· Γαλ. 6,12). Η λέξη ακόμη χρησιμοποιείται και αναφορικά με τη φυσική καταγωγή και τη σωματική συγγένεια του ανθρώπου (Ρωμ. 1,3· 9,3· 5· 11,14· Α΄ Κορ. 10,18· Γαλ. 4,23· 29· Εβρ. 12,9· Φιλήμ. 16), καθώς και προς δήλωση του ανθρώπου (Ματθ. 24,22· Μάρκ. 13,20· Λουκ. 3,6· Ιωάν. 17,2· Ρωμ. 3,20· Α΄ Κορ. 1,29· Γαλ. 2,16). Με αυτήν ακριβώς την έννοια απαντά και στα χωρία εκείνα, όπου γίνεται λόγος για την ενανθρώπιση του Χριστού (Ιω. 1,14· Α΄ Τιμ. 3,16· Α΄ Ιωάν. 4,2· Β΄ Ιωάν. 7). Ενίοτε στην Καινή Διαθήκη η σάρκα εκλαμβάνεται ως βάση του φυσικού βίου των ανθρώπων, που αντίκειται στη θεία ενέργεια (Ιωάν. 1,13· Ματθ. 26,41· Ρωμ. 6,19) λόγω της ροπής της προς τις επιθυμίες (Ρωμ. 13,14· Α΄ Ιωάν. 2,16), κυρίως προς τις αισχρές και ακόλαστες επιθυμίες (Β΄ Πέτρ. 2,10· 18· Ιουδ. 7.8· 23). Αποσπά τον άνθρωπο από τον Θεό και διάκειται εχθρικώς προς το πνεύμα (Ματθ. 26,41· Μάρκ. 14,38· Ιωάν. 3,6· 6, 63· Α΄ Πέτρ. 4,6). Στις επιστολές του αποστόλου Παύλου η σάρκα θεωρείται ως η έδρα της αμαρτίας ή το μέσον προς αμαρτία και αντίκειται προς το πνεύμα (Γαλ. 3,3· 5,16· 17· 19· 6,8). Αντίθετος προς τη σάρκα (Ρωμ. 7,25) είναι και ο νους, ο οποίος όμως είναι δυνατόν να γίνει δούλος της (Κολ. 2,18).

σατᾶν-σατανᾶς: Εχθρός και του Θεού και των ανθρώπων, της αγαθότητας και της αρετής, και πηγή κάθε κακίας στον κόσμο. Αναφέρεται σε πολλά χωρία της Γραφής, αλλά όχι πάντοτε υπό το όνομα «σατανᾶς» (Α΄ Παραλ. 21,1· Ιώβ 1,6.12· 2,1· Ζαχ. 3,1). Υπό την αυτήν έννοια απαντά και η λέξη «διάβολος» (Ιώβ 1,11), ο οποίος εκ των διαφόρων αυτών χαρακτήρων ονομάζεται και «Ἀπολλύων» (εβρ. Αββαδών), «ἄγγελος τῆς ἀβύσσου», «Ἄρχων τοῦ κόσμου τῆς ἁμαρτίας», «ἀνθρωποκτόνος», «Βεελζεβούλ», «Βελίαρ» ή «Βελίαλ», «δράκων μέγας κοκκῖνος», «ἐχθρός», «ἑωσφόρος», «θεός τοῦ κόσμου», «Λεβιάθαν», «ὄφις ὁ ἀρχαῖος», «πνεῦμα πονηρόν», «ψεύστης», «πατὴρ τοῦ ψεύδους», «πειράζων» και «πονηρός». Στην εξουσία του υπόκεινται οι ειδωλολάτρες. Μεταφορικά η λέξη δηλώνει και τον άνθρωπο, που είναι όμοιος με τον σατανά (Ματθ. 4,10· Μάρκ. 1,13· 4,15· Λουκ. 10,18· Ιωάν. 13.27· Πράξ. 5,3· Ρωμ. 16,20· Β΄ Κορ. 12,7 κ.ά.)

σημεῖον: Το σημείο, διά του οποίου αναγνωρίζει κάποιος πρόσωπο ή πράγμα και το αντιδιαστέλλει από άλλα (Ματθ. 26,48· Λουκ. 2,12· Α΄ Κορ. 14,22· Β΄ Θεσ. 3,17). Το εξαίσιο σημείο, το θαύμα, δηλαδή το υπερφυές γεγονός, δια του οποίου αποκαλύπτεται η παντοδυναμία και το μεγαλείο του Θεού, για να επιβεβαιωθούν και να γίνουν πιστευτοί οι απεσταλμένοι του. Χρησιμοποιείται από κοινού με τη λέξη «τέρας» (Πράξ. 4,30· 5,12.14,3.15,12). Προς αποπλάνηση πάντως των ανθρώπων σημεία επιτελούν οι ψευδοπροφήτες, ο σατανάς και τα πονηρά πνεύματα (Ματθ. 24,24· Μάρκ. 13,22· Β΄ Θεσ. 2,9· Αποκ. 13,13.14· 16,14· 19,20). Έτσι επίσης καλούνται και πρόσωπα, των οποίων ενέργεια και δράση αποτελεί απόδειξη του αποκαλυφθέντος μεγαλείου του Θεού (Λουκ. 2,34), και κατ’ εξοχήν ο Ιησούς Χριστός (Λουκ. 11,30). Τέλος, η λέξη δηλώνει και το προμήνυμα ή το προάγγελμα, διά του οποίου γίνεται γνωστό το μέλλον (Λουκ. 21,11· Πράξ. 2,19).

σκηνή του μαρτυρίου: Στην Καινή Διαθήκη χρησιμοποιείται και με την κυριολεκτική σημασία (Πράξ. 7,44· Εβρ. 8,5· 9,1· 21) και με τις σημασίες του ναού (Εβρ. 13,10) ή του αγίου των αγίων (Εβρ. 9,3). Μεταφορικώς έτσι δηλώνεται ο ουρανός ως η αληθινή κατοικία του Θεού (Εβρ. 8,2· 9,11· Αποκ. 13,6), αλλά και η σκηνή του Θεού μετά των ανθρώπων ή η κατοικία του Θεού μετά των ανθρώπων. Όπως ο Θεός παρευρισκόταν στη σκηνή του μαρτυρίου, έτσι μετά την αποκατάσταση των πάντων θα κατασκηνώσει ανάμεσα στους ανθρώπους (Αποκ. 21,3).

Σκηνοπηγία: Η τελευταία από τις τρεις μεγάλες εορτές των Εβραίων. Ακολουθούσε την εορτή του εξιλασμού, ετελείτο σε ανάμνηση της διαμονής τους σε σκηνές και διαρκούσε επτά ημέρες. Κατά την τελευταία ημέρα έχυναν στο θυσιαστήριο νερό από την πηγή Σιλωάμ, ενώ σε όλη τη διάρκειά της ο ναός ήταν φωτισμένος (Ιωάν. 7,2).

σκάνδαλον: Στην Καινή Διαθήκη χρησιμοποιείται με ηθική έννοια. Επί πραγμάτων σημαίνει την παγίδα, την αφορμή για αμαρτία και τον πειρασμό (Ματθ. 18,7· Λουκ. 17,1· Ρωμ. 14,13· 16,17· Α΄ Ιωάν. 2,10· Αποκ. 2,14), την αιτία της καταστροφής (Ρωμ. 11,9) και το σκάνδαλο του σταυρού (Γαλ. 5,11). Επί προσώπων δηλώνει τον πλανώντα και οδηγούντα στην αμαρτία (Ματθ. 13,41· 16,23). Έτσι καλείται και ο σταυρωμένος Χριστός, διότι ο σταυρικός του θάνατος θεωρήθηκε ως ένδειξη αδυναμίας και ώθησε τους Ιουδαίους στην αμαρτία (Α΄ Κορ. 1,23). Η φράση «πέτρα σκανδάλου» χρησιμοποιείται μεταφορικά επί του Χριστού, ο οποίος απορρίφθηκε από τους Ιουδαίους, αν και εμφανίσθηκε στους ανθρώπους παρά τις περί Μεσσία προσδοκίες τους (Ρωμ. 9,33· Α΄ Πέτρ. 2,8).

σκεῦος: Το προς οποιαδήποτε εργασία χρειώδες, το παντός είδους αντικείμενο, όπως αγγείο, δοχείο (Μάρκ. 11,16· Λουκ. 8,16· Ιωάν. 19,29· Πράξ. 10,11· 16· 11,5· Ρωμ. 9· 21· Β΄ Τιμ. 2,20· Εβρ. 9,21· Αποκ. 2,27· 18,12). Εικονικά, σκεύη οργής είναι οι άνθρωποι, που εξάπτουν ή επισπούν την οργή του Θεού. Σκεύη ελέους είναι οι άνθρωποι, που είναι άξιοι ευσπλαχνίας (Ρωμ. 9,22.23). Σκεύος «εἰς τιμήν» είναι ο άνθρωπος, που είναι άξιος τιμής (Β΄ Τιμ. 2,21), σκεύη οστράκινα είναι τα ανθρώπινα σώματα (Β΄ Κορ. 4,7). Γενικώς σκεύος ονομάζεται στην Καινή Διαθήκη και το σώμα (Α΄ Θεσ. 4,4· Α΄ Πέτρ. 3,7). Μεταφορικώς χρησιμοποιείται επί ανθρώπων και οργάνων (Πράξ. 9,15). Τέλος, περιληπτικά η λέξη δηλώνει τα ιστία και τα σχοινιά του πλοίου (Πράξ. 27,17), αλλά και την οικοσκευή (Ματθ. 12,29· Μάρκ. 3,27· Λουκ. 17,31).

σκότος: Το σκοτάδι, η έλλειψη φωτός. Κατά τη σταύρωση του Κυρίου σκότος κάλυψε τη γη ως την ενάτη ώρα (Ματθ. 27,45). Κατά τον Ζιγαβηνό το σκότος δηλώνει και και τον διάβολο και τον Πιλάτο, οι οποίοι έλαβαν εξουσία και δύναμη να υποβάλουν τον Κύριο σε πάθη και σε θάνατο, για να εκπληρωθεί η οικονομία της σωτήριας ενανθρωπίσεως. Η λέξη δηλώνει και τον σκοτεινό τόπο (Ματθ. 8,12· 22,13· 25,30· Β΄ Πέτρ. 2,17). Μεταφορικά δηλώνει το εκ της τυφλώσεως των οφθαλμών σκότος, την τυφλότητα (Πράξ. 13,11), αλλά και το πνευματικό σκότος, δηλαδή την άγνοια των θείων πραγμάτων, την αποξένωση από τον Θεό και την εξαιτίας της προερχόμενη ελεεινότητα (Ματθ. 4,16· Λουκ. 1,79· Ιωάν. 3,19· Πράξ. 26,18· Ρωμ. 2,19· 13,12· Β΄ Κορ. 4,6· 6,17· Εφ. 5,11· 6,12· Κολ. 1,13· Α΄ Θεσ. 5,4· Α΄ Πέτρ. 2,9· Α΄ Ιωάν. 1,6). Μετωνυμικά η λέξη δηλώνει τους ζώντες σε κατάσταση πνευματικού σκότους (Εφ. 5,8).

σοφία: Η θεία σοφία (Ρωμ. 11,33· Α΄ Κορ. 1,21). Η πολυποίκιλος σοφία του Θεού νοείται ως η σοφία, η οποία επινοεί πολλές οδούς για να σώσει τους ανθρώπους (Εφ. 3,10· Αποκ. 7,12). Τη σοφία αυτή κατέχει και ο σταυρωθείς Χριστός (Αποκ. 5,12). Σοφία του Χριστού είναι ο ίδιος ο Χριστός, στον οποίο ενσωματώθηκε η σοφία του Θεού (Λουκ. 11,49). Περαιτέρω η λέξη σημαίνει γενικώς την ανθρώπινη σοφία (Λουκ. 2,40· 52· 11,31) τη συνετή παρατήρηση, που αφορά στον δίκαιο και ευσεβή βίο (Ιακ. 1,5· 3,15). Επίσης σημαίνει τη γνώση των θείων πραγμάτων και των ανθρωπίνων καθηκόντων συνημμένη με την ικανότητα του λόγου περί αυτών (Ματθ. 13,54· Μάρκ. 6,2· Πράξ. 6,10), τη γνώση εκείνων, που απαιτούνται για την υπεράσπιση κατά των επιθέσεων των εχθρών του ευαγγελίου (Λουκ. 21,15), τη σοφία του Θεού με την οποία ο βαπτιστής Ιωάννης και ο Χριστός οπλισμένοι οδήγησαν τους ανθρώπους στη σωτηρία τους (Ματθ. 11,19· Λουκ. 7,35) και την εκ Θεού πηγάζουσα σοφία (Α΄ Κορ. 1,24.30· 2,6.7· 12,8· Εφ. 1,8· 17· Κολ. 1,9· 2,3). Ακόμη η λέξη δηλώνει την πολυμάθεια, την επιστημονική γνώση (Πράξ. 7,22) την τέχνη της κατανόησης και της ερμηνείας ονείρων, αριθμών κ.ά. (Αποκ. 13,18· 17,9), την επιστήμη, ιδίως τη φιλοσοφία και τη ρητορική των Ελλήνων (Α΄ Κορ. 1,17· 19· 21· 22· 2,1· 4· 13· 3,19), τη φαινομενική σοφία, που φαντάζεται ότι γνωρίζει τα απόρρητα, τη θεοσοφία (Κολ. 2,23) και τη φρόνηση, τη σύνεση, κυρίως στο κήρυγμα του ευαγγελίου κατά τη συναναστροφή με μη χριστιανούς (Πράξ. 6,3· Κολ. 1,28· 3,16· 4,5). Τέλος, έχει και αρνητική σημασία, την έννοια δηλαδή της πονηρίας, της απάτης (Β΄ Κορ. 1,12· Ιακ. 3,15).

στάδιον-στάδιος: Κυριολεκτικώς δηλώνει ό,τι στέκεται ακίνητο, το προσδιορισμένο μήκος. Το διάστημα, που αποτελείται από 600 ελληνικούς ή 625 ρωμαϊκούς πόδες (το όγδοο ενός ρωμαϊκού μιλίου). Στην Καινή Διαθήκη σημαίνει οδό μήκους ενός σταδίου (Λουκ. 24,13· Ιωάν. 6,19· 11,18· Αποκ. 14,20· 21,16). Μεταφορικά δηλώνει και τον αγώνα ή τη σταδιοδρομία (Α΄ Κορ. 9,24).

στέφανος: Ο στέφανος σε αντίθεση με το βασιλικό στέμμα-διάδημα (την απλή ταινία, που συγκρατούσε την κόμη). Ήταν σύμβολο της νίκης, της αμοιβής, της χαράς, της δυνάμεως και της βασιλείας. Συνεκδοχικά δηλώνει το σέμνωμα, το κόσμημα (Φιλιπ. 4,1· Α΄ Θεσ. 2,19), αλλά και τον μισθό, την ανταμοιβή, την επιβράβευση (Β΄ Τιμ. 4,8· Ιακ. 1,12· Α΄ Πέτρ. 5,4· Αποκ. 2,10· 3,11).

στίγματα: Τα σημάδια, που γίνονται με αιχμηρό εργαλείο. Με αυτά σημαδεύονταν οι δούλοι. Στην Καινή Διαθήκη σημαίνει τα ίχνη των παθημάτων και των πληγών του Κυρίου, τα οποία ο Παύλος δεν φέρει απλώς, αλλά βαστάζει ως παράσημα ανδρείας του Κυρίου (Γαλ. 6,17), δηλώνοντας δι’ αυτών ότι κατά κάποιο τρόπο ανήκει στον Χριστό.

στοιχεῖα τοῦ κόσμου: Στην Καινή Διαθήκη η έκφραση δηλώνει τις βάσεις, τις αρχές της θείας διδασκαλίας (Εβρ. 5,12) αλλά και τα ουράνια σώματα (Γαλ. 4,3· 9).

στρατηγός: Ο ανώτατος άρχοντας, το πρόσωπο που περιβάλλεται την ανώτατη εξουσία (Πράξ. 16,20· 22· 35.36· Με ή χωρίς το επίθετο ιερός σημαίνει τον αρχηγό της φρουράς των Λευιτών, οι οποίοι τηρούσαν την τάξη στον ναό και στα πέριξ του ναού (Λουκ. 22,4· Πράξ. 4,1· 5,24.26).

στύλοι: Στηρίγματα, ερείσματα (Α΄ Τιμ. 3,15). Επί προσώπων η λέξη δηλώνει εκείνον, επί του αξιώματος και της δραστηριότητος του οποίου στηρίζεται η ύπαρξη κάποιου (Γαλ. 2,9). Τον τιμητικό αυτόν τίτλο κατείχαν οι ηγέτες της Εκκλησίας των Ιεροσολύμων. Στύλος στον ναό του Θεού είναι εκείνος, που έχει ασφαλή, σταθερή και παραμόνιμη θέση, και κανείς δεν έχει το δικαίωμα να τον απομακρύνει (Αποκ. 3,12). Στην Αποκάλυψη επίσης γίνεται λόγος για στύλους πυρός, δηλαδή για πύρινους στύλους (Αποκ. 10,1).

Στωικοί: Φιλόσοφοι με έδρα την Ποικίλη Στοά. Πρέσβευαν ότι ο θεός ως πύρινος σπερματικός λόγος (= λογική αρχή) διατρέχει ως πνεύμα και συνέχει ενιαίος όλο το σύμπαν, που διέπεται από την αρχή της συμπάθειας. Τα πάντα διοικεί η απρόσωπη πρόνοια ή ειμαρμένη (= άφευκτη αναγκαιότητα). Η ευδαιμονία επιτυγχάνεται με το «ζῆν ὁμολογουμένως κατὰ φύσιν, τὸ ἀπέχεσθαι καὶ ἀνέχεσθαι» (εγκαρτέρηση και αποχή). Οι Στωικοί μαζί με τους Επικούρειους, σύμφωνα με τις Πράξεις, συνομίλησαν με τον Παύλο στην Αθήνα, αλλά τον θεώρησαν σπερμολόγο, δηλαδή φλύαρο και παραμυθά (Πράξ. 17,18).

συναγωγή: Η συνάθροιση των Ιουδαίων, κάθε Σάββατο και εορτή, και αργότερα κάθε Δευτέρα και Πέμπτη, για άσκηση των θρησκευτικών τους καθηκόντων. Κατά τη διάρκεια της βαβυλώνιας αιχμαλωσίας, επειδή ευρίσκοντο μακριά από την πατρίδα τους, χωρίς ιερά και βωμούς, αισθάνονταν την ανάγκη της συναθροίσεως, και μάλιστα τα Σάββατα και τις εορτές, και διάβαζαν σε χώρους ιδιωτικούς τις Γραφές. Μετά την αιχμαλωσία, αν και ανοικοδόμησαν πάλι τον ναό και τελούσαν τα θρησκευτικά τους καθήκοντα, εντούτοις διατήρησαν και τη συναγωγή, κτίζοντας σε ιερό χώρο ιδιαίτερο οικοδόμημα, όπου τελούσαν τις θρησκευτικές τους συνάξεις. Έτσι σταδιακά στις επισημότερες ιουδαϊκές πόλεις ιδρύθηκαν τέτοιες συναγωγές, όπως στη Ναζαρέτ και στην Καπερναούμ. Σε κάθε συναγωγή προΐστατο ο αρχισυνάγωγος, ο οποίος φρόντιζε για την τάξη και για τα αφορώντα στη συναγωγή. Υπό αυτόν ήταν οι πρεσβύτεροι ποιμένες, που συνεσκέπτοντο μαζί του και εκτελούσαν τις εκ μέρους της συναγωγής επιβαλλόμενες ποινές στους ατακτούντες (Ματθ. 4,23· Μάρκ. 1,21· Λουκ. 4,15· Ιωάν. 6,59· Πράξ. 13,5· Ιάκ. 2,2· Αποκ. 2,9).

συνέδριον: Έτσι ονομάζονταν τα δύο ανώτατα ιουδαϊκά δικαστήρια, τα οποία διακρίνονταν σε μικρό και σε μεγάλο. Το μικρό συνέδριο απαρτιζόταν από είκοσι τρεις δικαστές και κατώτερους υπαλλήλους, οι οποίοι καταδίκαζαν σε θάνατο τους περιπίπτοντες σε βαρύτατα παραπτώματα (Δευτ. 16,18). Συνεδρίαζε σε όλες τις πόλεις των φυλών του Ισραήλ και δίκαζε τον λαό με μεγάλη αυστηρότητα και δικαιοσύνη. Το μεγάλο συνέδριο της Ιερουσαλήμ απαρτιζόταν από εβδομήντα δικαστές με έναν επικεφαλής, τον πρόεδρο ή άρχοντά του. Οι κριτές του, οι οποίοι όφειλαν να έχουν αρετές ηθικές, πολιτικές και κοινωνικές μεγαλύτερες από τα μέλη του μικρού συνεδρίου, ήταν αντιπρόσωποι όλου του ισραηλιτικού λαού, εξελέγοντο από τους διασημότερους αρχηγούς των φυλών και αποτελούσαν τη γερουσία (Α΄ Μακ. 12,6· 14,9). Οι ιερείς και αρχιερείς του συνεδρίου αυτού είχαν μεγάλη επιρροή και δύναμη, και γι’ αυτό εκαλούντο άρχοντες του συνεδρίου. Του συνεδρίου προήδρευε πάντοτε αρχιερεύς. Τόπος συνεδριάσεων φαίνεται ότι ήταν ο οίκος του αρχιερέα, αν και ο πρόεδρος είχε το δικαίωμα να συγκαλέσει το συνέδριο και αλλού. Πάντως η επίσημη αίθουσα συνεδριάσεων ήταν ο περίβολος του μεγάλου ναού. Τέλος, η εξουσία και η δύναμη του συνεδρίου αυτού ήταν απεριόριστη, αφού αποφάσιζε περί ζωής και θανάτου, σύναπτε ειρήνη, επαγρυπνούσε για τις παραδόσεις και τους νόμους και κανόνιζε τα αφορώντα στην παιδεία και στην ανάπτυξη του ισραηλιτικού λαού (Ματθ. 5,22· Μάρκ. 14,55· Λουκ. 22,66· Ιωάν. 11,47· Πράξ. 5,21· 27· 34· 41).

σωτήρ: Έτσι χαρακτηρίζονται οι κριτές (Κριτ. 3,9· 15· 12,3), και κατεξοχήν ο Γιαχβέ, ο οποίος διά του αρχετυπικού γεγονότος της Εξόδου αποδείχθηκε ως βράχος και ασπίδα της βοήθειας του Ισραήλ. Στο Ησ. 49,6 και στο Ζαχ. 9,9 με τη σωτηρία συνδέεται ο ταπεινός Μεσσίας. Σωτήρες επονομάζονται στους ελληνορωμαϊκούς χρόνους θεότητες, που λειτουργούν ως συναντιλήπτορες και θεράποντες, όπως ο Ασκληπιός, ιατροί, φιλόσοφοι, και κυρίως οι ηγεμόνες σε συνδυασμό με τον όρο ευεργέτης. Ο λυτρωτής, ο ελευθερωτής. Χρησιμοποιείται επί του Θεού (Λουκ. 1,47· Α΄ Τιμ. 1,1· 2,3· 4,10· Τίτ. 1,3· 2,10· 3,4· Ιούδ. 25), αλλά και επί του Χριστού ως του κατεξοχήν σωτήρα του κόσμου από την αμαρτία (Λουκ. 2,11· Ιωάν. 4,42· Πράξ. 5,31· 13,23· Εφ. 5,23· Φιλιπ. 3,20· Β΄ Τιμ. 1,10· Β΄ Πέτρ. 1,1· 11· 2,20· 3,2· 18· Α΄ Ιωάν. 4,14). Το όνομα Ιησούς σημαίνει ρύστης, αφού εκείνος σώζει τον λαό του από τις αμαρτίες του (Τιτ. 1,4· 2,13· 3,6).

τάλαντον: Στην Καινή Διαθήκη υπονοείται το συριακό τάλαντο ισοδύναμο με χίλιες διακόσιες αττικές δραχμές (Ματθ. 18,24· 25,15· 16· 20· 22· 24· 25· 28).

τέκνον: Με την κυρία σημασία χωρίς διάκριση του γένους (Μάρκ. 13,12· Λουκ. 1,7· Ρωμ. 9,8). Σημαίνει και τον γιο (Ματθ. 21,8). Χρησιμοποιείται και σε αβρές προσφωνήσεις (Ματθ. 9,2· Μάρκ. 2,5· 10,24· Λουκ. 2,48· 15,31). Κατά πληθυντικό δηλώνει πολλές φορές τους απογόνους (Ματθ. 2,18· 3,9· Λουκ. 3,8· Πράξ. 2,39· 13,32). Ακόμη ο πνευματικός γιος του διδασκάλου του (Α΄ Κορ. 4,17· Α΄ Τιμ. 1,2· 18· Β΄ Τιμ. 1,2· 2,1· Τίτ. 1,4· Φιλήμ. 10· Γ΄ Ιωάν. 4). Επίσης έτσι νοούνται οι κάτοικοι μιας πόλεως (Ματθ. 23,37· Γαλ. 4,25). «Τέκνα Θεοῦ» καλούνται και οι πιστοί, που μετέχουν στα χαρίσματα της πίστεως και φέρονται υπό του πνεύματος του Θεού (Ιωάν. 11,52· Ρωμ. 8,16). «Τέκνα τοῦ διαβόλου» είναι οι φερόμενοι υπό του διαβόλου και οι πορευόμενοι κατά το θέλημά του (Α΄ Ιωάν. 3,10). Η λέξη κατά εβραϊσμό απαντά και με διάφορα αφηρημένα ουσιαστικά, όπως «τέκνα σοφίας», δηλαδή σοφοί άνθρωποι (Ματθ. 11,19), «τέκνα φωτός», δηλαδή οι αγαπώντες το φως (Εφ. 5,8), «τέκνα ὀργῆς», δηλαδή οι περιπεσόντες στην οργή του Θεού (Εφ. 2,3), «τέκνα ὑπακοῆς», δηλαδή οι ευπειθείς άνθρωποι (Α΄ Πέτρ. 1,14), «κατάρας τέκνα», δηλαδή οι υποπεσόντες σε κατάρα (Β΄ Πέτρ. 2,14).

τελώνης: Κρατικός υπάλληλος εντεταλμένος για την είσπραξη των φόρων, οι οποίοι κατά τους χρόνους του Χριστού ήταν δυσβάστακτοι. Γι’ αυτό και οι τελώνες εθεωρούντο άνθρωποι αμαρτωλοί, άδικοι και μισητοί. Συγκροτούσαν μάλιστα εταιρείες με σκοπό την κερδοφόρα είσπραξη των τελών ορισμένης περιοχής, εφόσον είχαν προαγοράσει αυτά με πλειοδοτική δημοπρασία από την ρωμαϊκή αρχή. Κατά τις ευαγγελικές διηγήσεις τελώνης ήταν και ο Ματθαίος ή Λευί προτού κληθεί από τον Κύριο (Ματθ. 9,9-12· Μάρκ. 2,15· 16· Λουκ. 5,27 κεξ.).

Τιβεριάς: Πόλη, που ίδρυσε ο τετράρχης Ηρώδης Αντίπας το 21 μ.Χ. προς τιμήν του Τιβέριου στη δυτική ακτή της Θάλασσας της Γαλιλαίας. Έτσι ονομάζεται και η λίμνη της Γαλιλαίας (Ιωάν. 6,1· 21,1).

τιμή: Η τιμή, η αξία, η διατίμηση προσώπου ή πράγματος (Ματθ. 27,6· 9· Πράξ. 4,34· 5,2· 19,19). Μετωνυμικά η λέξη δηλώνει τα πολύτιμα πράγματα (Αποκ. 21,24· 26). Επίσης δηλώνει την τιμή και την υπόληψη (Ιωάν. 4,44· Ρωμ. 9,21· Α΄ Κορ. 12,23.24· Κολ. 2,23· Α΄ Θεσ. 4,4· Β΄ Τιμ. 2,20.21· Εβρ. 3,3· Α΄ Πέτρ. 3,7), τον σεβασμό (Ρωμ. 12,10· 13,7· Α΄ Τιμ. 5,17· 6,1), τη λατρεία (Α΄ Τιμ. 1,17· 6,16· Αποκ. 4,9· 11) και την τιμή, που πρόκειται να αποδοθεί στους πιστούς στην αιώνια ζωή (Ρωμ. 2,7· 10· Α΄ Πέτρ. 1,7), τον έπαινο ή την τιμή που απολαμβάνει κάποιος από το αξίωμά του, αλλά και το ίδιο το αξίωμα (Πράξ. 28,10· Εβρ. 5,4· Α΄ Πέτρ. 2,7).

Τιμόθεος: Γιος πατέρα εθνικού και της εβραίας Ευνείκης, εγγονός της Λωίδος από τη Λύστρα της Λυκαονίας (Πράξ. 16,1· 20,4). Όταν ο Παύλος μετέβη στη Λύστρα, φαίνεται ότι διέμεινε στην ευσεβή οικογένεια του Τιμοθέου και, αφού σαγήνευσε αυτόν στη νέα θρησκεία, τον κατήχησε στα χριστιανικά δόγματα και τον βάπτισε. Γι’ αυτό και δικαίως ο Παύλος τον αποκαλεί γνήσιον τέκνο «ἐν πίστει» (Α΄ Τιμ. 1,2) και τον παρακινεί πατρικώς να καταστήσει γνωστά και στους πιστούς και να τους διδάξει όσα άκουσε από εκείνον «διὰ πολλῶν μαρτύρων» (Β΄ Τιμ. 2,2). Αργότερα τον παρέλαβε ως συνεργάτη στο έργο της αποστολικής διακονίας στην Τρωάδα και στη Μακεδονία (Πράξ. 16,1). Ο Τιμόθεος ακολούθησε τον Παύλο σε όλους τους διωγμούς και στα παθήματα (Β΄ Τιμ. 3,10). Κατά την πρώτη μάλιστα αιχμαλωσία στην Ρώμη ο Παύλος είχε στο πλευρό του τον Τιμόθεο (Φιλιπ. 1,1· 2,19· Κολ. 1,1· Φιλήμ. 1,1). Τότε συνελήφθη και φυλακίσθηκε και αυτός, αλλά αργότερα αφέθηκε ελεύθερος (Εβρ. 13,23). Ο Τιμόθεος, κατά τη μαρτυρία του Ευσεβίου, έγινε πρώτος επίσκοπος της Εκκλησίας της Εφέσου, όπου υπέστη μαρτυρικό θάνατο.

Τραχωνῖτις: Χώρα μεταξύ Παλαιστίνης και Συρίας, που κατοικείτο από ληστές και ανήκε στον τετράρχη Φίλιππο (Λουκ. 3,1). Περιοχή άγρια και αφιλόξενη.

Τρεῖς Ταβέρναι: Σταθμός ανάπαυσης νοτιοανατολικώς της Ρώμης επί της Αππίας Οδού. Εκτεινόταν από τη Ρώμη μέχρι το Βρεντέσιο μέσω της Καπύης. Στον σταθμό αυτό είχαν εξέλθει οι Χριστιανοί της Ρώμης, για να προϋπαντήσουν τον απόστολο Παύλο ([Πράξ. 28,13‐15](http://wol.jw.org/el/wol/bc/r11/lp-g/1200004388/0/0)).

Τρωάς: Επίνειο ομώνυμης πόλης της Μικράς Ασίας, πλησίον του Ελλησπόντου. Την πόλη αυτήν επισκέφθηκε επανειλημμένα ο απόστολος Παύλος, και από εκεί αναχώρησε για την πρώτη του επίσκεψη στη Μακεδονία (Πράξ. 16,8.11· 20,5.6· Β΄ Κορ. 2,12· Β΄ Τιμ. 4,13).

τύπος: Το εκ του κτυπήματος προερχόμενο σημάδι (Ιωάν. 20,25), εικόνα, άγαλμα, ανδριάντας (Πράξ. 7,43), ἀρχέτυπον, υπόδειγμα (Πράξ. 7,44· Εβρ. 8,5). Μεταφορικά χρησιμοποιείται περί του Αδάμ, ο οποίος υπήρξε τύπος του Χριστού (Ρωμ. 5,14). Ακόμη δηλώνει το δείγμα, το παράδειγμα, το άξιο μιμήσεως (Φιλιπ. 3,17· Α΄ Θεσ. 1,7· Β΄ Θεσ. 3,9· Α΄ Τιμ. 4,12· Τίτ. 2,7· Α΄ Πέτρ. 5,3), αλλά και το σχήμα ή τη μορφή (Ρωμ. 6,17· Πράξ. 23,25).

υἱός: Με κυριολεκτική σημασία σημαίνει τον γιο (Ματθ. 7,9· 10,37· 20,20· Λουκ. 1,13). Όταν δηλώνεται το όνομα του πατέρα η λέξη υιός συνήθως παραλείπεται, όπως στο γενεαλογικό κατάλογο του Λουκά (Λουκ. 3,23-38). Χρησιμοποιείται και επί θετών γιων (Πράξ. 7,21· Εβρ. 11,24). Ακόμη η λέξη τίθεται προς ένδειξη του γνησίου γιου σε αντίθεση προς το νόθο (Εβρ. 12,8), ή επί φιλικών προσφωνήσεων των πρεσβυτέρων προς τους κατώτερους ή νεώτερους (Εβρ. 12,5). Δηλώνει επίσης τον απόγονο με την ευρύτερη έννοια, τον εγγονό, το δισέγγονο, και γενικώς τον εξ ευθείας γραμμής καταγόμενο (Ματθ. 1,20· 22,42· 45). Κατά πληθυντικό δηλώνει τους απογόνους φυλής ή λαού (Ματθ. 27,9· Πράξ. 9,15· Εβρ. 7,5· Γαλ. 3,7). Επί των ζώων είναι το νεογέννητο, το μικρό στην ηλικία (Ματθ. 21,5). Μεταφορικά με γενική προσώπου ή πράγματος δηλώνει τον με οποιοδήποτε δεσμό συνδεόμενο με κάποιον ή με κάτι (Ματθ. 23,15· Λουκ. 6,10· 10,6· 16,8· 20,34· Μάρκ. 3,17· Ιωάν. 12,36· 17,12· Πράξ. 4,36· 13,10· Β΄ Θεσ. 2,3· Α΄ Θεσ. 5,5· Β΄ Θεσ. 2,3· Εφ. 2,2· 5,6· Κολ. 3,6 κ.ά.).

Υἱὸς (τοῦ) ἀνθρώπου: Εβραϊσμός, προσωνυμία, που αποδιδόταν ανάρθρως στους ανθρώπους (Μάρκ. 3,28· Εφ. 3,5· Εβρ. 2,6) και ενάρθρως στον Χριστό. Στην Καινή Διαθήκη απαντά συνήθως ενάρθρως, ειλημμένη εκ της Παλαιάς Διαθήκης (Δαν. 7,13). Σημαίνει τη θεία σάρκωση του υιού και τη σχέση του με την ανθρωπότητα, αντίθετα με την έννοια «ὁ υἱὸς τοῦ Θεοῦ», η οποία σήμαινε τη θεότητα και τη σχέση με τον Πατέρα (Ματθ. 8,29). Οι Ιουδαίοι θεωρούσαν αυτή τη φράση ως σημαίνουσα τον Μεσσία, σύμφωνα άλλωστε και με την προφητεία του Δανιήλ. Ακόμη η προσωνυμία αναφερόταν στους προφήτες Ιεζεκιήλ και Δανιήλ και δήλωνε απλώς τον άνθρωπο, που ήταν στην υπηρεσία του Θεού (Αριθ. 23,19· Ιώβ 25,6· Ψαλμ. 8,5). Ο Ιησούς στα ευαγγέλια αυτοαποκαλείται «υἱὸς τοῦ ἀνθρώπου» ενάρθρως εκτός από μία φορά (Ιωάν. 5,27) προς βεβαίωση της αληθινής σαρκώσεώς του και διότι έγινε τέλειος άνθρωπος (Ματθ. 8,20· 9,6· 10,23· 11,19).

υἱὸς Θεοῦ-υἱοὶ Θεοῦ: Με τη φυσική έννοια η φράση σημαίνει οτιδήποτε κατάγεται απευθείας από τον Θεό χωρίς ανθρώπινη παρέμβαση. Έτσι λέγεται περί του Χριστού (Λουκ. 1,32) και περί του Αδάμ (Λουκ. 3,38). Μεταφορικά «υἱοὶ Θεοῦ» είναι οι άνθρωποι, οι οποίοι ανήκουν στον Θεό και διά των ηθικών τους πράξεων είναι όμοιοι με εκείνον (Ματθ. 5,9· 45· Λουκ. 6,35· Ρωμ. 9,14.15· Γαλ. 4,6). Ο Θεός μεταχειρίζεται αυτούς, όπως ο πατέρας τα τέκνα (Ρωμ. 9,26· Β΄ Κορ. 6,18· Αποκ. 21,7). Ο κατεξοχήν «υἱὸς τοῦ Θεού» είναι ο Χριστός (Ματθ. 4,3.6.16,16· 26,63· Λουκ. 4,3.9· 22,70· Ιωάν. 1,34· 50· 6,69· Μάρκ. 14,61). Την υιότητα του Ιησού Χριστού επιβεβαίωσε ο ίδιος ο Πατέρας στον Ιορδάνη διακηρύσσοντας «οὗτός ἐστιν ὁ υἱός μου ὁ ἀγαπητός, ἐν ᾧ ηὐδόκησα» (Ματθ. 3,17· Μάρκ. 1,11· 9,7· Λουκ. 3,22· 9,35· Β΄ Πέτρ. 1,17).

ὕσσωπος: Φυτό ποώδες και αρωματικό, που αφθονεί στη Συρία και στη χερσόνησο του Σινά. Χρησιμοποιείται για τον ραντισμό κατά τις τελετές των Ισραηλιτών (Εξ. 12,22· Λευιτ. 14,4.6· Ψαλμ. 50,9· Ιωάν. 19,29· Εβρ. 9,19).

Φαρισαῖοι: Οι Φαρισαίοι ήταν Ιουδαίοι και μέλη μιας θρησκευτικής αιρέσεως με μεγάλη επιρροή στον λαό. Σε αντίθεση προς τους Σαδδουκαίους αποδέχονταν και την παράδοση ως μέτρο και κανόνα της πίστεως και του νόμου. Απέδιδαν μεγάλη σημασία και σπουδαιότητα στους εξωτερικούς τύπους, όπως στους βαπτισμούς, στους καθαρισμούς των ξεστών, των πινακίων και των ποτηριών, στις νηστείες, στις προσευχές και στις ελεημοσύνες, επιδιώκοντας με όλα αυτά τον θαυμασμό και τον έπαινο των πολλών. Γι’ αυτό και ο Χριστός τους ελέγχει με σφοδρότητα ως υποκριτές και δόλιους (Ματθ. 23,13). Ακόμη ερμήνευαν τον νόμο με μεγάλη αυστηρότητα και κατά γράμμα, και έδιναν μεγαλύτερη σημασία στα τυπικά του παραγγέλματα παρά στις απαιτήσεις του ηθικού αισθήματος. Πίστευαν στην αθανασία της ψυχής και στην κατά τη μέλλουσα ζωή ανταπόδοση διά του Μεσσία, τον οποίο ανέμεναν να έλθει, για να αναστήσει τους νεκρούς. Παραδέχονταν την ύπαρξη των αγαθών και των πονηρών πνευμάτων. Ήταν άσπονδοι εχθροί των Ρωμαίων και παρέμεναν σταθεροί στην παλαιά θεοκρατία. Ήταν ακόμη οι πλέον αδιάλλακτοι και απηνείς διώκτες του Χριστού, από τον οποίο χαρακτηρίσθηκαν «ὑποκριταί» (Ματθ. 19,3· 23,13· 23· Λουκ. 16,14· Πράξ. 26,5· Φιλιπ. 3,5).

φαρμακεία: Από την κυριολεκτική έννοια της χρήσεως φαρμάκων η λέξη μετέπεσε στην έννοια της χρήσεως μαγικών μέσων, της μαγείας, της γοητείας (Γαλ. 5,20) και της ειδωλολατρίας (Αποκ. 18,23). Ακόμη σημαίνει και το δηλητήριο (Αποκ. 9,21).

φάτνη: Αρχικά ο όρος αναφερόταν σε τύπο καλαθιού πλεγμένου από κλάδους ιτιάς ή, κατ’ άλλη άποψη, στο αντικείμενο, με το οποίο δενόταν το ζώο, από όπου συνεκδοχικώς προήλθε το παχνί. Έτσι επίσης ονομαζόταν και η σκάφη από ασβεστόλιθο, η λαξευμένη στα πέτρινα τοιχώματα των σπηλαίων, όπου τοποθετείτο η τροφή των ζώων ([Λουκ. 2,7](http://wol.jw.org/el/wol/bc/r11/lp-g/1200002886/0/0). 2,12.16· 13,15).

Φῆλιξ: Διετέλεσε αυτοκρατορικός επίτροπος της ρωμαϊκής επαρχίας της Ιουδαίας μεταξύ των ετών 52-58 μ.X. (Πράξ. 23,24· 26· 24,3· 22· 24· 25· 27· 25,14)

Φῆστος: Διάδοχος του Φήλικος στη διοίκηση της Ιουδαίας ([Πράξ. 24,27](http://wol.jw.org/el/wol/bc/r11/lp-g/1200001512/0/0). 25,1· 4· 9· 12· 13· 14· 22· 23· 24).

φοίνιξ: Δένδρο, πανάρχαιο σύμβολο της ανάστασης, της αναγέννησης και της αθανασίας, που αποτελούσε το εθνικό έμβλημα της Παλαιστίνης (Ιωάν. 12,13· Αποκ. 7,9).

φυλακαὶ τῆς νυκτός: Οι Εβραίοι διαιρούσαν τη νύκτα σε τρεις φυλακές (18.00-20.00, 20.00-02.00, 02.00-ανατολή), ενώ οι Ρωμαίοι σε τέσσερις: Τοψέ ή δύση (18.00-21.00), μεσονύκτιο (21.00-12.00), ἀλεκτοροφωνία (12.00-03.00) και πρωΐ (03:00-ανατολή).

φυλακτήρια: Μικροί κύλινδροι από πάπυρο και αργότερα από περγαμηνή, που οι Ισραηλίτες έφεραν στο μέτωπο ή στον δεξιό βραχίονα, για να προφυλάσσονται από δεινές καταστάσεις (Εξ. 13,9· Δευτ. 11,18· Ματθ. 23,5), βασιζόμενοι στον λόγο του Μωυσή (Δευτ. 6,8).

Χαναάν: Η γη της επαγγελίας, όπου εκτός των ιθαγενών Χαναναίων είχαν διεισδύσει οι Κεναίοι, οι Αμαληκίτες, απόγονοι του Ησαύ κ.ά. Το όνομά της οφείλεται στον νεώτερο γιο του Χαν. Μετωνυμικά έτσι δηλώνεται και ο λαός, που προήλθε από το γένος του και όλη η γη, στην οποία ο λαός αυτός κατοικούσε (Πράξ. 7,11). Με τη στενότερη έννοια εννοείται η προς δυσμάς του Ιορδάνη Παλαιστίνη (Πράξ. 7,11), ενώ με την ευρύτερη έννοια όλη η Παλαιστίνη (Πράξ. 13,19).

Χαλδαῖοι: Οι κάτοικοι της Χαλδαίας, δηλαδή της χώρας, που έκειτο βορειοδυτικά των ποταμών Τίγρη και Ευφράτη. Αργότερα έτσι ονομάζονταν οι ανήκοντες στην τάξη των ιερέων και οι επιδιδόμενοι στην αστρολογία (Πράξ. 7,4).

χάρις: Θέλγητρο, κομψότητα (Λουκ. 4,22· Εφ. 4,29), εύνοια, ευμένεια (Λουκ. 1,30· 2,40· 52· Πράξ. 2,47). Συνήθης είναι η χρήση της λέξεως στην αρχή και στο τέλος των επιστολών του αποστόλου Παύλου (Ρωμ. 1,7· 16,20· 24· Α΄ Κορ. 1,3). Χρησιμοποιείται κυρίως περί της οικειοθελούς και ελεύθερης ευμένειας του Θεού προς την αμαρτωλή ανθρωπότητα, για να την σώσει και να την καταστήσει ευδαίμονα. Με αυτή τη σημασία απαντά στις επιστολές του Παύλου (Ρωμ. 3,24· 5,17· 11,5· Πρβλ. Πράξ. 14,3· 20,32). Η χάρη αυτή παρέχεται στους ανθρώπους διά του Χριστού, ο οποίος επέδειξε αυτήν με την έσχατη ταπείνωση και τον σταυρικό θάνατο (Ρωμ. 5,15). Μέσω αυτής της δωρεάς χαρίζονται κατεξοχήν η δικαίωση και η υιοθεσία, η γενεαλόγηση από τον ίδιο τον Θεό, αλλά και τα λοιπά προσωπικά χαρίσματα, που πραγματώνονται με την έκχυση του αγίου Πνεύματος, το οποίο συνοδεύει την κλήση και τη μεταστροφή (Β΄ Κορ. 8,9· Γαλ. 1,6). Η ενέργεια της θείας χάρης είναι νέα ζωή, που έχει ως αρχή και αφετηρία την πίστη (Πράξ. 18,27). Περαιτέρω η λέξη δηλώνει και τη βεβαίωση, την απόδειξη της χάρης (Ιωάν. 1,16· Α΄ Κορ. 1,4· Β΄ Κορ. 9,8· Εφ. 4,7· Ιακ. 4,6). Ο Παύλος συνεχώς μνημονεύει τη χάρη αυτή του Θεού, η οποία ενισχύει τον ίδιο στην εκπλήρωση της αποστολικής του διακονίας (Ρωμ. 1,5· 12,3· 6· 15,15· Α΄ Κορ. 3,10· Γαλ. 2,9· Εφ. 3,2· 7· 8). Επίσης η λέξη χρησιμοποιείται επί της ευνοίας των ανθρώπων (Πράξ. 24,27· 25,3· 9· Β΄ Κορ. 1,15), αλλά και επί της ευχαριστίας, την οποία αυτοί εκφράζουν με λόγια ή με έργα (Λουκ. 6,32· 17,9· Α΄ Τιμ. 1,12· Β΄ Τιμ. 1,3· Εβρ. 12,28· Α΄ Κορ. 10,30 κ.ά.).

χείρ: Με την κύρια σημασία η λέξη δηλώνει το ανθρώπινο χέρι (Ματθ. 3,12· 8,3· 19,13· Μάρκ. 7,3· 8,23· Πράξ. 3,7 κ.ά.). Πολλές φορές γίνεται λόγος «περὶ τῆς χειρός» ή «περὶ τῶν χειρῶν» κάποιου αντί του προσώπου (Λουκ. 22,21· Αποκ. 9,20). Μετωνυμικώς η λέξη χρησιμοποιείται ως σύμβολο της δυνάμεως ή της θελήσεως (Ματθ. 17,22· 26,45· Μάρκ. 9,31· Λουκ. 1,71· 74· Ιωάν. 3,35· 13,3· Πράξ. 12,11 κ.ά.). Κυρίως γίνεται λόγος «περὶ τῆς χειρὸς τοῦ Θεοῦ» ως συμβόλου της δυνάμεως και της ενεργείας του (Εβρ. 1,10) ή ως συμβόλου της παντοδυναμίας του (Πράξ. 4,28· Α΄ Πέτρ. 5,6), ως συμβόλου της προνοίας του (Λουκ. 23,46· Ιωάν. 10,29· Πράξ. 11,21) και ως συμβόλου της τιμωρού δικαιοσύνης του (Πράξ. 13,11· Εβρ. 10,31).

χερουβίμ: Ένα από τα εννέα αγγελικά τάγματα, το οποίο κατά τα ιστορούμενα στη Γένεση επιτηρούσε τον παράδεισο (Γεν. 3,24). Στον Ιεζεκιήλ (Ιεζ. 1,5· Κεφ. 8-11) αυτά παρίστανται να έχουν ομοίωμα ανθρώπου και τέσσερα πρόσωπα, ανθρώπου, αετού, λέοντος και μόσχου. Είχαν επίσης πόδια φτερωτά και πτερύγια, καθώς και σκέλη καλυμμένα από πλήθος οφθαλμών (Ιεζ. 10,12). Δύο τέτοια χερουβίμ χρυσοτορευτά είχαν κατασκευασθεί για την κιβωτό της διαθήκης, τα οποία εξέτειναν τα πτερύγια επάνω από αυτήν και είχαν τα πρόσωπά τους στραμμένα μεταξύ τους. Επάνω στα χερουβίμ «καθόταν» ο Θεός (Α΄ Βασ. 4,4· Α΄ Παραλ. 13,6· Ψαλμ. 98,1· Εβρ. 9,5).

χιτών: Το εσωτερικό ένδυμα των αρχαίων (πρβλ. «ἄραφος χιτών», Ιωάν. 19,23). Κατά πληθυντικό η λέξη σημαίνει γενικώς τα ενδύματα (Μάρκ. 14,63).

χρῖσμα: Στην Καινή Διαθήκη η λέξη σημαίνει τα χαρίσματα του αγίου Πνεύματος, που παρέχονται διά του ιερού Βαπτίσματος (Α΄ Ιωάν. 2,2.27).

Χριστιανοί: Έτσι ονομάσθηκαν για πρώτη φορά οι εθνικοί, οι οποίοι περί το 40 μ.Χ. στην Αντιόχεια διά του αποστόλου Βαρνάβα πίστευσαν στον Χριστό (Πράξ. 11,26). Πάντως η ονομασία αυτή τους αποδόθηκε από μη χριστιανούς, διότι οι ίδιοι αποκαλούνταν μεταξύ τους αδελφοί, μαθηταί, πιστοί, εκλεκτοί ή άγιοι, όπως συνάγεται από τις επιστολές του Παύλου. Η προσωνυμία των οπαδών της νέας θρησκείας εικάζεται ότι προήλθε από τους Ρωμαίους, διότι δεν φαίνεται πιθανό ότι οι Ιουδαίοι θα απέδιδαν ποτέ το όνομα του Μεσσία τους στους χριστιανούς, τους οποίους αποστρέφονταν. Εφόσον λοιπόν ήταν σε χρήση στους Ρωμαίους οι τίτλοι Πομπηϊανός, δηλαδή οπαδός του Πομπηίου και Καισαριανός, δηλαδή οπαδός του Καίσαρα, κατ’ αναλογία αυτοί αποκάλεσαν Χριστιανούς τους οπαδούς του Χριστού (Πράξ. 26,28· Α΄ Πέτρ. 4,16).

Χριστός: Από τη σημασία των χρισμένων με άγιο έλαιο αρχιερέων και βασιλέων του Ισραήλ, βάσει και των προφητειών του Δαβίδ (Ψαλμ. 2,2) και Δανιήλ (Δαν. 9,25), εκλήθη Χριστός ο προσδοκώμενος λυτρωτής, ο οποίος επρόκειτο να αναστήσει την βασιλεία του Ισραήλ και να κυβερνήσει αυτόν (Μάρκ. 15,32· Λουκ. 23,2). Από την Παλαιά Διαθήκη μεταβιβάσθηκε ακολούθως και στην Καινή Διαθήκη και αποτέλεσε το κύριο όνομα του Ιησού Χριστού (Ματθ. 1,17· 11,2· Μάρκ. 9,41· Ιωάν. 1,17· Ρωμ. 8,10· Β΄ Κορ. 13,5· Γαλ. 4,19· Εφ. 3,17· Κολ. 1,17). Σύμφωνα με αυτό ο Χριστός είναι το δεύτερο πρόσωπο της αγίας Τριάδος, ο οποίος γεννήθηκε «ἐπ’ ἐσχάτων τῶν χρόνων ἀσπόρως καὶ ἀνερμηνεύτως ἐκ τῆς ἀειπαρθένου Μαρίας». Περί της θεότητας αυτού υπάρχουν μαρτυρίες στην Παλαιά Διαθήκη. Προς αυτόν λέει ο Θεός «Υἱός μου εἰ σύ, ὅτι σήμερον γεγέννηκά σε» (Ψαλμ. 2,7). Περί αυτού ψάλλει ο Δαβίδ «ὁ θρόνος σου, ὁ Θεός, εἰς τὸν αἰῶνα» (Ψαλ. 44,7), και «εἶπεν ὁ Κύριος τῷ Κυρίῳ μου, κάθου ἐκ δεξιῶν μου» (Ψαλμ. 109,1). Τις λέξεις μάλιστα αυτές επικαλείται και ο Κύριος προς μαρτυρία της θεότητάς του (Ματθ. 22,42· Μάρκ. 12,35· Λουκ. 20,41), αλλά και ο Παύλος και ο Πέτρος. Στην Καινή Διαθήκη ο Χριστός καλείται «υἱὸς τοῦ Θεοῦ», και μάλιστα όχι με τη μεταφορική σημασία, σύμφωνα με την οποία όλα τα λογικά κτίσματα λέγονται «υἱοὶ τοῦ Θεοῦ» ούτε με την υψηλότερη έννοια της υιοθεσίας της «κατά χάριν», όπως οι άγγελοι, όπως ο Αδάμ και οι εν Χριστώ αναγεννώμενοι, αλλά με την πραγματική και εκτάκτως ιδιαίτερη έννοια. Ο επί γης γεννηθείς είναι ο εξ ουρανού καταβάς. Ο κηρυττόμενος στην Καινή Διαθήκη λυτρωτής είναι υιός του Θεού (Ματθ. 22,42· Ιωάν. 14,9· 16,30), ο ενανθρωπίσας (Φιλιπ. 2,6-8), ο εξ ουρανού καταβάς (Ιωάν. 3,13· 31· 8,23), ο ένας και μόνος (Ρωμ. 8,32), ο μονογενής (Ιωάν. 1,14· 18· 3,16· 18· Α΄ Ιωάν. 4,9), ο αληθινός (Α΄ Ιωάν. 5,20), ο αγαπητός, «ἐν ᾧ ὁ πατὴρ ηὐδόκησε» (Ματθ. 3,17· Μάρκ. 1,11· Λουκ. 3,22), εκείνος στον οποίο «κατῴκησε πᾶν τὸ πλήρωμα τῆς θεότητος» (Κολ. 1,19), «ὁ φέρων πάντα τῷ λόγῳ τῆς δυνάμεως αὐτοῦ» (Εβρ. 1,3), ο πρωτότοκος πάσης κτίσεως (Κολ. 1,15-17), ο μόνος Κύριος (Ιούδ. 4), ο πάντων άρχων (Αποκ. 1,18), ο κύριος εξ ουρανού (Α΄ Κορ. 15,47), η αιτία και το τέλος παντός πράγματος (Α΄ Κορ. 8,4-6), το φως και η ζωή (Α΄ Ιωάν. 5,20), ο μέγας (Τίτ. 2,13) και ο ευλογητός στους αιώνες (Ρωμ. 9,5). Σύμφωνα με αυτά ό,τι έχει ο πατήρ, έχει και ο υιός, εκτός της γεννήσεως (Ιωάν. 16,15· 17,10), όσα πράττει ο πατήρ, πράττει και ο υιός (Ιωάν. 5,17· 19· 21). Γι’ αυτό και σε εκείνον αποδίδεται και η δημιουργία (Ιωάν. 1,3· Εβρ. 1,2· Κολ. 1,16· 17· Α΄ Κορ. 8,6), η πρόνοια (Εφ. 1,3), τα έργα της χάριτος (Ιωάν. 1,16-17· 14, 6· 15,4), η δόξα (Ιωάν. 17,22), η λύτρωση (Β΄ Κορ. 5,19) και η ανάσταση των νεκρών (Ιωάν. 6,39).

ψῆφος: Στρογγυλό λείο λιθάρι, με το οποίο ψήφιζαν. Η λευκή ψήφος στο Αποκ. 2,17 έχει ερμηνευθεί ως ο νομικός λίθος, ο οποίος ήταν ενδεικτικός της αθωότητας του κατηγορουμένου, ως σύμβολο αναγνώρισης της φιλίας, ως φυλακτό με θείο όνομα, ως σύμβολο του επιτυχημένου τέλους της σταδιοδρομίας ενός ξιφομάχου, ως σύμβολο της λατρείας θεών, ως απλή πέτρα, επάνω στην οποία χαρασσόταν το όνομα και είχε ιδιόμορφο σχήμα και χρώμα. Επίσης ένας από τους πολύτιμους λίθους.

ψυχή: Η πνοή, η αναπνοή, η ψυχή, και μάλιστα ως αρχή της φυσικής ζωής (Πράξ. 20,10· Αποκ. 8,9). Η ζωική δύναμη, η επιθυμία και η όρεξη για εκπλήρωση των σημαντικών χρειών και αναγκών (Α΄ Θεσ. 5,23). Το έμψυχον, η ζώσα ουσία, επί ζώων (Αποκ. 16,3· Α΄ Κορ. 15,45), και μάλιστα κατά πληθυντικό με αριθμητικά (Πράξ. 2,41· 43· 7,14· Α΄ Πέτρ. 3,20· Ρωμ. 13,1). Η φυσική ζωή (Ματθ. 2,20· Ρωμ. 11,3). Επίσης η λέξη δηλώνει και την ψυχή ως έδρα των φυσικών συναισθημάτων, που επιθυμεί τροφή (Ματθ. 6,25· Λουκ. 12,22· 23), ζητάει ανάπαυση (Ματθ. 11,29), είναι η έδρα της χαράς (Λουκ. 12,19), της ευαρέσκειας (Ματθ. 12,18), της λύπης (Ματθ. 26,38· Λουκ. 2,35· Ιωάν. 12,27), της αγανακτήσεως και της οργής (Πράξ. 14,2). Ακόμη απαυδά (Εβρ. 12,3), έχει ανάγκη ενισχύσεως (Πράξ. 14,22) και ταράζεται (Πράξ. 15,24). Επιπροσθέτως σημαίνει την έδρα των θείων συναισθημάτων (Λουκ. 1,46· Εβρ. 6,19· Α΄ Πέτρ. 1,22· Β΄ Πέτρ. 2,8· Γ΄ Ιωάν. 2) και την έδρα της επιθυμίας (Αποκ. 18,14). Η ψυχή ως φορέας των προς τον Θεό συναισθημάτων είναι όχι μόνο η δύναμη του παρόντος βίου, αλλά και του μέλλοντος, όπως στα χωρία της Καινής Διαθήκης, όπου ο Χριστός παραλληλίζει την επίγεια ζωή προς την αιώνια (Ματθ. 10,39· 16,25· Μάρκ. 8,35· Λουκ. 9,24· 17,33· 21,19· Ιωάν. 12,25). Είναι επίσης το μέρος του ανθρώπου το προορισμένο για την αιωνιότητα (Ματθ. 10,28· 16,26). Τέλος, η λέξη χρησιμοποιείται και με την έννοια του μέρους του ανθρώπου, το οποίο αποχωρίζεται από το σώμα και ζει μόνο (Πράξ. 2,27· 31· Αποκ. 6,9· 20,4).

ὥρα: Ο χρόνος της ημέρας (Μάρκ. 6,35· 11,11· 14,35), το δωδέκατο μέρος της φυσικής ημέρας, από την ανατολή ως τη δύση του ηλίου, η ώρα, και έπειτα η ώρα της νυκτός (Ματθ. 24,36· 25,13· 27,45· Λουκ. 12,39· Πράξ. 2,15· 10,9). Περαιτέρω η λέξη σημαίνει και το ευχάριστο χρονικό διάστημα, μία στιγμή (Β΄ Κορ. 7,8· Γαλ. 2,5· Α΄ Θεσ. 2,17· Αποκ. 18,10) και το χρονικό σημείο (Ματθ. 8,13· Λουκ. 1,10· Ιωάν. 19,27· Α΄ Κορ. 4,11· Α΄ Ιωάν. 2,18), την κατάλληλη – την ευνοϊκή στιγμή (Λουκ. 22,53· Ιωάν. 2,4), αλλά και τη δυσάρεστη (Ματθ. 26,45· Μάρκ. 14,35· Ιωάν. 12,27) ή την κακή στιγμή (Ιωάν. 7,30· 8,20).

ὡσαννά: Εβραϊκή λέξη. Επίκληση προς τον Θεό, που σημαίνει άλλοτε ύμνο και άλλοτε κλήση για σωτηρία (Ματθ. 21,9). Ο Λουκάς αντί της λέξεως αυτής έχει τη φράση «δόξα ἐν ὑψίστοις» (Λουκ. 19,38). Αλλού χρησιμοποιείται απολύτως (Μάρκ. 11,9).